
1 Zgodovina ribogojstva in osnove ribogojstva

1.1 Uvod

Za ribogojstvo v širšem pomenu besede uporabljamo tudi besedo akvakultura. Ribogojstvo je gojenje vodnih organizmov predvsem (rib, rakov, mehkužcev pa tudi alg) z uporabo metod, ki so namenjene povečanju proizvodnje teh organizmov prek naravnih zmogljivosti okolja. 

Ribogojstvo delimo na morsko ribogojstvo ali marikulturo in sladkovodno ribogojstvo, ki ga v grobem delimo na hladnovodno in toplovodno ribogojstvo.

Ribe so pomemben vir esencialnih aminokislin, omega maščobnih kislin, vitaminov in drugih sestavin, ki so pomembne sestavine zdrave prehrane. Voda pokriva več kot 70 % zemeljske površine in še ne dolgo nazaj je veljalo prepričanje, da so v oceanih neusahljivi ribolovni viri. Z novimi tehnologijami ribolova pa se zaloge rib zmanjšujejo ne le v manjših morjih, ampak tudi v oceanih. Zato postaja akvakutura vedno pomembnejša panoga ribištva s katero nadomeščamo manjši ulov in s tem zagotavljamo preskrbo prebivalstva z ribami.

Današnja tehnologija vzreje rib omogoča intenzivno proizvodnjo veliko vrst rib, v praksi pa se zaradi različnih potreb, vzreja okrog 5 %, od okrog 20.000 vrst rib, ki jih poznamo. V Sloveniji s proizvodnjo rib v glavnem zadovoljujemo domače potrebe, kar je ob danih možnosti tudi osnovni namen. Poleg koristi, ki jih prinaša intenzivno ribogojstvo, pa je to lahko tudi vir negativnih vplivov na okolje v obliki organskega in biološkega onesnaženja. 

1.2 Zgodovina ribogojstva

Po zgodovinskih podatkih so se prvi z ribogojstvom ukvarjali na Kitajskem že pred več kot 4.000 leti. Ikre divjih rib so nasajali v umetne ribnike, kjer so jih kasneje tudi krmili z rastlinsko hrano. 

V Evropi so bili Rimljani tisti, ki so prvi gradili umetne ribnike. V začetku so jim ribniki služili le za shranjevanje ulovljene ribe, kasneje pa so vedno bolj razvijali tudi umetno vzrejo. 

V srednjem veku je razvoj ribogojstva stagniral. Z ribogojstvom se je ukvarjala v glavnem duhovščina, zato so bili ribniki največkrat okrog samostanov, namenjeni bolj deponiranju, da so bile ribe na razpolago v času postov. Gojili pa so večinoma krape, ki so se v ribnikih sami razmnoževali, po potrebi pa so jih hranili z rastlinsko hrano. 

Umetno oploditev, kakršna se v principu še danes uporablja pri razmnoževanju rib je prvi opravil Nemec Jacobi sredi 18 stoletja. Šele to odkritje je omogočilo tudi vzrejo postrvjih vrst rib in pravi razvoj intenzivnega ribogojstva, ki pa se je začel resnično razvijati šele konec 19 stoletja. 

1.3 Osnove ribogojstva

Ribe gojimo z nekim namenom oziroma razlogom. Iz tega vidika lahko ribogojstvo razdelimo na:

· vzrejo tržnih ali konzumnih rib namenjenih za prehrano ljudi,

· vzrejo rib za repopulacijo oziroma za poribljavanje odprtih voda,
· vzrejo okrasnih rib.

Najpogosteje pa delimo ribogojstvo na podlagi vrste rib, ki jih gojimo. 

Vsaka vrsta ribe ima svoje zahteve, tako glede lastnosti vode, načina prehranjevanja in razmnoževanja. Za uspešno vzrejo je potrebno dobro poznati biologijo ribe, ki jo nameravamo vzrejati, da bi ji lahko zagotovili najboljše oziroma optimalne pogoje za njeno rast. Tehnologijo vzreje posamezne vrste moramo čim bolj prilagoditi njenim biološkim zahtevam.

Pri tem je potrebno vedeti, da so ribe hladnokrvni organizmi, kar pomeni, da se njihova telesna temperatura, prilagaja temperaturi okolja oziroma vode v kateri živijo. Od temperature vode so odvisni glavni življenski procesi pri ribah, kar imenujemo tudi presnova oziroma metabolizem. Pri optimalni oziroma najprimernejši temperaturi vode za posamezno vrsto ribe, bo presnova ribe taka, ki bo omogočala dobro kondicijo in prirast ribe, ki jo nameravamo vzrejati. Bistveno odstopanje od optimalne temperature vode za posamezno vrsto ribe privede do motenj presnove, odpornosti in na koncu tudi do pogina. 
Iz tega vidika lahko naše sladkovodno ribogojstvo razdelimo na dve glavni obliki, ki se med seboj razlikujeta predvsem po temperaturi vode, katero potrebujemo za posamezno vzrejo. Istočasno jih lahko razdelimo tudi po skupini rib, ki se običajno gojijo pri določeni obliki vzreje: 

· hladnovodno ribogojstvo ali vzreja postrvi in

· toplovodno ribogojstvo ali vzreja krapovcev.

Hladnovodno ribogojstvo ali vzreja postrvi zahteva hladnejšo in pretočno vodo z veliko kisika. Hladnejšo vodo zahtevajo predvsem postrvje vrste, ki tudi v naravi naseljujejo izvirnejše in s tem hladnejše dele potokov in rek. Optimalna temperatura za to vrsto vzreje je med 10 in 14 oC, kar je odvisno tudi od posamezne postrvje vrste in starostne kategorije, ki se vzreja. Določen čas so lahko temperature vode tudi višje, vendar bo imela večina postrvjih vrst pri temperaturi višji od 18 oC že motnje v presnovi. Pri temperaturah nižjih od 4 oC pa se presnova tako upočasni, da riba skoraj ne raste več.

Količina vzrejenih rib v postrvjem ribogojstvu je odvisna prevsem od količine pretočne vode. Bazeni v takem ribogojstvu so manjši, saj je lahko gostota rib na prostornino vode velika.

Količina naravne hrane je pri hladnovodnem ribogojstvu zanemarljiva in bo prirast odvisen le od hrane, ki jo bomo sami pokrmili.

Toplovodno ribogojstvo se razlikuje od hladnovodnega po višji temperaturi vode, s tem tudi manjših količin v vodi raztopljenega kisika in precej večjih površinah vzrejnih bazenov oziroma ribnikov, v katerih se tudi razvijajo manjši organizmi, ki so naravna hrana za ribe, ki jih vzrejamo. Ribniki so običajno oskrbovani z majhnimi količinami vode, večkrat samo toliko, da ribnik ne presahne. 

Krap in sorodne vrste rib po kateri tudi imenujemo to obliko ribogojstva, živijo v bolj stoječih in velikokrat motnih vodah, ki se v poletnih mesecih lahko segrejejo tudi nad 30 oC. 

Optimalna temperatura za toplovodno ribogojstvo je med 20 in 30 oC.

Čeprav lahko vsako obliko ribogojstva delimo glede intenzivnosti, se ta delitev najpogosteje uporablja prav pri krapogojstvu, ki ga lahko razdelimo na:

· ekstenzivno - kjer se riba hrani le z naravno hrano, riba se razmnožuje po naravni poti in imamo zato v ribniku različno stare ribe;
· polintenzivno ribogojstvo je kontrolirano, kjer pripravimo ribnike tako, da se bo v njih razvilo čim več naravne hrane, poleg te pa bomo ribam hrano še krmili;

· intenzivno je tisto pri katerem ribe umetno drstimo in valimo ter potem različne velikostne kategorije gojimo posebej in jih poleg naravne hrane še intenzivno krmimo s kompletno pripravljeno krmno. Gostota rib je v takih ribnikih zato večja in v povezavi s tem tudi prirast.
1.4 Opis ribogojstva v svetu in Sloveniji

1.4.1 Ribogojstvo v svetu in Evropi 

Letna proizvodnja v akvakulturi je okrog 45 milijonov ton vodnih organizmov, od tega jih samo na Kitajskem proizvedejo 30 milijonov ton ali 70 %. Med večjimi proizvajalkami so še Indija, Vietnam, Tajska, Indonezija. Za primerjavo Norveška 650.000 t, ZDA 600.000 t, EU le 400.000 t.

V Svetu se letno poje okrog 105 milijonov ton rib, kar pomeni 16,6 kg na prebivalca. Večina je še vedno iz ulova, vendar se delež gojenih vrst iz leta v leto povečuje in znaša že več kot 45 %. Za primerjavo, v Evropi je poraba rib okrog 25 kg na prebivalca, medtem, ko naj bi bila pri nas le 6 kg. 

V svetu je ribogojstvo doživelo pravi razmah šele po 70 letih prejšnjega stoletja in je od takrat ena od najhitreje razvijajočih rejskih panog. Po podatkih FAO je povprečna letna rast proizvodnje od leta 1970 8,8 %. Letna proizvodnja rib je znašala na celem svetu leta 2005 45,5 milijonov ton. V zadnjih letih se povečuje proizvodnja predvsem v jugovzhodni Aziji (Kitajska, Vietnam, Mjanmar) in v Afriki, kjer naj bi bil razvoj akvakulture eden od glavnih dejavnikov za zmanjševanje lakote v določenih področjih. V Aziji je glavna riba krap, sledijo rakci in školjke, v Afriki v nekaterih področjih tilapija, drugod različni somiči, v severni Ameriki kanalski som (ZDA) in losos (Kanada), na Karibih in južni Ameriki morski rakci, v Čilu pa se hitro razvija proizvodnja Pacifiških lososov. 

V celotni akvakulturi je delež krapovcev skoraj 40 % (18.000 milijonov t), ostalih ciprinidov 3.700 milj t, školjk 12.000 milj. t, rakcev 1.000 milj. t, lososov in postrvi 1.800 milj. t ter 1.800 milj t tilapij.

Evropa je velika uvoznica rib tako iz ulova kot tudi iz ribogojstva. Ribogojstvo je sicer zelo raznoliko vendar še zdaleč ne pokriva potreb evropskega potrošnika. V centralnem delu Evrope (Poljska, Češka, Slovaška, Madžarska) je glavna proizvodnja krapov, sever Evrope ima lososa (Škotska, Irska, Švedska), proizvodnja postrvi je najbolj razvita na Danskem, Franciji in Italiji, glavne proizvajalke morskih rib (brancin, orada) in školjk so Španija, Italija in Grčija. 

1.4.2 Ribogojstvo v Sloveniji

Tudi v Sloveniji so že v srednjem veku imeli nekateri samostani umetno zgrajene ribnike za toplovodne vrste rib. Leta 1870 je bila zgrajena ribogojnica s sistemom ribnikov za različne vzrejne faze, v Račah pri Mariboru, ki še danes sodi pri nas med večje ribogojnice za gojitev toplovodnih vrst rib. 

Prvo pravo umetno oploditev iker je pri nas opravil prof. Ivan Franke leta 1881, zaradi česar ga štejemo za našega začetnika modernega ribogojstva. V vališču na Okroglem pri Kranju je oplodil ikre potočne postrvi in iz njih vzredil zarod in mladice. V naše kraje je v tem letu prinesel tudi šarenko in potočno zlatovčico, ki ju je tudi uspešno vzrejal. Z njimi so ribiči že takrat poribljavali ribolovne vode, da so v njih bogatili ribji fond. Kasneje je zgradil še manjše ribogojnice v Studencu pri Ljubljani in Želimljah, kjer je poskušal tudi z vzrejo sulca. Leta 1905 se je vzreji soških postrvi posvetil ribogojec Frandolič. Pri teh začetkih je šlo bolj za vzrejo mladic za poribljavanja in šele po letu 1930 se je začelo vzrejati postrvje vrste tudi za prehrano. Do druge svetovne vojne so bile tudi za ta namen zgrajene ribogojnice na Obrhu, Kobaridu, Dragomlju, Frankolovem in Bohinjski Bistrici. Največjo težavo je v tem času predstavljala prehrana postrvi, ki potrebujejo beljakovine živalskega izvora. Druga svetovna vojna in čas po njej je za nekaj časa zavrla razvoj ribogojstva pri nas. Privatne ribogojnice so se nacionalizirale, razvoj pa je šel po letu 1960 v smeri izgradnje večjih družbenih ribogojnic za postrvi (Dvor, Muta, Žalec, Povodje) ter manjših ribogojnic v okviru ribiških družin, predvsem za gojitev rib za poribljavanja. Po letu 1985 se je začela izgradnja številnih manjših privatnih ribogojnic za oskrbo lokalnega prebivalstva, ki je pravi razmah doživela po Slovenski osamosvojitvi. Večina krapovcev se pri nas vzredi na polintenzivni način v severovzhodnem delu Slovenije, v večjih akumulacijskih jezerih (Požeg, Žovnek, Pesnica, Medvedce), ki prispevajo večji delež proizvodnje. 

Slovenija v zadnjih letih proizvede povprečno 1.200 t postrvjih vrst in 300 t krapovskih vrst za prehrano, deloma pa tudi za poribljavanja.

1.5 Abiotski in biotski dejavniki, ki vplivajo na gojitev rib

V poglavju bomo izpostavili nekaj okoljskih dejavnikov, ki imajo vpliv na kvaliteto življenja rib. Okoljske dejavnike delimo na biotske in abiotske. Biotski dejavniki zajemajo dejavnike s katerimi živa bitja vplivajo na kvaliteto življenja drugih živih bitij v okolju. Abiotski dejavniki so fizikalno kemijske lastnosti okolja, ki vplivajo na kondicijo živih bitij. Biotski in abiotski dejavniki so med seboj tesno povezani. 

1.5.1 Biotski dejavniki

Odnose med živimi bitji delimo glede na mehanizem odnosa ali glede na učinek odnosa. Glede na mehanizem odnosa poznamo sožitje ali simbiozo in kompeticijo ali tekmovanje. Sožitje je odnos med dvema organizmoma, ki pozitivno ali nevtralno delujeta en na drugega. V primeru tekmovalnosti organizmi negativno delujejo eden na drugega. Živa bitja med seboj tekmujejo za življenjski prostor in hrano. Tekmovanje se lahko vrši med vrstami, takrat govorimo o medvrstni kompeticiji. V primeru, ko osebki iste vrste tekmujejo med seboj govorimo o kompeticiji znotraj vrste. 

Glede na učinek odnosa med živimi bitji poznamo mutualizem, komenzalizem, antagonizem, neutralizem, amenzalizem in kompeticijo. Mutualizem je odnos od katerega imata oba organizma korist. Pri komenzalizmu ima en organizem korist, drug ni prizadet. Antagonizem je odnos kjer ima en organizem korist pri čemer je drug organizem prizadet. Med antagonizem štejemo zajedavstvo in plenjenje. Pri nevtralizmu nima noben od organizmov niti koristi niti ni noben prizadet. Amenzalizem je odnos kjer organizem, ki ni prizadet škoduje drugemu organizmu. Pri kompeticiji sta prizadeta oba organizma.

Virusi, bakterije, glive in raki so glavni povzročitelji bolezni rib. V gojitvenih sistemih je pomembno, da se ne razmnožijo preveč. Zato zagotovimo dovolj velik pretok vode skozi gojitvene sisteme. Hkrati moramo biti pozorni, da so ribe v dobrem kondicijskem stanju. Obolenja rib so namreč pogosto posledica padca odpornosti organizmov. 

Rastline v sistemu direktno vplivajo na količino raztopljenega kisika in ogljikovega dioksida v vodi (glej abiotski dejavniki). Preko fizikalno kemijskih pogojev tako vplivajo na kondicijo in zdravje rib.

Tekmovanje za prostor in hrano poteka tudi med ribami različnih ali iste vrste. Pomemben faktor v gojitvenih sistemih je gostota naseljenosti rib. Zaradi prenaseljenosti lahko pride do pomanjkanja kisika ter preobremenjenosti sistema z izločki in iztrebki in do poginov rib. Pri gojitvenih ribnikih, kjer so naseljene različne vrste rib, je pomemben tudi položaj vrst v prehranjevalni verigi, ter njihove habitatne preference. Vsaki vrsti je potrebno zagotoviti dovolj ugodne okoljske pogoje za življenje. Zaradi odnosa plen, plenilec je potrebno plenu zagotoviti skrivališča, kamor se lahko zateče. 

1.5.2 Abiotski dejavniki

Večina abiotskih dejavnikov, kot so kisik, temperatura in pH so del naravnega okolja rib in so za njih življenjskega pomena. Ostali dejavniki, kot so nekatere toksične (strupene) snovi, pa s svojo prisotnostjo lahko slabijo odpornost rib ali pa so za njih celo usodne.

Molekularna struktura vode. Molekula vode je zgrajena iz dveh atomov vodika in enega atoma kisika (Slika1). Je polarna molekula z negativnim polom na mestu kisika in pozitivnim na mestu vodikov. Zaradi polarne narave se molekule vode med seboj privlačijo in tvorijo šibke vodikove vezi (Slika 1). Vodikova vez ima močan vpliv na fizikalne lastnosti vode. 

Temperatura vode. Ribe so ektotermne živali. Temperatura njihovega telesa in s tem stopnja njihove aktivnosti, je neposredno odvisna od temperature okolice. Na stiku med telesom ribe in okoliško vodo tako prihaja do neprestanega izmenjevanja toplotne energije. 

Slika 1: Zgradba vodne molekule (levo) in vodikove vezi med molekulami vode (desno) (Mackie, 2001).

Temperatura vode se v primerjavi z zrakom spreminja počasneje in bolj postopno. Za te postopne spremembe, ki se v naravi pojavljajo v tedenskih in mesečnih okvirjih, imajo ribe razvite mehanizme prilagajanja. Nenadne, večje spremembe v temperaturi okolice pa so običajno za ribe usodne. V kombinaciji z ostalimi okoljskimi dejavniki slabijo organizem, nižajo stopnjo rasti in ribe postanejo bolj občutljive in dovzetne za bolezni. Zato moramo biti pri ravnanju z ribami na temperaturo vode zelo pozorni. Med prestavljanjem rib iz enega sistema v drugega moramo zagotoviti, da se temperatura vode v enem in drugem sistemu ne razlikuje za več kot nekaj stopinj Celzija. V samem sistemu pa temperaturo vode dvigujemo ali znižujemo postopoma, nekaj stopinj na dan. 

Različne vrste rib imajo različna območja temperaturne tolerance. Gre za temperaturni razpon, kjer osebek določene vrste lahko preživi. Značilno je, da imajo vrste, ki v naravi živijo v temperaturno bolj stabilnih okoljih manjši razpon v temperaturni toleranci kot vrste, ki v naravi živijo v temperaturno manj stabilnih okoljih. Poleg tega imajo različne vrste različne temperaturne preference. Gre za temperaturne razpone, kjer ribe najbolje rastejo in za temperaturne razpone v katerih se ribe drstijo. 

Fotoperioda. Fotoperioda ali čas osvetljevanja vpliva na spolni cikel nekaterih vrst rib. Močan vpliv svetlobe je značilen predvsem pri vrstah, ki se razmnožujejo le enkrat na leto. Védenje, da dolžina dneva vpliva na razmnoževalni cikel nekaterih vrst rib so izkoristili ribogojci. Z umetnim daljšanjem in kasneje krajšanjem časa osvetljevanja so nekaterim vrstam rib premaknili čas drstenja tudi za štiri mesece. Drugi način predčasne sprožitve drstenja pri ribah je vbrizganje hipofiznega izvlečka živali. Izkazalo se je, da je metoda najbolj učinkovita v primeru, ko uporabljen izvleček pripada isti ali zelo sorodni vrsti ribe. Metodo vbrizgavanja hipofiznega izvlečka uspešno uporabljajo pri lososih, postrvih, krapih in somičih. 

Kisik. Kisik je v vodi slabo topna molekula (pod 1%) in vendar je za ribe življenjskega pomena. Omogoča jim porabo energije, ki jo zaužijejo s hrano. Kisik nastaja pri fotosintezi in se porablja pri dihanju in gnitju. Vir kisika v vodi je poleg fotosinteze tudi atmosfera (zrak). Hitrost raztapljanja atmosferskega kisika v vodi se z mešanjem vode na površini povečuje. Vsebnost kisika v vodi je odvisna od temperature vode (Tabela1). Pri višjih temperaturah je količina kisika, ki se lahko raztopi v vodi nižja. Rečemo, da je voda pri višjih temperaturah hitreje nasičena s kisikom. V poletnih mesecih se tako primeri, da je voda sicer 100% nasičena s kisikom in vendar ne zagotavlja dovolj kisika za preživetje rib. Ugodne razmere za ribe so, ko je v vodi raztopljenega nad 5 mg kisika na liter vode. 

Tabela1: Točke nasičenosti celinskih voda s kisikom v odvisnosti od temperature. Meritve so podane za nadmorsko višino 0 mnm.

	Temperatura [ºC]
	10
	15
	20
	22
	24
	26
	28
	30

	Točka nasičenosti [mg/l]
	11,3
	10,1
	9,1
	8,7
	8,4
	8,1
	7,8
	7,5


Za razliko od kopenskih živali, katerih okolje vsebuje zadostno količino kisika, se vodne živali pogosto znajdejo v okoljih, kjer primanjkuje raztopljenega kisika. Običajno se ribe takim okoljem fizično izognejo, vendar to ni vedno mogoče. Kisika navadno primanjkuje v plitvih počasi tekočih ali stoječih vodah ob vročih oblačnih poletnih mesecih. Nizke koncentracije kisika imajo tudi plitve organsko obremenjene vode. Vir obilice organskega materiala so lahko odpadlo jesensko listje, nenadni pomori organizmov, kmetijstvo in vzreja vodnih živali. Pretirano hranjenje rib in urejanje okolice (npr. košnja) lahko povzročijo dodaten vnos organskega materiala v vodo. Organski material se začne razkrajati, gniti. Pri tem se porablja velika količina kisika, kar v kombinaciji z ostalimi okoljskimi dejavniki lahko privede do padca kisika pod kritični nivo in s tem do pomorov živali in rastlin. V gojitvenih ribnikih lahko padec kisika povzroči tudi prenaseljenost z ribami. Težave s pomanjkanjem kisika lahko rešimo s stalnim prezračevanjem vode, ki pa se navadno izkaže za predrago investicijo. Da bi se izognili nepotrebnim stroškom je najbolje neprestano spremljanje raztopljenega kisika v vodi in prezračevanje vklopiti ko je to potrebno. Za merjenje vsebnosti kisika najpogosteje uporabljamo ročne merilne naprave, oksimetre.

Ogljikov dioksid. Ogljikov dioksid se v vodo sprošča pri dihanju in pri bakterijski razgradnji organskega materiala. Majhne količine ogljikovega dioksida v vodo prehajajo tudi iz atmosfere. V vodi je prisoten v treh oblikah, v obliki prostega ogljikovega dioksida, bikarbonata in monokarbonata. Katera od oblik bo v vodi prevladovala je odvisno od temperature, slanosti in pH (Slika 2) vode. 

Slika 2: Deleži treh oblik ogljikovega dioksida v odvisnosti od pH vode (Mackie, 2001).

Trdota vode. Trdoto vode običajno enačimo s koncentracijo v vodi raztopljenih kalcijevih in magnezijevih soli, saj je prispevek ostalih kationskih soli minimalen. Izražamo jo v nemških trdotnih stopinjah (°dH). Ena stopinja dH odgovarja 10 miligramom kalcijevega oksida na liter vode. V območju od 0° do 12°dH govorimo o mehki vodi in od 12°dH dalje govorimo o trdi vodi. Trdoto vode merimo s titracijo ali z merjenjem ionske prevodnosti (G). V ribnikih je zaželena prevodnost vode med 100-2000 μS/cm. 

Vode v Sloveniji imajo pretežno karbonatno podlago in so zato trdega značaja. Mehke vode so v manjšini, tečejo v predelu Pohorja, na Golovcu, Šišenskem hribu, itd. Karbonatno podlago navadno gradi kalcijev karbonat, ki je v vodi slabo topna molekula. V reakciji z raztopljeno ogljikovo kislino razpade in nastane kalcijev bikarbonat. Ta je v primerjavi s kalcijevim karbonatom v vodi približno 30 krat bolj topna molekula. Ogljikova kislina nastaja z reakcijo ogljikovega dioksida in vode. Vse omenjene reakcije so ravnotežne, kar pomeni, da potekajo v obeh smereh. Povezava kalcijevega karbonata in ogljikovega dioksida preko ravnotežnih reakcij je pomembna za življenje v vodi (Slika 3). Kalcijev bikarbonat, kot nestabilni vmesni produkt te povezave, je za vodne organizme vir kalcija in ogljikovega dioksida. Kalcij ribe potrebujejo za gradnjo svojih kosti, ogljikov dioksid pa porabljajo rastline pri procesu fotosinteze. Podnevi se tako ogljikov dioksid porablja in sprošča se kisik. Na račun porabe ogljikovega dioksida se preko ravnotežnih reakcij porabljajo tudi ogljikova kislina, kalcijev bikarbonat in kalcijev karbonat. Voda postane bolj alkalna in njena trdota upade. Ponoči, ko fotosinteza ne poteka, se vrši zgolj dihanje. Pri dihanju ogljikov dioksid nastaja, kisik pa se porablja. Zato je ponoči v vodi prebitek ogljikovega dioksida. Preko ravnotežnih reakcij nastajajo ogljikova kislina, kalcijev bikarbonat in kalcijev karbonat. Voda postane bolj trda in kisla. 

pH. pH je merilo za kislost oziroma alkalnost vode. Definiran je kot negativni desetiški logaritem koncentracije vodikovih ionov [1.1] in zajema vrednosti od 1 do 14. Kisle vode imajo pH nižji od 7, medtem ko imajo alkalne vode pH višji od 7. pH nevtralnih vod znaša 7. V naravni imajo vode pH med 4 in 9. 

pH = -log10[H+] ; [H+]… koncentracija vodikovih ionov [mg/l].
[1.1]

Stabilnost pH vrednosti v vodah je odvisna od njihove puferske moči. Kemično je pufer raztopina šibke kisline in njene soli. Regulacija poteka s povišanjem ali znižanjem deleža šibke kisline na račun soli, pri čemer pH vode ostane nespremenjen. V naših vodah je najpomembnejši karbonatni pufer, ki z razmerjem med ogljikovo kislino (pH=5,0) in kalcijevim karbonatom (pH=9,3) vzdržuje rahlo alkalen pH vode. Rečemo, da imajo celinske vode na karbonatnih tleh dobro pufersko moč, njihov pH je stabilen. Mehke vode imajo malo raztopljenih soli in imajo zato šibko pufersko moč. Njihov pH je bolj spremenjljiv kot pH trdih vod. Za merjenje pH uporabljamo indikatorske listke ali elektronske pH metre.

Ribe preživijo v vodi s pH med 4 in 11, odvisno od vrste rib. Splošno velja, da je za dobro rast in razmnoževanje rib najbolj ugoden pH vode med 6,5 in 9. Za pH med 4 in 6,5 ter med 9 in 11 splošno velja, da prizadene stopnjo rasti rib in da se ribe morda ne bodo drstile. Zato ribogojci kisle ribnike nevtralizirajo z apnom, žlindro ali kombinacijo obeh. Alkalne vode s pH okoli 10 in 11 so v naravi navadno posledica človeškega onesnaževanja. Alkalen pH vode lahko povzročijo močne baze kot so hidroksidi in natrijev karbonat. 

Dušik. V celinskih vodah dušik predstavlja okoli 50% vseh raztopljenih plinov. Glavni vir dušika v vodah sta atmosfera (zrak) in bakterijski razkroj organskega materiala na dnu vodotokov (gnitje). Večina organizmov, tudi ribe, za življenje potrebujejo dušik, ki pa ga ne morejo privzeti direktno iz vode. Tega so sposobne le redke rastline in bakterije. Večina organizmov dušik privzema le v obliki kompleksnejših dušikovih molekul, ki so posledica kroženje dušika v vodnem sistemu (Slika 4). Dušik je večini organizmov dostopen v obliki amoniaka, nitrata in proteinov. Vir amoniaka in nitrata v vodi so izločki vodnih organizmov in bakterijska razgradnja organskega materiala. V vodi je amoniak raztopljen v obliki amonijevega iona ali čistega amoniaka. Katera od oblik bo prevladovala je odvisno od temperature in pH vode. V kislih vodah je amoniak skoraj v celoti v obliki malo strupenega amonijevega iona. V alkalnih vodah prevladuje amoniak, ki je v visokih količinah za organizme strupen ali celo usoden. 

Ostali nutrienti. Nutrient je element, ki ga organizem nujno potrebuje za svojo rast in razvoj. Poleg ogljika, kalcija in dušika so pomembni nutrienti v vodnem okolju še fosfor, žveplo, železo, magnezij in silicij. 

Slika 3: Dnevno nočni krog ogljikovega dioksida (Cotič in Vrščaj, 1988).

Slika 4: Dušikov krog (Mackie, 2001).
Toksične (strupene) snovi. Strupene snovi so lahko sintetične ali naravne. Najbolj razvpite med sintetičnimi strupenimi snovmi, ki vplivajo na preživetje ribjih populacij, so organski insekticidi in poliklorirani bifenili (PCB), med naravnimi pa težke kovine in amoniak. Pri strupenih snoveh je ena od ključnih lastnosti, ki določa stopnjo njihove strupenosti, njihova koncentracija. Nekatere strupene snovi so smrtonosne že pri zelo nizkih koncentracijah, pri nekaj mikrogramih na liter vode (μg/l). 

Ribe navadno strupeno snov privzamejo neposredno iz vode ali jo zaužijejo s hrano. Večino strupov raztopljenih v vodi ribe privzamejo preko škrg. Pri zaužitju strupenih snovi s hrano je zelo pomemben učinek biomagnifikacije. Skozi prehrambeno verigo pride do kopičenja strupenih snovi v posameznih osebkih. Izpostavljene so predvsem vrste, ki se nahajajo na koncu prehrambenih verig, torej plenilci. V večini primerov je kopičenje strupenih snovi v organizmu rezultat njihove prisotnosti tako v vodi kot tudi v hrani.

Strupene snovi na ribe učinkujejo akutno ali kronično. Akutni učinki so običajno rezultat kratke izpostavljenosti visokim koncentracijam strupene snovi. Posledice izpostavitve so na ribi vidni v kratkem časovnem zamiku. Kronični učinki strupenih snovi so rezultat daljše izpostavljenosti osebkov nizkim, subletalnim koncentracijam. Subletalna koncentracija je koncentracija strupene snovi, ki ne povzroči takojšne smrti organizma in vendar vpliva na njegovo vitalnost. Na ribjih populacijah lahko pustijo bolj usodne posledice kot kratke akutne izpostavitve. 

Za nekatere kovine je značilno, da so za življenje sicer nujno potrebne, vendar so v višjih koncentracijah za organizme strupene ali celo usodne. Take kovine so npr. kobalt, baker in cink. Ostale kovine so za rast in razvoj organizmov nepotrebne. Organizmi jih v nižjih koncentracijah tolerirajo, v višjih koncentracijah pa postanejo za njih strupene ali celo smrtonosne.

Eden od naravnih produktov, ki je v višjih koncentracijah za organizme, kot so ribe, strupen ali celo usoden, je amoniak. Priporočeno je, da njegova koncentracija v vodi ne preseže 0,1 ppm (parts per million=delčkov na milijon). Kronični učinki izpostavljenosti rib previsokim koncentracijam amoniaka so zaostalost v rasti, zmanjšanje vitalnosti osebkov, škržna hiperplazija (čezmerno povečanje organa) in višja dovzetnost za bolezni. Problemi z amoniakom se pojavljajo v sistemih, kjer so ribe prenaseljene in kjer ni dovolj vodnega pretoka, ki bi ohranjal količino amoniaka pod kritično ravnjo. Najboljši preventivni ukrepi so, da ohranjamo bazene čiste, da ne hranimo rib v preobilju in da preprečimo njihovo prenaseljenost. 

1.6 Anatomija in fiziologija rib

Anatomija je veda, ki proučuje zgradbo in organizacijo živih bitij. 

Fiziologija je veda, ki proučuje življenjske procese; delovanje in vlogo organov, tkiv, itd.

1.6.1 Zunanja zgradba telesa

Zgradba telesa. Telo rib delimo na tri dele, glavo, trup in rep. Glava je najbolj sprednji del telesa, ki se na mestu škržnih rež nadaljuje v trup. Trup je najdaljši del ribe, na njem se nahajajo plavuti. V zadnjem delu ribe trup pride v rep. Rep se začne z analno odprtino in se konča z repno plavutjo. 

Dolžino telesa ribe je mogoče izraziti na štiri načine (Slika 1), kot FL (Fork Lenght, dolžina do razcepa), SL (Maximum Standard Lenght, standardna dolžina) , TLmax (Maximum Total Lenght, najdaljša celotna dolžina) in TL (Total Lenght , celotna dolžina). Dolžina do razcepa je dolžina ribe od ust do zajede repne plavuti. Standardna dolžina je razdalja od ust do zadnjega hrbteničnega vretenca. Je najbolj natančna meritev dolžine ribe. Vendar je na terenu ta meritev zamudna in prezahtevna, zato se je običajno ne poslužujemo. Najdaljša celotna dolžina ribe je dolžina od ust do konice repa, ko je ta maksimalno iztegnjen. V primeru, da rep položimo v naravno lego, od ust do konice repa izmerimo celotno dolžino ribe. Najdaljša celotna dolžina je v primerjavi s celotno dolžino bolj natančna in manj spremenljiva mera. Zato je bolj primerna za izražanje dolžine ribe. Edina prednost celotne dolžine je, da izraža dolžino ribe, ki jo riba zavzema v naravnem okolju. 

Slika 5: Nekaj mer telesne dolžine pri ribah (http://www.fsl.orst.edu).

Oblika telesa in njegova vloga pri plavanju. Telo ribe je navadno bočno stisnjeno. Trebušno stisnjen sprednji del telesa imajo ribe, ki večino življenja preživijo na dnu. Tak primer je kapelj, katerega življenjski prostor so zavetišča prodnatega in kamnitega dna. 
Pri ribah poznamo več načinov plavanja, ki temeljijo na gibanju trupa in plavuti (Slika 2). Večina rib plava s sinusoidnim, valovitim gibanjem telesa (jegulja) (Slika 3). Trup ali plavuti ustvarjajo oscilacije, valove, ki potujejo vzdolž vzdolžne osi ribe in potiskajo ribo naprej. Nekatere ribe se gibajo na podlagi utripanja telesnih delov (Slika 3). Gre za periodično utripanje, navadno plavuti, pri čemer se riba premika naprej. Navadni ostriž (Slika 4) večino pogona za plavanje ustvari z repom. Z njim zamahne v stran, odrine vodo in pri tem ustvari silo, ki potisne telo naprej. 

Glava. Na glavi ležijo usta, dve očesi in štiri nosne odprtine. Usta so glede na svojo lego končna, nadstojna ali podstojna (Slika 5). Končna usta ležijo na skrajnem sprednjem delu glave in so usmerjena naprej. Nadstojna usta so obrnjena navzgor, proti gladini vode, medtem ko so podstojna usta obrnjena navzdol, proti dnu. Način namestitve ust izraža s čim se riba prehranjuje. Končna usta so značilna za plenilce, ki plen lovijo med plavanjem. Ribe, ki se prehranjujejo na gladini vode imajo navadno nadstojno ležeča usta in ribe, ki se prehranjujejo s talno hrano imajo navadno podstojno ležeča usta. V ustni votlini rib se lahko nahajajo zobje. Nameščeni so na čeljustnicah, jeziku ali po celotni ustni votlini. 

Očesi rib nimata vek in se nahajata vsaka na svoji strani glave. Zato binokularno, globinsko gledanje pri ribah ni mogoče.

Nosni organ rib je parna struktura, ki leži na sprednjem zgornjem delu glave (Slika 6). V okolje se odpira s štirimi odprtinami, nosnicami. Na vsaki strani glave se nahajata po ena dotekalka in odtekalka, skozi katere se pretaka okoliška voda, ki nosi vonjave.

Slika 6: Možni načini plavanja pri ribah (Hoar in Randall, 1978).

Slika 7: Prehod med valovitim (A) in utripajočim (D) plavanjem pri ribah (Hoar in Randall, 1978).

Slika 8: Navadni ostriž, Perca fluviatilis (Kottelat in Freyhof, 2007).
[image: image10.jpg]



Slika 9: Položaji ust pri ribah (Veenvliet in Veenvliet Kus, 2006).

Slika 10: Nosnici pri ribah (a); prečni prerez skozi nosno kamrico (b). Na dnu nosne kamrice leži nosni epitel (Hoar in Randall, 1978).
Trup. Trup rib je hidrodinamične oblike (Slika 11).  glave do začetka hrbtne plavuti se sprva razširi in se nato proti repu zoži. V prečnem prerezu ima obliko solze. Taka oblika trupa zmanjša vodno trenje in ribam omogoča lažje gibanje v vodi. Za vzdrževanje lege telesa in krmarjenje riba uporablja plavuti. Vsaka plavut je zgrajena iz trdih in/ali mehkih plavutnic, ki jih kot opna pokriva koža. Na bazi imajo plavuti številna narastišča za mišice, ki omogočajo natančne, dobro kontrolirane gibe. Na sprednjem trebušnem delu trupa sta nameščeni parni prsni in parni trebušni plavuti. Na zadnjem delu trupa pa se nahajata parni predrepni ali podrepni plavuti. Hrbtna plavut je neparna plavut. Za hrbtno plavutjo se pri družini postrvi nahaja tolščenka, ki je brez koščene osnove in vsebuje maščobno tkivo. Njena vloga ni poznana. 

Slika 11: Oblika telesa ribe in namestitev plavuti (Mali, 2005)

Rep. Rep je zgrajen iz stožčasto oblikovanega mesnatega dela, ki v zadnjem delu ribe prehaja v bočno stisnjeno repno plavut. Repno plavut gradijo mehke plavutnice. Njena oblika je zelo raznolika. Lahko je zaobljena, vbočena, škarjasta, ravna, itd. Po obliki repne plavuti lahko sklepamo kako dober plavalec je riba (Slika 12

Slika 12: Različne oblike repne plavuti (Kottelat in Freyhof, 2007)

1.6.2 Organski sistemi

Koža. Koža je zgrajena iz dveh plasti, zunanje povrhnjice in globlje ležeče usnjice (Slika 13 

Povrhnjica. Povrhnjico rib v celoti gradijo žive celice, ki tik ob usnjici tvorijo zarodno plast. Ta navzven oddeljuje celice, ki se pomikajo proti površini telesa ribe. Na površini telesa se stare celice nenehno luščijo, nadomestijo jih nove celice iz globljih plasti povrhnjice. 

Telo ribe prekriva tanka plast sluzi, ki jo tvorijo določene celice povrhnjice. Sluz zmanjšuje vodno trenje in hkrati, vsaj deloma, preprečuje vdor vode skozi kožo. 

Usnjica. Usnjica je bogata z gostim vezivnim tkivom v katerega so vsajene luske. V globljem delu usnjica preide v podkožje (subkutis), preko katerega se pričvršča na mišično tkivo. Podkožje je zgrajeno iz ohlapnega vezivnega tkiva in maščobe. Pigmentne celice, ki dajejo barvo koži, se nahajajo tako v usnjici kot tudi v podkožju. 

Luske. Luske so upogljive ploščice zgrajene iz dveh plasti, površinske, koščene plasti in globlje ležeče vezivne plasti. Največji delež koščene plasti predstavlja neorganski material, večinoma kalcijeve soli. Vezivna plast je zgrajena iz več plasti vezivnega tkiva. V vsaki plasti so vezivna vlakna nameščena pod kotom glede na smer vlaken v sosednji plasti. Rezultat je debelejša plast veziva katere vlakna so urejena navzkrižno. Zaradi te navzkrižne urejenosti je luska močna a prožna.

Glede na obliko lusk pri sladkovodnih ribah ločimo ktenoidne in cikloidne luske (Slika 14) Ktenoidne luske imajo ime po trnastih strukturah (ctenii) na izpostavljenem delu luske. V večini primerov jih imajo ribe s togimi trni na plavutnicah, npr. navadni ostriž. Ribe z mehkimi plavutnicami imajo običajno luske brez trnastih struktur. Take luske imenujemo cikloidne luske. Iz lusk lahko dobimo podatke o rasti rib in določimo starost rib.

Slika 13: Zgradba kože ribe (Chiasson in Radke 1991)

Slika 14: Ktenoidna (levo) in cikloidna (desno) luska (Chiasson in Radke 1991).

Okostje. Glede na lego v telesu okostje (skelet) rib delimo na osno ali aksialno okostje in izven osno ali apendikularno okostje. 

Aksialno okostje. Aksialno okostje vključuje kosti glave, vretenca in rebra (Slika 15) 

Kosti glave so iz dveh delov, zunanje in notranje lobanje. Zunanja lobanja se nahaja tik pod površino telesa. Vsebuje kosti, lobanjske strehe, čeljustnice, ostale kosti ustne votline, nosne kosti, kosti okoli oči in kosti škržnega poklopca. Notranja lobanja ali neurokranium se nahaja globoko v notranjosti glave in se tesno prilega možganom. Služi kot mehanska zaščita. 

Vretenca rib so v zaporedju nanizana po celotni dolžini trupa ribe. Tvorijo hrbtenico. Vsako vretence ima telo in trnaste izrastke. V centru telesa je odprtina skozi katero poteka hrbtenjača. V prsnem delu trupa imajo vretenca poleg trnastih izrastkov pripeta tudi rebra. Pri ribah poznamo dve vrsti reber in sicer trebušna in stranska rebra. Trebušna rebra so usmerjena proti trebuhu in v loku sledijo steni trebušne votline. Stranska rebra so prisotna le pri nekaterih vrstah rib. Stranska rebra so na hrbtenici s kitami pritrjena na trebušna rebra. Segajo med mišice, zato jim pravimo tudi mišična rebra.
[image: image16.jpg]gkrzni poklopec

gkrzni lok




Slika 15: Okostje navadnega ostriža (Chiasson in Radke 1991).
Apendikularno okostje. Apendikularno okostje vključuje kosti prsnega obroča, kosti medeničnega obroča in plavutnice (Slika 16) Plavutnice so lahko trde ali mehke (Slika 12). Trde plavutnice so okostenele in so navadno v obliki trnov. Mehke plavutnice so upogljive in pri koncu pogostokrat razcepljene. 

Slika 16: Trda (a) in mehka (b) plavutnica (Chiasson in Radke 1991).
Mišični sistem. Mišice rib so enostavno grajene in v primerjavi z mišicami štirinožcev (tetrapodi) predstavljajo približno dvakrat večjo težo celotnega telesa. Glede na lego in vlogo jih delimo na dva sklopa, mišice glave ter mišice repa in trupa.

Mišice glave. Mišice glave imajo dve pomembni vlogi. Sodelujejo pri prehranjevanju in dihanju. Oba procesa sta zelo kompleksna in zahtevata usklajeno in natančno mišično delovanje.
Prehranjevanje. Prehranjevanje rib lahko poteka na dva načina, s srkalnim učinkom ali z ugrizom plena. Srkalni učinek riba izvede v dveh fazah. V pri fazi gre za iztegnitev in odprtje ust, dvig škržnih poklopcev ter povečanje ustne votline. Ustna votlina se poveča predvsem na račun ustnega dna, ki se spusti in neurokraniuma, ki se dvigne. V drugi fazi riba zapre usta, spusti škržne poklopce, dvigne ustno dno in spusti neurokranium.

Dihanje. Proces dihanja zajema vdih in izdih. Pri vdihu so ključni dihalni gibi odprtje ust in dvig škržnih poklopcev. Izdih se začne z zaprtjem ust, ki mu sledi spustitev škržnih poklopcev.

Mišice trupa in repa. Na vsaki strani ribjega telesa sta pritrjena po dva sklopa mišic. Zgornji, epiaksialni sklop se nahaja na hrbtni polovici telesa, medtem ko se spodnji, hipaksialni sklop nahaja na trebušni polovici telesa ribe (Slika 17). Posamezni mišični sklopi so zgrajeni iz mišičnih enot, ki imajo obliko črke W. Enote se krčijo zaporedoma od glave proti repu, zato se telo ribe sinusoidno upogiba. Riba na ta način plava. 

Nekaj energije, ki se porabi za krčenje mišic, se pretvori v toploto. Zato je ribje telo, kljub svoji ektotermni naravi, za približno 0,5 (C toplejše od okoliške vode.

Slika 17: Mišičje navadnega ostriža (Chiasson in Radke 1991).
Telesna temperatura. Ribe so ektotermne živali. Temperatura njihovega telesa je odvisna od okoliške vode. Temperatura vode neposredno vpliva na stopnjo oziroma hitrosti katalitičnih procesov (encimska aktivnost) v ribjem telesu. Encimi so proteinske molekule, ki nižajo aktivacijsko energijo biokemijskih reakcij. V odsotnosti encimov bi biokemijske reakcije potekale počasneje in življenje kot ga poznamo ne bi bilo mogoče. Aktivnost encimov je temperaturno odvisna. Vsaka encimska molekula ima svoj temperaturni obseg delovanja. Izven svojega temperaturnega obsega delovanja encim začasno ali za stalno preneha z delovanjem. Zato je pomembno da se temperatura telesa giblje v temperaturnih območjih delovanja telesnih encimov. Živali so razvile kar nekaj strategij kako pri temperaturno spremenljivem okolju ohraniti razmeroma stabilen nivo encimske aktivnosti. Človek je endotermno bitje in s stalno temperaturo telesa ohranja nivo delovanja encimov. Nekatere ribe v različnih temperaturah okolja sintetizirajo različice istovrstnih encimov z različnimi območji temperaturnega delovanja. V mrzlih obdobjih (okoljih) ribje telo proizvaja encime, ki najbolje delujejo pri nizkih temperaturah in v toplih obdobjih (okoljih) proizvajajo encime, ki imajo svoj optimum delovanja pri višjih temperaturah. Taka prilagoditev je uporabna v okoljih, kjer se temperatura okolja spreminja periodično, znotraj posameznih period pa ostaja razmeroma konstantna.
Dihalni sistem. Dihalni organ rib so škrge. Ležijo v škržni votlini, ki se nahaja pod škržnimi poklopci (Slika 14). V obliki vlaken so škrge pripete na pet škržnih lokov. Vsako vlakno je še dodatno nagubano (Slika 15). Gube imenujemo škržne lamele. Navadni ostriž ima 31 lamel na kvadratni milimeter. Površina škrg tako kar nekajkrat preseže telesno površino ribe. Znotraj vsake škržne lamele potekajo škržne kapilare. Preko sten kapilar prihaja do izmenjave dihalnih plinov ter snovi med telesom ribe in okoliško vodo. 
Izmenjevanje dihalnih plinov. Z dihalnimi gibi ribe ustvarjajo konstanten dotok sveže vode v škržno votlino. Skozi usta voda v škržno votlino priteka in skozi škržne poklopce voda iz votline izteka. Sistem deluje kot črpalka. V škržni votlini voda teče v nasprotni smeri kot se pretaka kri po kapilarah. Gre za protitočni sistem, ki zagotavlja optimalno izmenjavo dihalnih plinov med vodo in krvjo (Slika 18). Prenos dihalnih plinov poteka preko procesa difuzije, ki je razmeroma počasen proces. Sprejem zadostne količine kisika v telo tako poleg protitočnega sistema omogoča tudi dobra prekrvavljenost in velika površina škrg. 

Slika 18: Lega dihalnega organa rib (Hoar in Randall, 1984).

Slika 19: Shema zgradbe škrg in protitočni sistem izmenjave plinov (Janc, 2003).
Telesna votlina in drobovje. V telesu ribe sta dve votlini, prsna in trebušna votlina (Slika 16). Prsna votlina se nahaja v sprednjem delu telesa ribe. V njej je srce in se zato imenuje tudi preikardialna votlina. Trebušna votlina vsebuje ostale notranje organe (organi prebavnega sistema z žlezami, vranica, izločala, razmnoževalni organi in plavalni mehur). 

Slika 20: Drobovje rib (Chiasson in Radke 1991).
Krvožilni sistem. Krvožilni sistem je zgrajen iz srca in žil. Srce deluje kot črpalka, ki poganja kri po telesu. Skozi srce se pri ribah pretaka kri bogata z ogljikovim kisikom. Stisk srčne mišice požene kri v smeri glave, kjer vstopa v škrge. V škrgah pride do izmenjave dihalnih plinov med krvjo in okoliško vodo. Nato kri bogata s kisikom vstopi v možgane in ostale dele telesa. 

Prebavni sistem. Prebavni sistem rib je zgrajen iz prebavnega trakta ter prebavnih žlez, jeter in trebušne slinavke. Prebavni trakt se začne z usti, nadaljuje se v požiralnik, želodec, črevo, danko in zadnjik. Jetra z žolčnikom so nameščena hrbtno za želodcem. Žolčnik se v črevesje odpira preko 4 do 6 cevk. Trebušna slinavka leži na hrbtni steni črevesja tik za želodcem. Njena vloga je izločanje prebavnih sokov v sprednji del črevesja. 

Vranica. Vranica je podaljšana struktura, ki leži v zadnjem hrbtnem delu trebušne votline. Njena vloga je proizvodnja in vzdrževanje nivoja krvnih celic. Poleg vranice se krvne celice proizvajajo tudi v nekaterih drugih organih, npr. v jetrih.

Izločala. Glavni stranski produkt metabolizma je amoniak, ki je za organizme zelo strupen. Pri ribah se ti stranski produkti metabolizma izločajo v vodo preko škrg ali ledvic. Ledvica se nahajajo vzdolž spodnje strani ribje hrbtenice. V okolje se odpirajo preko urogenitalne odprtine.

Razmnoževalni sistem. Spolne žleze (gonade) ležijo hrbtno od prebavnega trakta, za želodcem. V okolje se odpirajo preko genitalne ali skupaj z izločali preko urogenitalne odprtine. Pri samcih so spolne žleze testisi. Testisi so parna struktura in imajo obliko dveh podolgovatih krpic. Spolna žleza samic je ovarij. Ovarij je vrečasta struktura polna jajčec, običajno je parna struktura. V času drsti se tako povečajo, da zapolnjujejo večino volumna trebušne votline.

Plavalni mehur. Plavalni mehur je pri večini rib vrečaste oblike. Napolnjen je s plini. Je hidrostatični organ, ki ribam omogoča ohranjanje določene globine, ne da bi pri tem porabljale dodatno energijo.

Živčni sistem. Živčni sistem delimo na centralni živčni sistem (Slika 18), periferni živčni sistem in čutilne organe. Centralni živčni sistem je zgrajen iz možganov, podaljšane hrbtenjače in hrbtenjače. Možgane nadalje delimo na sprednje, srednje in zadnje možgane ter male možgane. Periferni živčni sistem predstavljajo čutilni in motorični živci, preko katerih se prenašajo dražljaji od čutil do centralnega živčnega sistema in iz centralnega živčnega sistema v mišice. 

Slika 21: Stranski pogled na možgane rib (Chiasson in Radke 1991).
Čutilni organi. Čutilni organi rib so pobočnica, uho, oko in vohalni organ. 

Čutilni organ pobočnice leži v seriji luknjic, ki potekajo vzdolž ribjega telesa. S pobočnico riba zaznava tlak, temperaturne spremembe in tok vode. 

Uho kot čutilni organ pri ribah še ni popolnoma raziskan. Ribe imajo notranje uho, ki nima povezave z okoljem. Služi kot ravnotežni organ. Ali riba z notranjim ušesom tudi sliši še ni popolnoma znano. Največji problem razumevanja organa predstavlja prenos akustičnih nihanj v okolici do notranjega ušesa. Predvidevajo, da se nihanja pri ribah prenašajo preko plavalnega mehurja. Oko rib je zelo raznolik organ vezan na vrsto ribe. Za ribje oko je značilno, da ima zaradi optičnih lastnosti vode okroglo lečo. Nekatere ribe, predvsem plenilci svoj plen iščejo s pomočjo vida, druge ribe, predvsem vsejede, za iskanje hrane uporabljajo voh. 

Vohalni organ rib je parna struktura na sprednjem zgornjem delu glave. Vohalni epitel leži na dnu vohalnih kamric. V njem se nahajajo čutilne celice. Vohalni dražljaji se iz vohalnega epitela prenesejo neposredno v sprednje možgane.

Endokrini sistem. Endokrini sistem zajema organe in tkiva (Slika 18), ki v kri izločajo hormone. Hormoni so polipeptidi ali steroidi, ki se po krvnem sistemu prenesejo do tarčnega tkiva. Na tarčnem tkivu se molekule hormona vežejo na ustrezne receptorje. Kakšen vpliv ima hormon na tarčno tkivo je odvisno od vrste hormona, vrste receptorja in mehanizmov delovanja, ki sledijo vezavi hormon-receptor. Ena najbolj znanih in pomembnejših žlez, ki izloča hormone je hipofiza ali možganski privesek. Igra ključno vlogo pri hormonskem ravnovesju telesa saj izloča veliko vrst hormonov, ki vplivajo na izločanje številnih hormonalnih žlez.

Slika 22: Hormonalne žleze rib (Chiasson in Radke 1991).

Vpliv dolžine dneva na razmnoževnje. Čas osvetljevanja ima vpliv na razmnoževanje rib. Podaljšanje časa osvetljevanja vpliva na pinealni organ, ki se nahaja v možganih. Ta povzroči povišanje hormona melanina v krvi in sproščanje gonadotropinov iz hipofize v kri. Po krvi se gonadotropini prenesejo do tarčnega organa, ki so spolne žleze. Te sproščajo spolne hormone, ki povzročijo zorenje jajčec in spermijev. Povzročijo lahko tudi pojav sekundarnih spolnih znakov, kot so spremembe v obarvanosti telesa in vplivajo na spolno vedenje rib. Višja kot je koncentracija gonadotropinov v krvi, večje je izločanje spolnih hormonov. 

2. Predpisi na področju gojitve rib

2.1. Predpisi na področju sladkovodnega ribištva

Zakon o sladkovodnem ribištvu (ZSRib)

Zakon o sladkovodnem ribištvu ureja sladkovodno ribištvo kot upravljanje ribolovnih virov v celinskih vodah. Kot ribolovne vire zakon opredeljuje vodne organizme in sicer prostoživeče ribe in druge vodne živali, ki so predmet upravljanja ribolovnih virov (v nadaljevanju: ribe). 

Upravljanje ribolovnih virov oz. rib obsega: načrtovanje na področju upravljanja rib, določitev prostorskih enot, določanje pravil za trajnostno rabo rib, naloge v zvezi z ohranjanjem ugodnega stanja rib in doseganja dobrega ekološkega stanja, podeljevanje koncesij za ribiško upravljanje v ribiških okoliših, ribolov v komercialnih ribnikih, gojitev rib, evidence v sladkovodnem ribištvu in poročanje, strokovno usposabljanje delavcev izvajalcev ribiškega upravljanja, škode in odškodnine zaradi pogina rib, ribiškočuvajsko službo, javne službe ter druga, s sladkovodnim ribištvom povezana vprašanja.

Ribiško upravljanje pa opredeljuje kot programiranje, izvajanje ukrepov za ohranjanje ugodnega stanja rib, trajnostno rabo rib, vodenje predpisanih evidenc in poročanje, strokovno usposabljanje ribičk oziroma ribičev, izvajanje nadzornih nalog ribiškočuvajske službe, izvajanje nalog in aktivnosti ob poginih rib ter druge, za ribiško upravljanje pomembne naloge.

Glavni cilji zakona so zlasti celostno načrtovanje in upravljanje rib na teritorialno zaokroženih območjih, omogočanje trajnostne rabe rib in etike ribolova, načrtovanje, pospeševanje in nadzor gojitve rib za poribljavanje voda ter prispevati k ohranjanju in varovanju naravnih populacij rib, njihove vrstne pestrosti, starostne strukture in številčnosti, varstvu ogroženih ribjih vrst in njihovih združb, preprečevanju vnosa tujerodnih ribjih vrst v celinske vode in njihovega širjenja ter varovanju in ohranjanju narave salmonidnih in ciprinidnih voda.

Zakon pravi, da so ribe v celinskih vodah naravni vir pod posebnim varstvom države skladno s predpisi, upravljanje rib pa je v pristojnosti države. Ta lahko s koncesijo prenese določene naloge ribiškega upravljanja v ribiškem okolišu na pravno ali fizično osebo, če izpolnjuje s tem zakonom predpisane pogoje. Ribiško upravljanje v vodah posebnega pomena pa je država dodelila Zavodu za ribištvo Slovenije.
Za namen ribiškega upravljanja, vključno s trajnostno rabo rib, se celinske vode razdeljene na ribiška območja, ribiške okoliše in ribiške revirje. 

Ribiško območje je največja prostorska enota za ribiško upravljanje in trajnostno rabo rib, ki združuje več ribiških okolišev s podobnimi ekosistemskimi značilnostmi.

Ribiški okoliš je del ribiškega območja, ki omogoča smotrno upravljanje rib ter učinkovito spremljanje in nadzor ribiškega upravljanja.

Ribiški revir je najmanjša prostorska enota ribiškega okoliša, ki omogoča celovito, smotrno in usklajeno razporeditev ter izvajanje načrtovanih ukrepov pri upravljanju rib. 

Glede na način ribiškega upravljanja so ribiški revirji lahko varstveni, ribolovni, brez aktivnega ribiškega upravljanja in prizadeti revirji.

Varstveni revirji so:

gojitveni revirji za sonaravno gojitev rib;

rezervati za vzpostavljanje ali ohranjanje populacij

domorodnih ribjih vrst;

rezervati za plemenke domorodnih ribjih vrst;

rezervati genskega materiala domorodnih ribjih vrst.

Ribolovni revir je del ribiškega okoliša, v katerem je dovoljen ribolov v skladu s tem zakonom.

Revir brez aktivnega upravljanja je del ribiškega okoliša, v katerem se ne izvaja ribiško upravljanje in ki je prepuščen naravnim procesom.

Prizadeti revir je tisti del ribiškega okoliša, v katerem je življenje rib zaradi poslabšanih življenjskih razmer oziroma kakovosti vode onemogočeno.

Vrste ribiških revirjev in njihove meje se določijo z ribiškogojitvenim načrtom. V ribiška območja in ribiške okoliše pa se ne uvrščajo t.i. izločene vode.

Za namen dolgoročnega upravljanje rib sprejme vlada na predlog ministra program upravljanja rib, s katerim se določajo dolgoročne usmeritve upravljanja rib na državni ravni za obdobje 12 let.

Z načrtom ribiškega upravljanja v ribiškem območju se določijo temeljne usmeritve za ohranitev in trajnostno rabo rib v ribiškem območju, načela posegov v populacije posameznih ribjih vrst, usmeritve za poribljavanje in gojitev rib ter usmeritve za varstvo tistih delov ribiškega območja, ki so zavarovani po predpisih o ohranjanju narave. Načrt je obvezna strokovna podlaga za celovito ribiško upravljanje posameznega ribiškega območja ter mora biti odraz specifičnih ekosistemskih značilnosti ribiškega območja. Načrt se izdela za obdobje šestih let na podlagi programa upravljanja rib.

Podlaga za ribiško upravljanje v posameznih ribiških okoliših je ribiškogojitveni načrt. Pri pripravi le tega se morajo upoštevati ekološke značilnosti in razširjenost ribjih vrst ali populacij, ki so pomembne za ohranjanje ugodnega stanja, ter režimi po predpisih o ohranjanju narave in voda, ki bi lahko vplivali na izvajanje ribiškogojitvenega načrta. Načrt se sprejme za obdobje šestih let na podlagi načrta ribiškega upravljanja v posameznih ribiških okoliših.

Izvajalec ribiškega upravljanja izvaja ribiško upravljanje v ribiškem okolišu na podlagi letnega programa, izdelanega na podlagi ribiškogojitevenega načrta, ki ga mora pripraviti do 31. decembra za prihodnje leto in ga poslati Zavodu za ribištvo Slovenije v potrditev. Letni program ureja izvajanje ribiškogojitvenega načrta za posamezno leto na podlagi ocene stanja v ribiškem okolišu v preteklem letu; ta ocena stanja je sestavni del letnega programa.

V okvru trajnostne rabe rib zakon v 15. členu govori tudi o odvzemu spolnih celic in pravi, da odvzem spolnih celic spolno zrelih rib (smukanje) za nadaljnjo gojitev domorodnih ribjih vrst praviloma poteka v rezervatih za plemenke, lahko pa tudi v drugih delih ribiškega okoliša, določenih v ribiškogojitvenem načrtu.

Če smukanje v ribiškogojitvenem načrtu ni določeno, lahko minister na podlagi vloge izvajalca ribiškega upravljanja smukanje dovoli po pridobitvi mnenja zavoda.

Glede poribljavanja zakon pravi, da se le to izvaja tako, da je omogočen ribolov in pri tem ni ogroženo ugodno stanje vrst po predpisih o ohranjanju narave in samo z ribami iz sonaravne gojitve in ribogojnic, ki imajo dovoljenje iz 41. člena zakona ter so zdravstveno neoporečne po predpisih o veterinarstvu. Izvajalec ribiškega upravljanja lahko v novo zgrajenih objektih izvede poribljavanje po predhodni spremembi ribiškogojitvenega načrta in letnega programa.

Zakon opredeljuje tudi sonaravno gojitev rib in sicer kot gojitev domorodnih vrst v naravnem okolju in ki se ne šteje za gojitev po predpisih o ohranjanju narave ter predpisih o vodah. Sonaravna gojitev rib je vložitev zaroda in odlov mladic po končanem ciklusu ter se zaradi ohranjanja genske raznolikosti rib izvaja samo v gojitvenih revirjih v istem povodju.

Glede gradenj in drugih posegov na območju ribiškega okoliša zakon meddrugim pravi, da mora biti vsak poseg v ribiški okoliš načrtovan in izveden na način, ki v največji mogoči meri zagotavlja ohranjanje rib, njihove vrstne pestrosti, starostne strukture in številčnosti. Gradnje objektov, ki se izvajajo na vodnih zemljiščih po predpisih o graditvi objektov, se lahko izvajajo po predhodni pridobitvi soglasja Zavoda za ribištvo Slovenije. Zaradi prehajanja rib čez grajene objekte v vodah mora investitor zagotoviti ustrezen prehod za ribe. Funkcionalnost prehoda zagotavlja lastnik oziroma najemnik objekta.

Za izvajanje ribiškega upravljanja v ribiških okoliših država podeli koncesijo. Koncesionarka oziroma koncesionar je lahko pravna ali fizična oseba, če izpolnjuje predpisane pogoje. Koncesija se podeli za 30 let z odločbo o izbiri na podlagi javnega razpisa. Koncesionar mora plačevati koncesijsko dajatev, ki je prihodek proračuna Republike Slovenije. V primeru, da za določen ribiški okoliš zaradi neuspešnega javnega razpisa koncesija ni podeljena ali če se koncesija odvzame, do podelitve koncesije ta ribiški okoliš začasno upravlja Zavod za ribištvo Slovenije. Koncesionar mora imeti za izvajanje ribiškega upravljanja strokovno usposobljene delavke oziroma delavce, ki opravljajo naloge gospodarja, izvajalca elektroribolova in ribiškega čuvaja. Če ima koncesionar ribogojnico, mora zagotoviti tudi izvajanje nalog ribogojca.

Za podelitev koncesije vlada sprejme koncesijski akt, ki določa podrobnejšo vsebino koncesije kot npr. opredelitev ribiškega okoliša, pogoje, ki jih mora izpolnjevati koncesionar, način podeljevanja koncesije, določitev višine koncesijske dajatve, razloge in način prenehanja koncesije in drugo. Medsebojno razmerje pri izvajanju ribiškega upravljanja pa uredita koncedent in koncesionar s koncesijsko pogodbo, ki vsebuje pravice, obveznosti in odgovornosti koncedenta in koncesionarja, način in pogoje za izvajanje koncesije, začetek veljavnosti in trajanje pogodbe in drugo. Koncesionarju ni dovoljeno koncesije prenesti na drugo pravno ali fizično osebo. Koncesijska pogodba lahko preneha s potekom časa, za katerega je bila sklenjena, z razdrtjem in z odvzemom. Odvzame se zlasti če koncesionar kljub pisnemu opozorilu koncedenta v določenem roku ne plača koncesijske dajatve, neupravičeno ne izpolnjuje koncesijske pogodbe ali neupravičeno ne daje predpisanih podatkov po določbah tega zakona.

Kot gojitev rib zakon opredeljuje gojitev za poribljavanje voda, za prehrano in gojitev okrasnih rib. Ribe, razen rib iz sonaravne gojitve, se lahko gojijo le v ribogojnici, ki je s tehničnimi sredstvi ločena od naravnega okolja. Raba vode za gojitev rib v ribogojnicah se lahko izvaja na podlagi pridobljene vodne pravice po predpisih o vodah.

Za gojitev rib za poribljavanje voda je potrebno pridobiti dovoljenje, ki ga lahko pridobijo osebe, ki imajo vodno pravico in:

preverjeno poreklo rib za poribljavanje;

strokovno usposobljene delavce;

prijavljeno rejo rib pri pristojni enoti Veterinarske uprave Republike Slovenije.

Dovoljenje za gojitev rib za poribljavanje voda izda minister.

Gojitev rib za prehrano ljudi in gojitev okrasnih rib se izvajata v skladu s predpisi o živinoreji in veterinarstvu.

Zakon opredeljuje tudi javno službo v ribištvu in določa, da določene upravne, strokovne in razvojne naloge s področja ribištva opravlja javni zavod Zavod za ribištvo Slovenije.

Evidence v ribištvu se vodijo v ribiškem katastru, ki se vodi kot javna knjiga in vsebujejo vse predpisane podatke, obdelavo podatkov in poročila. Ribiški kataster sestavljajo popis ribiških območij, ribiških okolišev in ribiških revirjev s pripadajočimi ribolovnimi, varstvenimi in drugimi revirji po določbah tega zakona, podatki o stanju populacij rib, evidence o izvajalcih ribiškega upravljanja, imetnikih vodnih pravic komercialnih ribnikov, evidence ribogojnic, evidence o opravljenih izpitih gospodarjev, izvajalcev elektroribolova, čuvajev in ribogojcev, evidence poginov rib, evidence o smukanju in drugi podatki, pomembni za ribiško upravljanje.

Evidenci ribogojnic in lastnikov vodnih pravic komercialnih ribnikov vsebujeta podatke o:

· gojitveni zmogljivosti ribogojnic oziroma o lastnostih,

· komercialnega ribnika,

· ribjih vrstah,

· lokaciji objekta,

· osebnem imenu in naslovu stalnega ali začasnega prebivališča,

· fizične osebe ter firmi in sedežu pravne osebe in

· druge za ribištvo pomembne podatke.

Ribiški kataster vzpostavi, vodi in vzdržuje Zavod za ribištvo Slovenije. 

Kot organizacije v ribištvu opredeljuje zakon Ribiško zvezo Slovenije, ki je zveza vseh ribiških družin in katere člani so lahko tudi druga društva in organizacije ter posamezniki, katerih dejavnost je povezana z ribištvom, in ribiško družino, ki je društvo, ki ima sklenjeno koncesijsko pogodbo za izvajanje ribiškega upravljanja v ribiškem okolišu in deluje v javnem interesu. 

Zakon predpisuje tudi strokovno usposabljanje delavcev koncesionarja za izvajanje ribiškega upravljanja. Javno pooblastilo za strokovno usposabljanje se podeli na podlagi javnega razpisa, ki se podeli na podlagi 56. člena zakona. Programe strokovnega usposabljanja na predlog Ribiške zveze Slovenije in zavoda predpiše minister. Izpit se opravi pred tričlansko izpitno komisijo, ki jo imenuje minister.

Glede povzročitve škode na ribah in odgovornosti za škodo na ribah se uporabljajo določbe Obligacijskega zakonika, če ta zakon ne določa drugače. Za škodo na ribah, povzročeno zaradi zastrupljanja, onesnaževanja oziroma čezmernega obremenjevanja voda in nezakonitega poseganja v vode, je do odškodnine upravičen izvajalec ribiškega upravljanja.

Zakon določa tudi ribiškočuvajsko službo, katera se izvaja na podlagi javnega pooblastila, ki se podeli izvajalcem ribiškega upravljanja, ti pa morajo organizirati ribiškočuvajsko službo, tako da so vse vode nadzorovane.

Nadzor nad izvajanjem določb tega zakona in na njegovi podlagi izdanih predpisov izvajajo inšpektorji, pristojni za ribištvo, lovstvo, varstvo okolja, veterinarstvo in notranje zadeve v skladu s svojimi pristojnostmi.

V kazenskih določbah zakon govori o prekrških, hujših prekrških in prekrških ribičev ter glede na naravo in stopnjo kršitve predpisuje tudi temu primerne oz. visoke globe.

Na podlagi zakona so bili meddrugim sprejeti tudi Pravilnik o opravljanju strokovnega izpita za ribogojca, Pravilnik o komercialnih ribnikih, Pravilnik o pogojih in načinu smukanja prostoživečih domorodnih ribjih vrst in drugi podzakonski akti.

2.2. Predpisi s področja varstva okolja

Zakon o varstvu okolja (ZVO-1)

Temeljni zakon s področja varovanja okolja je Zakon o varstvu okolja. Zakon ureja varstvo okolja pred obremenjevanjem kot temeljni pogoj za trajnostni razvoj in v tem okviru določa temeljna načela varstva okolja, ukrepe varstva okolja, spremljanje stanja okolja in informacije o okolju, ekonomske in finančne instrumente varstva okolja, javne službe varstva okolja in druga z varstvom okolja povezana vprašanja ter v pravni red Republike Slovenije prenaša direktive Evropskih skupnosti s tega področja. Namen zakona je spodbujanje in usmerjanje takšnega družbenega razvoja, ki omogoča dolgoročne pogoje za človekovo zdravje, počutje in kakovost njegovega življenja ter ohranjanje biotske raznovrstnosti.

V temeljnih določbah zakon meddrugim našteva temeljna načela, med katerimi naj omenimo le nekatera:

načelo odgovornosti povzročitelja, ki pravi, da je povzročitelj obremenitve okolja odgovoren za odpravo vira čezmernega obremenjevanja in njegovih posledic v skladu s tem zakonom;

načelo plačila za obremenjevanje, ki pravi, da povzročitelj krije vse stroške predpisanih ukrepov za preprečevanje in zmanjševanje onesnaževanja ter tveganja za okolje, rabo okolja ter odpravo posledic obremenjevanja okolja, vključno s stroški izvedbe preprečevalnih in sanacijskih ukrepov v primeru okoljske škode;

načelo dopustnosti posegov v okolje, ki določa, da je poseg v okolje dopusten le, če ne povzroča čezmerne obremenitve;

načelo ekološke funkcije lastnine, ki govori o tem, da je potrebno pri uživanju lastninske pravice ali pravice splošne ali posebne rabe naravnih dobrin zaradi upoštevanja ekološke funkcije lastnine zagotoviti ohranjanje in izboljševanje kakovosti okolja, ohranjanje naravnih vrednot in biotske raznovrstnosti.

Tudi v 19. členu zakon poudarja, da mora povzročitelj obremenitve okolja pri svojem ravnanju upoštevati vsa pravila, ki so potrebna za preprečevanje in zmanjševanje obremenjevanja okolja. 

Zakon v posebnih določbah določa, da so naravne dobrine, ki so del narave in so lahko naravno javno dobro, naravni vir ali naravna vrednota, v javni lasti ali v upravljanju države oziroma občine ali pod posebnim varstvom skladno z zakonom. 

V istem poglavju ureja tudi koncesije na naravnih dobrinah, za katere pravi, da lahko država ali občina proti plačilu podeli koncesijo za upravljanje, rabo ali izkoriščanje naravne dobrine, ki je v njeni lasti ali ima na njej zakonito pravico upravljanja ali gospodarjenja, pravni ali fizični osebi, če je ta usposobljena za njeno izvajanje. Pri pridobitvi koncesije na podlagi javnega razpisa se lahko uveljavlja tudi prednostna pravica, katero ima lastnik zemljišča, na katerem je naravna dobrina, če ta izpolnjuje vse zahtevane pogoje. Podlaga za podelitev koncesije na naravni dobrini je koncesijski akt, ki je predpis vlade ali predpis občine.

Zakon ureja tudi programe in načrte na področju varstva okolja, kot so nacionalni program varstva okolja, ki vsebuje predvsem dolgoročne cilje, usmeritve in naloge na področju varstva okolja, za izvedbo le tega ali za izvrševanje obveznosti iz ratificiranih in objavljenih mednarodnih pogodb, strategij, programov in predpisov EU, pa sprejme vlada operativne programe varstva okolja.

Z vidika upravljanja voda in ribištva naj omenimo še okoljska izhodišča, za katere zakon v 39. členu pravi, da so s predpisi določeni cilji varstva okolja, na podlagi katerih se pripravljajo in celovito presojajo tudi plani, programi, načrti in drugi akti s področja upravljanja voda, kmetijstva in ribištva.

Zakon v nadaljevanju ureja še celovito presojo vplivov na okolje, ki jo je potrebno izvesti v postopku priprave plana, programa, načrta ali drugega splošnega akta in njegovih sprememb, katerega izvedba lahko pomembno vpliva na okolje, s katero se ugotovijo in ocenijo vplivi na okolje ter vključenost zahtev varstva okolja, ohranjanja narave, varstva človekovega zdravja in kulturne dediščine v plan. Določa tudi, da je pred začetkom izvajanja posega, ki lahko pomembno vpliva na okolje, treba izvesti presojo njegovih vplivov na okolje in pridobiti okoljevarstveno soglasje pristojnega ministrstva.

Prav tako mora upravljavec naprave, v kateri se bo izvajala dejavnost, ki lahko povzroči onesnaževanje okolja večjega obsega in za vsako večjo spremembo v obratovanju te naprave, za njeno obratovanje pridobiti okoljevarstveno dovoljenje, ki ga izda ministrstvo za obdobje desetih let od dneva začetka obratovanja naprave. Upravljavec mora pridobiti okoljevarstveno dovoljenje tudi za obrat iz 18. člena zakona ali za vsako njegovo večjo spremembo.

Zakon ureja tudi sodelovanje javnosti pri sprejemanju predpisov in pravi, da morajo ministrstva in pristojni organ samoupravne lokalne skupnosti v postopku sprejemanja predpisov, ki lahko pomembneje vplivajo na okolje, omogočiti javnosti seznanitev z osnutkom predpisa in dajanje mnenj in pripomb.

Država mora izvajati tudi monitoring naravnih pojavov, stanja okolja in onesnaževanja okolja in zaradi izvajanja nalog in postopkov po tem zakonu voditi in vzdrževati tudi register varstva okolja.
Naj omenimo še v zakonu opredeljen Strokovni svet za spodbujanje okolju prijaznih proizvodov, ki naj bi obravnaval strokovna vprašanja, ki se nanašajo na celovito politiko do proizvodov glede varstva okolja, podeljevanje znaka za okolje in za vključevanje organizacij v sistem EMAS (sistem EU za okoljevarstveno vodenje organizacij) in Eko sklad, Slovenski okoljski javni sklad, kot javni finančni sklad po predpisih o javnih skladih, ki spodbuja trajnostni razvoj s financiranjem naložb za preprečevanje, odpravljanje ali zmanjšanje obremenjevanja okolja.

Zakon opredeljuje tudi nekatere organizacije na področju varstva okolja kot sta Svet za varstvo okolja Republike Slovenije za spremljanje stanja na področju varstva okolja in nevladne organizacije, ki delujejo v javnem interesu.

Nadzor nad izvajanjem določb tega zakona in na njegovi podlagi izdanih predpisov opravlja inšpekcija, pristojna za varstvo okolja. Poleg inšpekcije opravljajo nadzor nad izvajanjem nekaterih predpisov, izdanih na podlagi tega zakona, tudi inšpekcije, pristojne za ohranjanje narave, rudarstvo, kemikalije, kmetijstvo, prehrano, gozdarstvo, lovstvo in ribištvo, veterino, varstvo pred naravnimi in drugimi nesrečami, trg in zdravje, v okviru teh predpisov in vsaka v skladu s svojimi pristojnostmi.

Od podzakonskih aktov naj omenimo le uredbe o koncesijah za gospodarsko izkoriščanje vod za vzrejo salmonidnih in ciprinidnih vrst rib. 

2.3 Predpisi s področja ohranjanja narave

Zakon o ohranjanju narave (ZON)

Zakon določa ukrepe ohranjanja biotske raznovrstnosti, ki jo opredeljuje kot raznovrstnost živih organizmov, tako znotraj vrst in med različinimi vrstami, gensko raznovrstnost ter raznovrstnost ekosistemov in sistem varstva naravnih vrednot z namenom prispevati k ohranjanju narave. Biotska raznovrstnost se v naravi ohranja z ohranjanjem naravnega ravnovesja, omogočanjem trajnostne rabe sestavin biotske raznovrstnosti ter zagotavljanjem ohranjanja naravnega ravnovesja. Ti ukrepi in sistem varstva naravnih vrednot, ki obsegajo vso naravno dediščino na območju RS, se vključujejo v urejanje prostora ter rabo in izkoriščanje naravnih dobrin. Ohranjanje biotske raznovrstnosti in varstvo naravnih vrednot je v pristojnosti države, razen zadev lokalnega pomena, ki so v pristojnosti lokalne skupnosti.

Naravne vrednote so lahko v lasti fizičnih ali pravnih oseb ter v lasti države ali lokalne skupnosti, nihče pa ne sme ravnati z njimi tako, da ogrozi njihov obstoj. Za rabo naravne vrednote, ki je v lasti države ali lokalne skupnosti, se lahko podeli koncesija.

Splošna raba naravnega vira ali naravnega javnega dobra, ki je hkrati tudi naravna vrednota, se lahko izvaja tako, da ne ogroža obstoja naravne vrednote in ne ovira izvajanja njenega varstva.

Z aktom o zavarovanju in z aktom o začasnem zavarovanju se lahko omeji dejavnost ali raba v zvezi z naravno vrednoto ali nepremičnino na zavarovanem območju.

Zakon določa, da so rastline in živali pod posebnim varstvom države, postanejo pa last tistega, ki jo odvzame iz narave za namene in pod pogoji, ki jih določa zakon.

Doseljevanje rastlin in živali tujerodnih vrst mora biti spremljano in nadzorovano. Živali domorodnih in tujerodnih vrst je tudi prepovedano zadrževati v ujetništvu v neustreznih bivalnih razmerah in brez ustrezne oskrbe. 

Fizična ali pravna oseba, ki namerava gojiti živali domorodnih ali tujerodnih vrst, mora pridobiti dovoljenje ministrstva. Gojene živali so v lasti osebe, ki jih goji v skladu z zakonom. Tiste, za katere je treba pridobiti dovoljenje za gojitev, pa morajo biti označene na predpisan način. Lastnik gojenih živali mora skrbeti, da živali ne pobegnejo v naravo, za škodo, ki jo le te povzročijo, pa je lastnik odgovoren ne glede na krivdo.

Fizična ali pravna oseba, ki opravlja trgovinsko dejavnost z živimi živalmi domorodnih ali tujerodnih vrst, mora zagotoviti ustrezne bivalne razmere in ustrezno oskrbo za živali ter voditi evidenco o trgovini z živalmi.

Minister lahko na t.i. rdeči seznam uvrsti rastlinsko ali živalsko vrsto, katere obstoj je v nevarnosti, zaradi dejanske ali možne ogroženosti, pa sprejme vlada akt o zavarovanju rastlinskih ali živalskih vrst, določi ukrepe varstva njihovih habitatov, predpiše pravila ravnanja in poseben varstveni režim.

Posegi v naravo, ki lahko ogrozijo biotsko raznovrstnost, naravno vrednoto ali zavarovano območje in za katere ni treba pridobiti dovoljenja po predpisih o urejanju prostora in po drugih predpisih, se opravljajo na podlagi dovoljenja za poseg v naravo na podlagi tega zakona.

Zakon opredeljuje tudi monitoring ohranjenosti narave, ki obsega spremljanje stanja rastlinskih in živalskih vrst, njihovih habitatov, habitatnih tipov, ekološko pomembnih območij, posebnih varstvenih območij in ekosistemov ter spremljanje stanja na področju varstva naravnih vrednot.

Inšpekcijski nadzor nad izvajanjem določb tega zakona in predpisov oziroma ukrepov, izdanih na njegovi podlagi, izvajajo inšpektorji, pristojni za ohranjanje narave in lovski inšpektorji, če se določbe nanašajo na živalske vrste. Uresničevanje določb tega zakona in predpisov ter ukrepov, izdanih na njegovi podlagi, ki se nanašajo na delovna področja drugih ministrstev, nadzorujejo tudi inšpektorji, pristojni za nadzor teh delovnih področij, v skladu z zakonom. Neposredni nadzor v naravi nad spoštovanjem prepovedi tega zakona in na njegovi podlagi izdanih predpisov pa izvajajo poleg inšpektorjev tudi naravovarstveni nadzorniki.

Naj omenimo še na podlagi ZON sprejeto Uredbo o zavarovanih prosto živečih živalskih vrstah in Pravilnik o prosto živečih živalskih vrstah, za katere ni treba pridobiti dovoljenja za gojitev. 

Z uredbo so zavarovane ogrožene prosto živeče živalske vrste, predpisana pravila ravnanja, poseben varstven režim ter ukrepi varstva in smernice za ohranitev habitatov živalskih vrst, z namenom ohranitve ugodnega stanja teh vrst. Ogrožene in mednarodno varovane živalske vrste, zavarovane s to uredbo, so določene v prilogah 1 in 2, ki sta sestavni del te uredbe.

Pravilnik pa določa prosto živeče živalske vrste, za katere ni treba pridobiti dovoljenja za gojitev živali domorodnih in tujerodnih vrst, ker ne ogrožajo domorodnih živalskih vrst.

2.4. Predpisi s področja upravljanja voda

Zakon o vodah (ZV-1)

Zakon ureja upravljanje z morjem, celinskimi in podzemnimi vodami (v nadaljevanju: vode) ter vodnimi in priobalnimi zemljišči. Upravljanje obsega varstvo voda, urejanje voda in odločanje o rabi voda. Zakon ureja tudi javno dobro in javne službe na področju voda, vodne objekte in naprave ter druga vprašanja, povezana z vodami. Cilj upravljanja z vodami ter vodnimi in priobalnimi zemljišči je doseganje dobrega stanja voda in drugih, z vodami povezanih ekosistemov, zagotavljanje varstva pred škodljivim delovanjem voda, ohranjanje in uravnavanje vodnih količin in spodbujanje trajnostne rabe voda, ki omogoča različne vrste rabe voda ob upoštevanju dolgoročnega varstva razpoložljivih vodnih virov in njihove kakovosti.

Upravljanje z vodami in vodnimi ter priobalnimi zemljišči je v pristojnosti države, razen tistih nalog, za katere je po tem zakonu pristojna lokalna skupnost. Za potrebe upravljanja z vodami, sprejme državni zbor nacionalni program upravljanja z vodami, za izvedbo le tega pa spremje vlada načrta upravljanja z vodami na vodnem območju Donave in Jadranskega morja in načrt upravljanja z morskim okoljem. Ti načrti se lahko dopolnijo tudi z podrobnejšimi programi in načrti upravljanja voda za porečje, povodje ali njegov del, za posamezne tipe voda ali za posamezna vprašanja upravljanja voda.

Vsakdo je dolžan varovati kakovost in količino voda ter jo uporabljati tako, da čim manj vpliva na naravno ravnovesje vodnih in obvodnih ekosistemov, skladno s pogoji, ki jih določa ta zakon in drugi predpisi. Odvajanje odpadnih voda in oddajanje toplote v površinske vode in odvzem toplote iz površinskih voda je dovoljeno samo na način in pod pogoji, ki jih določa ta zakon in predpisi na področju varstva okolja, neposredno odvajanje odpadnih voda v podzemne vode pa je prepovedano. Prepovedano je v vode odmetavati odpadke in druge škodljive snovi, na površinskih vodah pranje vozil in drugih strojev in naprav,…

Celinske vode in vodna zemljišča so naravno vodno javno dobro. Za vsako rabo vodnega ali morskega javnega dobra ali naplavin, razen za splošno rabo, se plačuje pridobitev vodne pravice in vodno povračilo. Za onesnaževanje voda se plačuje okoljske dajatve v skladu s predpisi o varstvu okolja.

Vodno zemljišče, ki je nastalo zaradi prestavitve ali ureditve naravnega vodotoka, zajezitve tekočih voda, zaradi odvzema ali izkoriščanja mineralnih surovin ali drugega podobnega posega v prostor in se ga lahko nameni splošni rabi, lahko postane grajeno vodno javno dobro.
Naravno in grajeno vodno javno dobro (vodno dobro) lahko na način in ob pogojih, ki jih določa ta zakon, uporablja vsakdo tako, da ne vpliva škodljivo na vode, vodni režim in naravno ravnovesje vodnih ter obvodnih ekosistemov in ne omejuje enake pravice drugim, kar je t.i. splošna raba in je v 105. členu primeroma našteta kot npr. kopanje, potapljanje, drsanje,… Posebna raba vodnega dobra je mogoča samo na podlagi vodnega dovoljenja ali koncesije ob izpolnitvi pogojev iz prejšnjega odstavka, in če bistveno ne omejuje splošne rabe.

Zgoraj naveden pravni režim velja tudi za morje in vodno zemljišče morja, ki sta naravno morsko javno dobro.

V 50. ćlenu zakon določa, da mora imetnik vodne pravice zagotoviti varstvo vodnega objekta in naprave pred škodljivim delovanjem voda z izgradnjo posebnih objektov ali na drug ustrezen način in jih redno vzdrževati ter odpravljati vse nastale poškodbe. Imetnik vodne pravice mora na območju izvajanja le te zagotavljati tudi košnjo in odstranjevanje prekomerne zarasti na bregovih, odstranjevanje plavja, odpadkov in drugih opuščenih ali odvrženih predmetov in snovi iz površinskih voda, skladno z aktom o pridobitvi vodne pravice.

Za vsako rabo vode, ki presega meje splošne rabe (posebna raba vode), za rabo naplavin ali podzemnih voda, je treba pridobiti vodno pravico na podlagi vodnega dovoljenja ali koncesije.

Vodna pravica se lahko izvaja samo na način, za namen in v mejah, za katere je bila pridobljena in jo lahko uporablja samo njen imetnik. Zaradi zagotavljanja vodnih količin, kakovosti voda in ohranjanja naravnega ravnovesja vodnih in obvodnih ekosistemov v primeru naravnega pojava, ki povzroči začasno pomanjkanje vode ali zmanjšanje varnosti pred škodljivim delovanjem voda, lahko ministrstvo z odločbo na določenem območju začasno omeji ali začasno ustavi izvajanje vodnih pravic, lahko pa jo iz razlogov naštetih v 112. členu tudi prilagodi. 

Vodno dovoljenje ali koncesijo se podeli proti plačilu, pri katerem se upoštevajo naslednji kriteriji: 1. razpoložljivost vode, 2. namen, vrsta in obseg posebne rabe voda, 3. Višina sredstev za gradnjo potrebnih vodnih objektov in naprav, 4. ekonomske ugodnosti, ki jih bo imetnik vodne pravice dosegel s posebno rabo voda, 5. čas trajanja posebne rabe voda.

Imetnik vodne pravice je za rabo vode, naplavin ali vodnih zemljišč v lasti države dolžan plačevati tudi vodno povračilo, sorazmerno obsegu vodne pravice.

Vodno dovoljenje je treba pridobiti za neposredno rabo vode za primere iz 125. člena zakona, ki vključuje tudi odvzem vode za gojenje sladkovodnih organizmov in za gojenje sladkovodnih organizmov v stoječih vodah s površino, manjšo od 0,5 km2. Za gojenje morskih organizmov in gojenje sladkovodnih organizmov v stoječih vodah s površino vode večjo od 0,5 km2, pa je potrebno pridobiti koncesijo.

Zakon vsebuje tudi določbe o vlogi za pridobitev vodnega dovoljenja, izdaji, podaljšanju in vsebini vodnega dovoljenja, njegovi spremembi in postopku za spremembo, odvzemu, postopku odvzema in njegovih posledicah ter prenehanju vodnega dovoljenja. Podobno določa tudi za koncesijo.

Poseg v prostor, ki bi lahko trajno ali začasno vplival na vodni režim ali stanje voda, se lahko izvede samo na podlagi vodnega soglasja, katerega postopek pridobitve, pogoje za pridobitev, vsebino in izdajo prav tako opredeljuje zakon.

Podeljene vodne pravice in izdana vodna soglasja se vodijo v vodni knjigi. 

Vodni kataster pa sestavlja popis voda in popis vodnih objektov ter naprav.

Zakon določa za opravljanje določenih strokovnih in razvojnih nalog ministrstva tudi ustanovitev Inštituta za vode Republike Slovenije. 

Izvajanje javnih gospodarskih služb po tem zakonu zagotavlja država.

Ministrstvo upravlja tudi s Skladom za vode, ki se za nedoločen čas ustanovi kot proračunski sklad, skladno z zakonom, zaradi omogočanja vpliva lokalnih skupnosti, imetnikov vodnih pravic in nevladnih organizacij na upravljanje z vodami se na območjih, določenih s predpisom iz četrtega odstavka 52. člena zakona, ustanovijo tudi konference za vode.

Inšpekcijski nadzor nad izvrševanjem določb tega zakona in na njegovi podlagi izdanih predpisov izvajajo inšpektorji, pristojni za vode, na notranjem območju vodovarstvenega območja neposredno ob zajetju pa zdravstveni inšpektorji, nadzor nad vodami, ki se nanaša na spoštovanje prepovedi, omejitev in varstvenih režimov iz tega zakona in na njegovi podlagi izdanih predpisov (vodovarstveni nadzor), pa zagotavlja izvajalec javne službe urejanja voda.

Z vidika upravljanja voda naj omenimo še Vodno direktivo, katere glavni cilj je predvsem preprečiti slabšanje stanja vodnih ekosistemov ter ekosistemov, ki so odvisni od njih, ter varovanje in izboljšanje stanja vseh voda in Direktivo o habitatih, ki se zavzema za vzdrževanje za EU pomembnih vrst in habitatnih tipov v ugodnem stanju ohranjenosti.

Zakon je skupaj z Zakonom o varsvu okolja tudi pravna podlaga za sprejem uredb o koncesijah za rabo vode v ribogojnicah za vzrejo salmonidnih in ciprinidnih vrst rib, za katere je bilo pridobljeno vodnogospodarsko ali uporabno dovoljenje, za vzrejo avtohtonih morskih rib, gojitve školjk,…, Uredbe o vodnem povračilu in drugih podzakonskih aktov.

2.5. Predpisi s področja živinoreje

Sladkovodno ribištvo sicer ureja Zakon o sladkovodnem ribištvu (Uradni list RS, št. 61/06), vključno z gojitvijo rib za poribljavanje. Gojitev rib za prehrano ljudi in gojitev okrasnih rib pa urejajo predpisi iz področja živinoreje. Iz tega področja je v veljavi Zakon o živinoreji (Uradni list RS, št. 18/02), ki vsebuje tudi določila, ki se nanašajo na ribe oziroma ribogojstvo. 

Zakon določa splošne pogoje za rejo živali, kar pomeni, da je treba živali rediti tako, da so zadovoljene njihove biološke potrebe, da niso motene njihove telesne funkcije in obnašanje, krmljenje, nega in nastanitev morajo ustrezati njihovim fiziološkim in etološkim potrebam, prevoz in usmrtitev mora biti v skladu z veterinarskimi predpisi ter predpisi o zaščiti živali. Oskrbovalec živali mora imeti ustrezno usposobljenost in znanje o reji in ravnanju z živalmi, kar pa za rejo rib še ni določeno. Gojitev rib se lahko izvaja v primernih objektih z napravami za uravnavanje pretoka vode, če gre za bazene ali ribnike. 

Vsak objekt, kjer se gojijo ribe ali komecialni ribnik mora biti vpisan v register objektov akvakulture in komercialnih ribnikov, ki ga vodi ministrstvo za kmetijstvo, gozdarstvo in prehrano v sektorju za identifikacijo in registracijo rejnih živali. 

Rejci živali oziroma v tem primeru ribogojci so dolžni voditi predpisane evidence, registre in druge zbirke podatkov ter sporočati določene podatke v informacijski sistem.

Zakon določa tudi način sonaravne gojitve. Podrobnejši pogoji ekološke pridelave nepostrvjih vrst rib so določeni v Pravilniku o ekološki pridelavi in predelavi kmetijskih pridelkov oziroma živil (Uradni list RS, št. 128/06). Na tem področju se pripravlja Evropska Uredba o ekološki gojitvi rib, ki bo veljala tudi za postrvje vrste. 

Zakon določa, da se plemenski in reprodukcijski material lahko daje v promet le iz odobrenih vzrejališč plemenskih jat, katere register vodi ministrstvo za kmetijstvo, gozdarstvo in prehrano. Zaradi pojava infekciozne haematopoetske nekroze pri večini vzrejališč plemenskih šarenk je bil začasno opuščen selekcijski program za šarenko. Trenutno se večina reproducijskega materiala to je iker kupuje v odobrenih večjih reprodukcijskih centrih, predvsem na danskem. 

Ribogojstvo postaja vedno bolj tudi stvar skupne Evropske ribiške politike. Uredba o ekološki gojitvi rib je že omenjena, v veljavi pa je že Uredba o predložitvi statističnih podatkov o ribogojstvu Uredba (ES) št. 762/2008 Evropskega parlamenta in sveta z dne 9. julija 2008. 

Na podlagi te Uredbe mora država članica letno pošiljati podatke o staležu in proizvodnji rib. Podatke smo dolžni posredovati na Eurostat. Večino potrebnih podatkov je v Sloveniji zbiral Statistični urad RS na podlagi Zakona o statistiki. Od leta 2008 je zbiranje podatkov prevzelo ministrstvo za kmetijstvo, gozdarstvo in prehrano. 

2.6. Predpisi s področja bolezni rib

Predpisi s področja veterinarstva, ki se nanašajo na ribogojce in rejo rib:

· Zakon o veterinarstvu (

· Zakon o veterinarskih merilih skladnosti (Uradni list RS, št. 93/05)
· Zakon o zaščiti živali (Uradni list RS, št. 43/07)
· Pravilnik o boleznih živali (Uradni list RS, št. 81/07)

· Pravilnik o zahtevah za zdravstveno varstvo živali in proizvodov iz akvakulture ter o preprečevanju in nadzoru določenih bolezni vodnih živalih (Uradni list RS, št. 54/08

· Odredba o izvajanju sistematičnega spremljanja stanja bolezni in cepljenj živali v letu 2009 (

Zakon o veterinarstvu in Zakon o veterinarskih merilih skladnosti sta krovna zakona veterinarske zakonodaje. Z njima so predpisane osnovne dolžnosti vsakega rejca živali, kot so prijava reje, zagotavljanje sledljivosti v reji in prometu z živalmi ter obveznih splošnih preventivnih ukrepih za varstvo pred kužnimi boleznimi. Z zakonom je predpisano tudi, da morajo rejci živali pridobiti temeljno znanje o boleznih, njihovem preprečevanju in predpisih s tega področja.

Zakon o zaščiti živali je akt, ki rejce (in ljudi nasploh) zavezuje k odgovornosti za zaščito življenja, zdravja in dobrega počutja živali. Določa, kaj se šteje za mučenje živali in katera dejanja v zvezi z njimi so prepovedana. Določa pogoje za ustrezno rejo in prevoz živali. V tem delu se tudi eksplicitno dotakne vodnih živali, ko odredi, da mora biti pri njihovem prevozu zagotovljena zadostna količina vode primerne temperature in primerne vsebnosti kisika. 

Pravilnik o boleznih živali razvršča živalske bolezni v različne sezname glede pomembnosti in načina prijavljanja le-teh. Glede na Kodeks o zdravju živali OIE (Mednarodnega urada za kužne bolezni v Parizu) so na seznamu ribjih kužnih bolezni poleg drugih tudi VHS, IHN, KHV in SVK. Poleg ostalega pravilnik predpisuje tudi osnovne preventivne ukrepe, ki jih mora izpolnjevati imetnik živali:

· zagotavljanje ustrezne krme

· zagotavljanje in vzdrževanje predpisanih higienskih razmer v objektih za rejo živali, v drugih prostorih ter napravah, kjer se zadržujejo živali

· preprečevanje vnašanja povzročiteljev bolezni v rejo

· zagotavljanje izvajanja veterinarskih ukrepov v rejah

· ravnanje z živalskimi trupli in drugimi odpadki na predpisan način

· zagotavljanje preventivne dezinfekcije, dezinsekcije in deratizacije. 

Pravilnik o zahtevah za zdravstveno varstvo živali in proizvodov iz akvakulture ter o preprečevanju in nadzoru določenih bolezni vodnih živalih (v nadaljevanju Pravilnik) je za ribogojce najpomembnejši in najobširnejši predpis, ki je oblikovan v skladu s predpisi ES. Nanaša se na vse gojene vodne živali, poleg rib torej tudi na mehkužce in rake. 

V prvem delu določa pogoje in postopke za registracijo in odobritev ribogojnic. Vsako proizvodnjo akvakulture, ne glede na velikost in namen, mora lastnik prijaviti na Območni urad (OU) VURS. Za registracijo se uporablja obrazec, ki je priloga Pravilnika. Določene ribogojnice pa se morajo tudi odobriti. To velja za ribogojnice, ki proizvajajo nad 3000 kg konzumnih rib letno in take, ki vršijo promet (v državi) ali trgujejo (v EU) z živimi ribami. Promet pomeni tudi vlaganje v odprte vode. Na osnovi vloge za odobritev (priloga Pravilnika), ki jo lastnik vloži na OU VURS se oblikuje komisija, ki opravi ogled objekta in preveri, ali ribogojnica izpolnjuje pogoje za odobritev. Med pogoji za odobritev je tudi zagotavljanje sledljivosti. To zagotavlja ribogojec z vodenjem evidenc:

· vseh premikih živali (vrsta, število, skupna teža, velikost, starost, kategorija, izvor in namembni kraj)

· vseh poginih

· rezultatih sheme pregledov.

O premikih živali lahko vodi ribogojec evidenco posebej ali v sklopu Ribogojskega dnevnika, v katerega beleži tudi vse pogine v ribogojnici. 

Shema pregledov se pripravi na osnovi ocene tveganja za širjenje kužnih bolezni s Seznama 3 Pravilnika (glej naprej) in pomeni število letnih pregledov, ki jih veterinar opravi v ribogojnici. Za obiske veterinarja in zdravljenje rib mora biti voden Dnevnik veterinarskih posegov. To je uradni dokument, katerega vsebina in način vodenja natančneje določa Pravilnik o sledljivosti prometa in uporabe ter shranjevanju veterinarskih zdravil (Ur.list 53/06).

Nadalje Pravilnik določa pogoje za promet in trgovanje z živimi ribami. Pogoji se nanašajo na bolezni, naštete v delu II Priloge 3 tega Pravilnika. Na tem seznamu so naštete tudi bolezni, ki jih imamo pri nas (VHS, IHN, KHV) in dovzetne vrste rib za posamezno bolezen. V splošnem velja, da se lahko promet vrši med ribogojnicami z enakim zdravstvenim statusom. Zdravstveni status se tu nanaša na prej naštete bolezni. Posebni pogoji veljajo le za vlaganje rib v odprte vode, kamor se ribe iz okuženih ribogojnic ne smejo vlagati.

Tudi ta Pravilnik govori o postopkih prijavljanja in obveščanja o boleznih. Za ribogojce je pomembno določilo, da morajo prijaviti OU VURS ali NVI vsak povečan pogin. Namen tega je, da se opravijo nadaljnje preiskave in ugotovi vzrok pogina. Nadalje opredeljuje pravilnik postopke veterinarske službe ob sumu in potrditvi bolezni s seznama. Kadar je bolezen v ribogojnici potrjena ima ribogojec naslednje možnosti:

· ribogojnica ostane okužena

· ribogojnica gre v sanacijo bolezni in pridobivanje statusa VHS/IHN/KHV bolezni prost

· ribogojnica gre v sanacijo bolezni brez pridobivanja statusa.

V slednjem primeru nosilec dejavnosti zaprosi za program sanacije, ki ga pripravi NVI, potrdi pa OU VURS. Sanacija je uspešno zaključena, ko je izveden program sanacije in opravljena vzorčenja in laboratorijske preiskave s katerimi se dokaže uspešnost sanacije. Gre za trikratno zaporedno vzorčenje v razmaku najmanj šest mesecev. Če se v tem času bolezen ni ponovila, rezultati preiskav pa so bili negativni, se tak objekt izbriše s seznama okuženih ribogojnic.

Ribogojnice ali več ribogojnic na nekem območju (coni) lahko gredo v pridobivanje statusa bolezni prost. Pogoji za pridobitev statusa so določeni v Odločbi ES 183/2001, kjer je predpisana shema vzorčenja v obdobju dveh let. Takoj se lahko podeli status ribogojnicam, ki začenjajo svojo dejavnost na novo in tistim, ki so prekinile dejavnost in začenjajo znova – seveda pri teh veljajo posebni pogoji, med katerimi je najpomembnejši ta, da dejavnost ni bila prekinjena zaradi bolezni. Vlogo za pridobitev statusa bolezni proste ribogojnice se vloži na Glavni urad (GU) VURS. NVI pripravi program in opravlja klinične preglede, vzorčenja in analize. GU VURS podeli status. Tudi pogoji za vzdrževanje statusa so določeni v omenjeni odločbi. VURS na svoji spletni strani objavlja in posodablja seznam prostih ribogojnic.

Odredba o izvajanju sistematičnega spremljanja stanja bolezni in cepljenj živali v letu 2009 predpisuje vzorčenja, ki jih določi VURS za zagotavljanje sistematičnega spremljanja določenih bolezni. 

Pri ribah je treba na VHS in IHN odvzeti in preiskati ovarialno in semensko tekočino vseh plemenskih jat postrvi in lipanov, kar se je izvajalo že prejšnja leta. V letošnjem letu je novost, da se mora v ribogojnicah, ki kupujejo ikre, vršijo promet oziroma trgujejo z živimi ribami, na obe bolezni enkrat letno vzorčiti in preiskati organe 30 rib dovzetnih vrst v času, ko je temperatura vode v ribogojnici pod 14°C. 

Ker preiskave predpiše VURS, se financirajo iz proračuna. VURS je tako tudi lastnik rezultatov preiskav. Odredba izide vsako leto.

Spletna stran, kjer je dosegljiva omenjena zakonodaja je:

http://www.vurs.gov.si/si/zakonodaja_in_dokumenti/veljavni_predpisi

3. Gojitev rib

3.1 Izbira lokacije ribogojnice

Osnovni pogoj za izgradnjo in kasneje za obratovanje ribogojnice je vodni vir oziroma zadovoljiva količina vode primerne kvalitete. Od kvalitete oziroma kakovosti in kvantitete oziroma količine vodnega vira je tudi odvisno kakšen in kako velik ribogojni objekt bomo zgradili. 

Poleg vode je pri izgradnji ribogojnega objekta pomembno zagotoviti določen padec vode, ki nam omogoči usmerjanje vode in izpraznjenje bazenov. Zemljišče na katerem bodo ribogojni objekti pa mora biti zaščiteno pred morebitnimi visokimi vodami. Potrebno je zagotoviti tudi prostor za ostalo infrastrukturo (dovozne poti, skladišča in tako dalje). 

Tip vodnega zajetja za ribogojnico je odvisen od padca in obrežja ter poraščenosti obrežja in prodonosnosti potoka iz katerega bomo jemali vodo.

V primeru naravnih kaskad, obstoječega jezu ali pregrade s katero gladino vode na odvzemnem mestu dvignemo, je običajno najprimernejši stranski odvzem vode. V primeru, da potok nosi ob določenih pogojih veliko listja je slaba stran tega zajetja, da se mreža pri zajetju pogosto maši. Zato je potrebno zagotoviti čim večjo površino mreže, ki podaljša čas zamašitve ali pa strojno čiščenje mreže. 

Če nimamo naravne pregrade ali možnosti zgraditi umetno pregrado moramo vodo odvzeti višje na potoku in jo potem s kanalom ali cevjo speljati do ribogojnice. 

V tem primeru imamo lahko na cevi večjo perforirano košaro ali pa je lahko zajetje tudi v dnu struge. Tako zajetje, ki ga imenujemo tudi Tirolsko zajetje je običajno narejeno prečno na dnu struge v obliki kanala, ki je prekrit z železno rešetko. SLIKA!!! Prednost tega zajetja je, da tok vode rešetko sam čisti. Slaba stran pa je, da težje delce predvsem pesek in kamenje, ki je drobnejše od rež na rešetki prinese v bazene, kjer se useda in ga moramo potem mehansko odstranjevati. 

3.2. Gojitev hladnovodnih vrst rib

Medtem ko je vrst, ki se vzrejajo v živinoreji za proizvodnjo mesa relativno majhno, je število ribjih vrst, ki jih vzrejamo za meso zelo veliko. Če pa tem vrstam prištejemo še vrste, katere se vzrejajo za potrebe poribljavanja, pa lahko govorimo o izredno velikem številu. Po nekaterih podatkih se za proizvodnjo mesa vzreja okrog 150 ribjih vrst iz 25–ih družin. Vendar pa se število vrst, katere človek goji v sladkovodnem hladnovodnem ribogojstvu močno zoži. Poenostavljeno lahko ugotovimo, da se v hladnovodnem ribogojstvu gojijo predvsem salmonoidi. Po svetu se za potrebe vzreje ribjega mesa v sladkih hladnih vodah goji veliko vrst salmonoidov. Globalno pomembne vrste, katere se gojijo za meso pa so le:

· kalifornijska postrv ali šarenka (Oncorynchus mykiss)

· potočna zlatovčica (Salvelinus fontialis)

· jezerska zlatovčica (Salvelinus alpinus)in

· v zgodnjem obdobju vzreje pred smoltifikacijo tudi atlantski losos (Salmo salar)

Na različnih kontinentih in v različnih državah se goji tudi številne lokalne vrste, saj je tehnologija vzreje salmonoidnih vrst že dodobra poznana in se od vrste do vrste bistveno ne razlikuje. V Sloveniji se poleg šarenke vzreja še:

· potočna postrv

· jezerska postrv

· potočna zlatovčica

· soška postrv

· lipan in 

· sulec

3.3. Gojitev toplovodnih vrst rib

3.3.1 Splošno o toplovodnem ribogojstvu

Toplovodno ribogojstvo je ribogojska panoga pri kateri vzrejamo ribe, ki zahtevajo velike vodne površine in toplejšo vodo. Ker se je ta vzreja začela s krapom in je še danes glavna riba, ki se vzreja na ta način jo imenujemo tudi krapogojstvo. 

Glede intenzivnosti poznamo 3 načine vzreje krapa;

· ekstenzivno 

· polintenzivno 

· intenzivno

Ekstenzivno krapogojstvo temelji na naravni hrani, ki se proizvede v ribniku. V tem primeru je gostota rib majhna in tudi letni prirast je majhen.

Intenzivno krapogojstvo pa ni odvisno od naravne hrane, ampak le od hrane, ki jo pokrmimo. Za to potrebujemo kompletne krmne mešanice za krape. Gostota rib je velika, zato so običajno potrebni tudi sistemi za prezračevanje vode. Intenzivna vzreja krapov lahko poteka v ribnikih, ali v kletkah za vzrejo rib, ki jih postavimo v toplovodne akumulacije. V Evropi je intenzivna proizvodnja krapov redka. Razvili so jo predvsem na Japonskem in v Izraelu, kjer dosegajo letno proizvodnjo tudi do 10 t na ha. 

Najpogosteje je v Evropi razširjen polintenzivni način vzreje krapov pri katerem pa lahko gojimo tudi druge vrste rib, kot so ostali krapovci (linj, ploščič, ki sta vsejeda, rastlinojedega belega amurja, tolstolobika, ki jesta plankton in plenilske ribe, kot so ščuka, som in smuč). Pri tem načinu v največji meri izkoriščamo naravno bio produkcijo ribnikov oziroma naravno hrano, ki se v ribniku proizvede, poleg tega pa še dodatno krmimo, da povečamo prirast. Ta način vzreje pa zahteva določene pogoje, objekte in znanje. 

3.3.2 Pogoji za vzrejo krapov

Osnovni pogoji za vzrejo krapa so poleg primerne količine vode tudi dovolj veliki ribniki v katerih se lahko voda ogreje in se razvijejo organizmi, ki so hrana krapom. Vode rabimo pravzaprav le toliko, kolikor se je izgubi pri izhlapevanju ali skozi podlago.

Krap je toplovodna vrsta ribe za katerega je optimalna temperatura vode med 20 in 25 oC prenese pa tudi nizke temperature in tudi temperature čez 30 oC. Za uspešno vzrejo so pomembne še ostale lastnosti vode, kot je količina kisika raztopljenega v vodi in ph reakcija. 

Optimalna količina kisika je od 7 do 9 mg/l vode. Tekom dneva lahko količina kisika zelo niha. To je neposredno povezano s količino alg v vodi, osončenostjo, zračnim tlakom in drugimi faktorji. Poleti ob sončnih dnevih, ko je v vodi prisotna velika količina alg, je voda čez dan zaradi fotosinteze alg običajno prenasičena s kisikom. V nočnem času alge kisika ne proizvajajo ampak samo porabljajo za dihanje, zato lahko konec poletja, ko se noči daljšajo ali pri oblačnem vremenu pride do pomankanja kisika. Tudi pozimi, če ribnik zamrzne in ga prekrije sneg je količina kisika majhna. Krap se zaduši, če je količina kisika pod 2 mg/l vode. 

Optimalna ph vrednost je med 7 in 8. 

Fizikalne in kemične lastnosti pa ne vplivajo le direktno na razvoj krapa, ampak so pomembne tudi za prisotnost in razvoj drugih rastlin in živali v ribniku. Na podlagi prireje rib na ha, ki je odvisna od količine različnih organizmov, ki so direktno ali indirektno tudi hrana za krapa, razvrščamo ribnike v manj ali bolj produktivne:

· revni ribniki imajo naravni prirast 25 - 50 kg/ha (hladna voda, kislo dno)

· srednje dobri 50 - 100 kg/ha (trdo in kislo dno)

· dobri ribniki imajo prirast 100 - 200 kg/ha (mešano dno)

· zelo dobri so s prirastom 200 - 400 kg/ha (topla voda in mehko dno).

Prehrambena veriga je zato eden glavnih dejavnikov za uspešno vzrejo krapa. Prehrambena veriga se začne s primarno proizvodnjo (alge in vodne rastline), sledi zooplankton ali porabnik 1 stopnje in ribe kot porabnik 2 stopnje. 

Rastline proizvajajo s pomočjo sončne svetlobe s fotosintezo iz anorganskih snovi ogljikove hidrate oziroma organsko maso. To je primarna proizvodnja. Zato je pomembno, da lahko pridejo sončni žarki v vse plasti vode, kar pomeni, da ribniki ne smejo biti pregloboki. Rastline katere štejemo za primarno proizvodnjo v ribniku so:

· alge (kremenaste alge, evglena...)

· podvodno mehko rastlinje (lokvanj, vodna praprot, vodna leča, dristavci)

· nadvodno trdo rastlinje (trstika, rogoz, šaš)

· Živali, ki jih najdemo v ribniku in so hrana krapa lahko razdelimo na;

· zooplankton - so majhne živalce, ki lebdijo v vodi (kotačniki, majhni vodni rakci napr. vodne bolhe in kopepodi...),

· živali, ki so na rastlinju (ličinke insektov, polži...),

· živali, ki so na dnu ribnika (školjke, polži, črvi, ličinke insektov...).

Bioprodukcija ribnika je močno odvisno od dna oziroma rodovitnostni zemlje na kateri je ribnik. Z določenimi posegi lahko bistveno vplivamo na bioprodukcijo v ribniku in na ta način tudi na prirast rib, zato je zelo primerna primerjava krapskega ribnika z njivo, katero moramo primerno obdelovati, če želimo imeti dobro letino. 

Bioprodukcija pa je odvisna tudi od temperature vode, ki je v ribniku odvisna poleg klimatskih pogojev še od vrste in količine vode s katero oskrbujemo ribnik, same lege ribnika in njegove globine. Iz tega razloga je pomembno kako bo ribnik zasnovan. 

3.3.3 Ribniki za vzrejo krapov

Ribnik je umetno zgrajen vodnogospodarski objekt za akumulacijo vode, namenjen vzreji rib. Ribniki se med seboj razlikujejo glede načina gradnje, oblike, velikosti, temperature vode, namena uporabe in tako dalje. Za vse vrste ribnikov pa velja, da morajo imeti urejen dotok in iztok vode, urejeno dno tako, da voda ne zastaja in se lahko po potrebi izprazni, izlovno jamo in dovozne poti. 

Dotok vode mora biti zgrajen tako, da lahko spreminjamo dotok vode in ga po potrebi tudi ustavimo. Če je odvzem iz odprtega vodotoka je pomembno, da imamo pred vtokom tudi mrežo, ki preprečuje ribam iz vodotoka, da bi zašle v naš ribnik, saj nam predvsem plenilske ribe lahko povzročijo v ribnikih z mladicami veliko škode.

Iztok iz ribnika je urejen običajno kot poseben jašek, ki mu pravimo tudi “menih“. Najpogosteje je na nasprotni strani vtoka, ob nasipu. Jašek stoji pokonci in je običajno narejen iz betona tako, da je zaprt iz 3 strani. Skozi odprto stran odteka voda v cev, ki je na dnu jaška. Odprto stran lahko poljubno zapiramo z deskami, ki jih vstavljamo v utore, običajno železna vodila, ki so vgrajena v stranice ob odprti strani jaška. Z dodajanjem in odvzemanjem desk reguliramo nivo vode v ribniku. Pred vodilom za deske mora biti še vodilo za mreže, ki jih vstavimo pred začetkom obratovanja ribnika, da nam ribe ne uhajajo. 

Izlovni objekt ali izlovna jama, je najglobji del ribnika in je običajno pred iztokom ribnika, lahko pa je tudi na drugi strani nasipa, tako, da je priključena na cev za praznjenje ribnika. 

Dovozne poti moramo predvideti za vse potrebe v vzrejnem ciklusu in morajo biti primerno utrjene z ustreznim materialom, ki omogočajo dostop prevoznim sredstvom tudi v deževnih mesecih, ko so tudi izlovi rib najpogostejši.

Način gradnje ribnika je lahko različen in je odvisen od možnosti, ki so nam na razpolago. Iz vidika načina gradnje jih delimo na:

· ribnike z dolinsko zapornico 

· ribnike z vzdolžnim nasipom

· ribnike s krožnim nasipom

Oskrba z vodo je ena ključnih stvari, katero moramo upoštevati že pri sami gradnji. Z ozirom na to s kakšno vodo bomo polnili ribnik jih delimo na;

· ribnike, ki se polnijo z izvirno vodo

· ribnike, ki se polnijo z atmosfersko vodo

· ribnike, ki se polnijo z vodo iz potokov ali rek. 

Za vzrejo krapa potrebujemo več vrst ribnikov, ki so lahko vsi v enem obratu. Takemu obratu pravimo tudi popolni ribogojni obrat. Ribogojni obrati v katerih poteka vzreja le posamezne vzrejne faze so nepopolni. 

Ribogojni obrati, v katerih se vzreja vse vzrejne faze morajo imeti vse odgovarjajoče ribnike:

· ribnik za plemenke

· ribnik za drst ali vališče 

· ribnik za vzrejo zaroda

· ribnik za vzrejo mladic

· ribnik za vzrejo tržnega krapa 

· ribnik za prezimovanje ali zimovnik

Ribnik za plemenke je lahko majhen, pomembno pa je, da vladajo v njem dobri pogoji z dovolj naravne hrane in v katerih plemenke dobro prezimijo. Zato mora biti oskrbovan z dovolj kvalitetne vode, globina naj ne bo večja od 1 m.

Ribniki za drst so redko istočasno tudi ribniki za vzrejo zaroda. Te ribnike imajo tisti ribogojni obrati, ki krapovce drstijo na naraven način. Imamo več tipov teh ribnikov. Najbolj pa se je obnesel tip ribnika, ki ga je že pred več kot 150 leti zasnoval nemški ribogojec J. Dubisch in se po njem tudi imenuje. Dubišev ribnik je majhen zemeljski ribnik, ki je dobro porasel s travo. Večino leta mora biti izsušen in ga šele pred drstno sezono napolnimo z vodo. Del ribnika ob nasipu, ki mora biti skoraj pravokoten je poglobljen ( 0,8 m ) in v katerem pred drstjo plemenke nemoteno plavajo. V sredini je ribnik plitvejši (0,4 m ) in se voda tudi bolj ogreje. Tu se plemenke zdrstijo, ko doseže temperatura vode vsaj 18 oC. Ponekod imajo pred drstnim ribnikom tudi predribnik, ki je večji in plitvejši, da se v njem voda ogreje, preden priteče v drstni ribnik. 

Ribnike za vzrejo zaroda moramo imeti če imamo Dubiševe drstne ribnike ali pa če plemenke smukamo in imamo vališče posebej urejeno. Ti ribniki so namenjeni vzreji zaroda do enega meseca, ko zarodu pravimo mesečniki. Ti ribniki so manjši s površino od 100 m2 do 1 ha in globoki 0,5 m. Pomembno je, da je kvaliteta vode dobra, da je dovolj hrane in da ni plenilskih živali, ki bi jedle zarod. 

Ribniki za vzrejo mladic in tržnega krapa so v principu enaki, razlikujejo se le po velikosti. 

Za vzrejo mladic so veliki do 5 Ha, medtem, ko so za vzrejo konzuma veliki od 1 Ha do 100 in več Ha. V zadnjem času dajemo tudi za vzrejo tržnih rib prednost manjšim ribnikom ( 5 do 20 Ha ), pri katerih je obdelava lažja, kontrola vzreje je boljša in s tem nastopa manjše tveganje. Praviloma je v takih ribnikih intenzivnost proizvodnje večja. Krapovski ribnik ne sme biti povsod enako globok. Na najplitvejšem delu naj bo globok okrog 0,6 m v globljem pa 1,5 m do 2 m. Tudi za te ribnike velja, da morajo biti zgrajeni tako, da se lahko izpraznijo in je omogočena vsa potrebna manipulacija.

Ribniki za prezimovanje so manjši ( od 0,5 do 1 Ha ), morajo pa biti globoki in dobro oskrbovani z vodo. 

V večjih krapogojnih obratih moramo imeti še spremljevalne objekte, ki služijo za skladiščenje hrane, gnojil, ribogojske opreme, prevoznih sredstev, prostore za osebje, po potrebi pa tudi za skladiščenje in predelavo rib. 

4. Ribogojni postopki za gojitev hladnovodnih vrst rib

4.1. Selekcija – izbira plemenk

Za uspešno vzrejo katerekoli živalske vrste za prehrano ljudi, je potrebni imeti dober plamenski material. Le-ta na potomce prenaša genetski potencial, kateri k uspešnosti vzreje prispeva cca. 50 %. Ostalo k uspešnosti vzreje prispevajo okoljski dejavniki. Zaradi tega je odbira (selekcija) primernih rib strokovno in zahtevno opravilo. Z odbiro plemenskih rib želimo doseči, da se na naslednje generacije prenašajo ekonomsko pomembni geni. S selekcijskimi programi želimo predvsem doseči:

· čimvečje dnevne priraste

· čimnižjo porabo krme na enoto prirasta (konverzija)

· kar najbolj odporne ribe na različne bolezni

· kasnejšo spolno dozorelost

· zgodnjo ali pozno drst

· kar najenakomernejšo rast jate…

Glede na to, koliko lastnosti želimo s selekcijskim programom izboljšati je odvisna tudi zahtevnost in uspešnost selekcijskega programa. V primeru, ko želimo izboljševati le 1 lastnost je selekcijski program relativno enostaven, saj zasleduje le to lastnost. Vendar pa se velikokrat dogaja, da se v primeru selekcij na eno samo lastnost, lahko izboljšajo ali poslabšajo druge lastnosti. Tako lahko npr. pri selekciji na hitro rast poslabšamo vitalnost… Določene lastnosti so namreč vezane na iste gene in so zato med seboj odvisne. Zatorej so sodobni selekcijski programi zapleteni in zasledujejo in poizkušajo izboljšati več posameznih lastnosti hkrati. Specializirani rejci plemenskih jat, ki se ukvarjajo predvsem s prodajo iker, za svoj razvoj neprestano vlagajo veliko sredstev v svoje selekcijske programe. Prav rezultati dobrega selekcijskega dela (danes povezanega tudi že z metodami genetskega inžiniringa), jim namreč omogočajo tržno prednost. Končna odbiro dobrega plemenskega potenciala se pri selekcijskih programih opravi na podlagi dokaj zapletenih statističnih izračunov, ki so narejeni na podlagi velikega števila podatkov. 

Še vedno pa je veliko rejcev, ki vzrejajo svojo plemensko jato zgolj za lastne potrebe ali pa za potrebe lokalnega trga, kjer je povpraševanje predvsem po ikrah z očmi, zarodu in mladicah. Taki manjši rejci seveda nimajo niti znanja niti možnosti izvajati resnejši selekcijski program, zato je odbira plemenskih rib na takih obratih povezana predvsem na fenotipske lastnosti (to pomeni na lastnosti, katere rejec lahko zazna z vidom). Odbira na takih obratih je usmerjena predvsem na samice, medtem ko se na samce ne ozira veliko. Odbira poteka predvsem na način:

· da se odbirajo največje ribe

· da se odbirajo pozne ali zgodnje drstnice

· da se odbirajo ribe brez vidnih deformacij

V manjših obratih ribe niso individualno označene in zatorej ob odbiri plemenskih rib in kasneje pri oplojevanju ne moremo izključiti možnosti parjenja v sorodstvu. Zaradi tega na takih obratih obstaja nevarnost, da z leti zaradi parjenja v sorodstvu potomci izgubljajo na vitalnosti. Težave rejci rešujejo z dokupom rib iz drugih obratov, ter s tem povezanim vnosom drugih genov. 

Pri odločitvi koliko plemenskih rib določen obrat potrebuje je odločilna potreba po ikrah. V literaturi je na voljo veliko različnih podatkov. Podatki se seveda razlikujejo tudi glede na različne vrste rib. Na splošno pa lahko rečemo, da pri šarenki lahko pridobimo cca. 2.000 iker na kg teže plemenskih rib. Pri potočni postrvi, soški postrvi in lipanu je količina iker na kg teže lahko še precej večja. Poleg plemenske jate je potrebno za stalno nadomeščanje vzdrževati tudi remontno jato, iz katera v času spolne zrelosti odberemo plemenske ribe. Na splošno potrebujemo cca. 1% plemenskih rib od teže želenih konzumnih rib. Če potrebujemo za lastno proizvodnjo 10.000 kg konzumne postrvi moramo poleg tega vzrejati še 100 kg plemenskih rib in remontne jate.

Pri vzreji vrst za potrebe prehrane ljudi je pomembno kdaj in koliko plemenskih rib bomo vzdrževali, saj vzdrževanje plemenske jate pomeni določen strošek. Po drugi strani pa moramo neprestano skrbeti za kakovost iker. V intenzivnih rejah velja, da se plemenske ribe lahko izkoriščajo 2 – 3 sezone in sicer od 3 – 6 leta starosti, ko je tudi kvaliteta iker najboljša. 

V primeru vzreje avtohtonih vrst rib za potrebe repopulacije pa so seveda cilji popolnoma drugačni, zato metode odbire niso enake. Cilji, katere zasledujemo pri vzreji za namene repopulacije so namreč v tem, da se v kar največji možni meri vzdržuje čim širši genetski potencial. Torej ravno obratno kot pri selekciji na pomembne ekonomske lastnosti.

Tudi pri odbiri plemenskih rib za namene repopulacije se danes v še večji meri kot pri proizvodnji za prehrano, uporabljajo metode molekularne genetike. Predvsem zato, da lahko izluščimo tiste tipe rib, katere so za nas zanimive (npr. ločevanje križank soške in potočne postrvi od čiste soške postrvi; ločevanje atlantskega in donavskega tipa potočne postrvi…). 

4.2 Objekti za vzrejo plemenskih jat

Plemenske ribe so najpomembnejše za dobro in učinkovito proizvodnjo. Danes se je sicer ribogojska proizvodnja v veliki meri že specializirala, vseeno pa je vzreja plemenske jate še vedno dokaj razširjena tudi v Sloveniji. Še posebej pa je pomembna vzreja plemenske jate avtohtonih vrst rib.

Ravno zaradi pomembnosti plemenskih rib je pomembno, da se plemenske ribe v vzrejnih objektih kar najbolje počutijo. Dobro počutje z kar najmanj stresa, pomeni namreč tudi dobro kondicijo in zdravstveno stanje rib. Pri načrtovanju objektov za plemenske ribe je pomembno:

· da so v kolikor je le mogoče načrtovani na izvirni ali podtalni vodi

· da je plemenskim ribam namenjeno dovolj prostora glede na posebnosti posamezne vrste (5 – 40 kg / m3)

· da je zagotovljeno dovolj pretoka oz. dnevne izmenjave vode ( 30 – 50 kratna dnevna izmenjava vode v bazenih)

· da so vzrejni bazeni za plemensko jato ločeni od proizvodnih bazenov.

Bazeni za plemensko jato so lahko:

· zemeljski s prodnatim dnom

· betonski s prodnatim dnom

· betonski

Ker pri plemenskih jatah ne gre za zelo intenzivno vzrejo so bazeni lahko različnih oblik. Vendar je pri načrtovanju vedno potrebno razmisliti tudi o možnosti kasnejše manipulacije – izlov, prebiranje, sortiranje…

Moderne ribogojnice, katere vzrejajo zgolj plemenske jate, danes uporabljajo betonske »raceway« (pravokotni bazeni z dotokom in iztokom po celi širini bazena) bazene s pretočnim ali delno recirkulacijskim pretokom. Pri recirkulacijskih ali delno recirkulacijskih sistemih je potrebno zagotoviti od 5% - 30% sveže vode, ki pa mora biti kar se da konstantne temperature. Glede na stopnjo recirkulacije je potrebno v sistem vgraditi tudi različne filtre (bobnaste, peščene, bio-filtre…) Tak sistem je najprimernejši predvsem zaradi najlažje manipulacije z ribami in vzdrževanjem objektov. Pri intenzivni vzreji je izrednega pomena, da so bazeni projektirani tako.

V manjših vzrejah, predvsem pa v vzrejah avtohtonih vrst se lahko rejci odločajo tudi za kombinirane betonske bazene s prodnatim dnom. Tudi pri takih bazenih je pomembno, da so pravokotnih oblik, zmernih širin in globin za lažje vzdrževanje in manipulacijo.

Popolnoma zemeljski bazeni za intenzivno vzrejo, predvsem zaradi težkega vzdrževanja higiene niso najbolj primerni.

4.3. vzreja

4.3.1 Smukanje

Najpomembnejše dejanje uspešnega pridobivanja iker je ugotavljanje zrelosti. V naravi pričnejo samice salmonidov pred drstjo z repom kopati drstne jame. Da bi bila oploditev kar najboljša, si izberejo primerne prostore, kjer sta primerna tako hitrost kot količina pretoka. V intenzivnih ribogojnicah, kjer se vzrejajo samice in samci ločeno in v betonskih bazenih takega vedenja seveda ne moremo zaznati. Smukanje v večini ribogojnic traja več tednov, saj so v večini jat precejšnje razlike med posameznimi ribami. Zaradi tega je potrebno redno tedensko pregledovanje plemenskih rib. Ikre so namreč primerne za optimalno oploditev le približno teden dni. Da samicam prizanesemo z prepogosto manipulacijo je najbolje, da takoj po pregledovanju nadaljujemo tudi s smukanjem zrelih samic. V primeru, da temperatura vode narašča je potrebno preglede izvajati bolj pogosto, saj toplejša voda povzroča hitrejše zorenje iker. Pri salmonidih ima na čas drsti še večji vpliv od temperature vode dnevno trajanje osvetlitve. Podaljševanje zatemnitve namreč vpliva na pospešeno zorenje iker. 

Smukanje oz. pridobivanje iker je tehnološka faza umetnega oplojevanja iker. Postopek umetne oploditve postrvi je pri nas znan že več kot sto let. Prvi, kateremu je v Sloveniji uspelo umetno oploditi ikre potočne postrvi je bil prof. Ivan Franke.

Smukanje je dokaj zahtevno in težko opravilo. Naravna drstna sezona postrvi je namreč v času nizkih temperatur in hladne vode. Da bi postopek odvzema iker iz samic potekal kar se da enostavno tako za samo ribo kot za ribogojca je nujno ribe pred smukanjem narkotizirati. Kot narkotiki se uporabljajio različna kemična sredstva. Narkotik raztopimo v vodi in vanj položimo ribe. Ko so le-te narkotizirane se obrnejo. Ribogojec narkotizirano ribo vzame iz vode, jo splakne s svežo vodo in osuši z mehko krpo (brez drgnjenja). Nato prične s smukanjem. Telo ribe je pri smukanju obrnjeno z glavo navzgor, genitalna odprtina pa je obrnjena navzdol proti posodi. Z eno roko se riba drži za glavo, z drugo pa z rahlim pritiskanjem na trebušno votlino v smeri od glave proti genitalni odprtini iztiskamo ikre. V primeru, da je samica zrela se bodo ikre iz trebušne votline sprostile že ob rahlem pritisku. Ikre so v telesu samice nameščene v dveh t.i.ovarijih (ovojnicah). Ob koncu dozorevanja se ikre sprositjo iz ovarija v trebušno votlino iz katere jih nato brez težav iztisnemo. Plemenske ribe takoj po končanem smukanju vrnemo v svežo vodo s kar največjo vsebnostjo kisika.

4.3.2 Oploditev

Po končanem smukanju je potrebno ikre oploditi. Od velikosti obrata predvsem pa od namembnosti oploditve je odvisno kako pogosto bomo izvajali oplojevanje. V kolikor želimo ikre vsake samice oploditi s spermo posameznega samca (npr. pri selekcijskih programih), je potrebno takoj po smukanju ikro oploditi. V bolj proizvodnem načinu, pa lahko najprej osmukamo večje število samic, nato pa vse ikre skupaj oplodimo s spermo enega ali več samcev. Zaradi večje učinkovitosti pri oploditvi se priporoča uporaba sperme več samcev (s tem se izognemo tveganju, da oploditev ne bi bila uspešna, v premeru neplodnosti določenega samca).

Poznamo naslednje načine oplojevanja iker:

Mokra metoda – to je bil prvotni način umetne oploditve. Pri tej metodi sočasno v vodo osmukamo ikre in spermo ter vse skupaj dobro premešamo. Danes se ta metoda v praksi praktično ne uporablja več.

Vlažna metoda. Po tej metodi ikre osmukamo v suho posodo skupaj s plodno tekočino. Nato na ikre osmukamo še spermo, premešamo in dolijemo toliko vode, da so vse ikre dobro prekrite.

Suha metoda. Najprej ikre osmukamo v cedilo, da odteče plodna tekočina. Suhe ikre pomešamo s spermo in nato dolijemo vodo ali t.i. pospeševalce oploditve. V intenzivnih rejah se danes najpogosteje uporablja prav suha metoda oplojevanja.

Sperma se aktivira ob dodatku vode in je aktivna le kakšno minuto. V tem času lahko opravi le krajšo pot. Z dodatkom pospeševalcev oploditve pa aktivnost sperme podaljšamo še za minuto ali več. Ravno to je razlog, da se v praksi za zagotavljanje boljše oploditve vse bolj uporabljajo tudi t.i, pospeševalci oploditve.

Po tem, ko smo ikre zalili z vodo ali pospeševalcem oploditve jih po cca. 15-20 minutah speremo, da odstranimo vse nečistoče. Ikre nato ponovno prelijemo z vodo in počakamo nadaljnjih 20 – 30 minut, da popolnoma otrdijo. Po tem času je priporočljivo pred prestavitvijo iker v valilnike le-te za 10 minut razkužiti v jodovi kopeli.

4.3.3 Valjenje iker

Z oploditvijo se prične embrionalni razvoj ikre. Z združitvijo dveh spolnih celic se je pričelo novo življenje. Da pa se zarodek lahko normalno razvija je potrebno zagotoviti primerno okolje.

Oplojena, sprana ikra po otrditvi lahko prenese tudi krajši transport, vendar je pri tem potrebno biti pazljiv. Oplojene ikre že po nekaj urah postanejo močno občutljive na tresljaje, zato se je kakršnekoli manipulacije potrebno vzdržati. Zaradi tega tudi štetje iker opravimo takoj po razkuževanju, pred prestavitvijo v valilnike. Priporočljivo je, da se ikre štejejo z Brandsteterjevo ploščico in volumsko menzuro. Z ploščico lahko hitro ugotovimo velikost iker oz. njihovo število na liter (v 1 litru je od 5.000 do 10.000 oplojenih iker šarenke). Velikost iker je odvisna od starosti plemenskih rib in pa seveda od vrste salmonida. Ko ugotovimo velikost, naprej količino ugotavljamo zgolj z menzuro.

Ker je zarodek zelo občutljiv na svetlobo, je potrebno oplojene ikre postaviti na valjenje v zatemnjene inkubatorje. Čas valjenja t.j. od oplojene ikre do izvalitve poteka pri različnih vrstah različno dolgo. Poleg tega je čas do izvalitve odvisen tudi od temperature vode. V času valjenja je zelo dobro, da imamo v vališču na razpolago dovolj kakovostne vode z dovolj kisika in konstantno temperaturo. Pred uporabo določenega vodnega vira v vališču je potrebno zagotoviti, da v vodi ni poleg kisika raztopljenega še kakšnega plina (npr. CO2, ali dušika), saj se le-ta lahko nabira v valilnikih ter povzroči odmiranje oplojenih iker. Ravno tako je potrebno biti pozoren na količino kisika v podtalnih vodah, saj le-te navadno vsebujejo manj kisika od izvirnih voda. Zaradi navedenega je včasih nujno potrebno, da se voda pred prihodom v vališče spelje preko filtrov ali vsaj preko preprostih sistemov za prezračevanje. Z prezračevanjem vode se po eni strani znebimo plinov po drugi strani, pa jo obogatimo s kisikom. Čas valjenja je povezan s temperaturo vode in ga merimo z dnevnimi stopinjami (Do). Dnevne stopinje so seštevek vseh povprečnih dnevnih temperatur vode. Postrvi potrebujejo za razvojno fazo od oploditve do ikre z očmi ali do izvalitve določeno količino dnevnih stopinj.

Posebna pozornost velja ikram v fazi od oploditve do faze ikre z očmi. V tem obdobju se morajo ikre valiti v zatemnjenih valilnikih, vsaka 2 dni pa jih je priporočljivo razkuževati. V zadnjem času se ikre proti napadu pleni razkužujejo s pripravki na osnovi bronopola (npr. Pycezze) ali pa kar s kuhinjsko soljo. V tem času, je potrebno paziti, da z ikrami ne manipuliramo, saj že majhni tresljaji lahko povzročijo smrt zarodka. Ko se ikre razvijejo do faze oči, manipulacija z njimi postane precej enostavnejša. V tej fazi so ikre dobro odporne tudi na mehanske tresljaje. V kolikor ikre valimo v različnih izvedbah Zuggerjevih kozarcev, se v fazi iker z očmi le-te lahko prestavijo v ploskovne valilnike, kjer se zarod kasneje izvali. V fazi ikre z očmi se opravlja tudi transport iker, kateri danes poteka praktično po vsem svetu. Največji proizvajalci postrvjih iker le-te tržijo po vseh kontinentih. Ikra v fazi oči namreč v ustrezni embalaži na temperaturi talečega se ledu brez težav prenese tudi nekajdnevni letalski transport. V fazi ikre z očmi, lahko ponovno izvajamo štetje iker in njihovo prebiranje. Štetje se lahko opravi na zgoraj omenjen način, veliki proizvajalci iker pa štetje hkrati s prebiranjem opravijo s pomočjo fotometričnih aparatov s kapaciteto štetja do nekaj miljonov iker na uro. V celotnem obdobju valjenja je potrebno strogo paziti na pravilno higieno. V kolikor valjenje poteka v Zuggerjevih kozarcih se odmrle ikre nabirajo v zgornji plasti, kjer jih lahko s pomočjo natege odstranimo, vendar je popolno čiščenje praktično nemogoče. Prebiranje oz. čiščenje v ploskovnih valilnikih je lažje, saj se ikre valijo v eni plasti.

Po za vrsto določenih dnevnih stopinjah se prične izvalitev. Izvalitev zaroda poteka dalj časa in je tudi odvisen od temperature vode. Hladnješa kot je voda, dalj časa bo preteklo da se izvalil ves zarod. Z izvalitvijo zaroda se prične nova faza v razvoju ribe. Tudi v tem obdobju je potrebno dnevno paziti na higieno, saj se v valilnikih istočasno nahajajo tako zarod z mešičkom, kot še ne izvaljene ikre ter ovojnice izvaljenih iker. Da preprečimo večji izbruh plesni je potrebna temeljita dnevna oskrba. Zarod navadno ostaja v valilnikih do porabe mešička oz. do pričetka krmljenja.

Objekti za valjenje iker – vališča in vzrejo zaroda

V Sloveniji so večinoma objekti za valjenje iker in vzrejo zaroda v istem prostoru. V intenzivnih vzrejah po svetu, pa se proizvajalci iker posvečajo le proizvodnji iker z očmi, medtem ko vzrejo zaroda prepuščajo pitališčem ali pa specializiranim rejcem zaroda in mladic.

Za objekte za valjenje iker je predvsem pomembno:

· da so postavljeni na izvirni ali podtalni vodi

· da gre voda pred dotokom v vališče preko filtra ali vsaj umirjevalnika 

· da so postavljeni na vodotokih s konstantno temperaturo

· da so postavljeni na vodotokih, kjer je kar najmanj možnosti kaljenja vode

· da so to zaprti dovolj svetli prostori, brez direktne sončne svetlobe

V zadnjem času se v svetu vedno bolj uveljavljajo vališča, kjer se uporabljajo recirkulacijski sistemi. Pri teh sistemih se navadno uporablja majhen delež podtalne vode (cca 5% potrebne količine), ostal pretok pa zagotavlja vračilo vode. Iz sistema se z različnimi filtri izločajo tako trdni delci kot tudi v vodi raztopljeni plini, po drugi strani pa se v vodo dodaja kisik, za zagotavljanje visoke mikrobiološke varnosti pa skrbijo UV svetila ali ozonizatorji.

Po smukanju in oploditvi ikre postavimo na valjenje v t.i. inkubatorje oz. valilnike. Valilnike lahko delimo na dve skupini:

· valilniki za čas od oploditve do ikre z očmi

· valilnike za čas od oploditve do zaroda

Med valilniki za valjenje do faze ikre z očmi so najbolj razširjeni t.i. Zugerjevi kozarci in njegove številne »domače ribogojske« izvedbe. Le-ti so lahko različnih velikosti in sicer največkrat od 1 do 50 ali celo nekaj tisoč litrov. 

Valilniki za čas od oploditve do zaroda omogočajo, da se ikra izvali, ter da zarod do prvega krmljenja živi v istem prostoru. Med te valilnike štejemo: kalifornijske valilnike, vertikalne valilnike, valilne omare. Predvsem kalifornijski valilniki danes obstajajo v veliko izvedbah.

Za vse valilnike pa je bistvenega pomena, da omogočajo popolno oblivanje iker z vodo.

Vzreja zaroda lahko poteka že v za to primernih valilnih koritih. Nekateri rejci uporabljajo namreč takšna valilna korita, ki omogočajo tudi vzrejo zaroda v nekaj prvih tednih. V večini primerov pa se zarod ob pričetku krmljenja prenese v večje bazene namenjene vzreji zaroda in mladic. Tudi za objekte namenjene vzreji zaroda je primerno, da so vsaj pokriti, da so na vodotokih, kjer je malo kalnih dni – po možnosti na izvirni ali podtalni vodi. Bazeni za vzrejo zaroda so lahko:

· betonski

· plastični

· nerjaveči kovinski »rostfrej«

V novejšem času se vse bolj uveljavljajo plastični bazeni, predvsem zaradi njihovega lažjega vzdrževanja, njihove mobilnosti in lažjega vzdrževanja higiene v njih.

Objekti za vzrejo mladic

Glede na to, da kategorija mladic (pri šarenki) zajema ribe velikosti od 0,5 do 150 g so tudi objekti in bazeni za tako različne velikosti lahko zelo različni. Tako so bazeni namenjeni vzreji mladic do 1 g lahko enaki ali podobni bazenom za vzrejo zaroda, medtem ko so bezeni za vzrejo mladic nad 10 g enaki bazenom za vzrejo konzumnih rib. V manjših objektih na kvalitetnih vodah, z dovolj pretoka in ustrezno tehnologijo pa je mogoče vzrejati mladice od 1 g pa vse do konzumnih velikosti. V grobem ločimo naslednje tipe bazenov za vzrejo mladic:

· rotacijske

· koritaste.

Rotacijski bazeni so lahko iz različnih materialov (plastika, nerjaveča kovina, beton) in zelo različnih velikosti ter tudi oblik. Najpogosteje so rotacijski bazeni okrogli, obstajajo pa tudi kvadratne izvedbe (ta oblika zaradi nastajanja mrtvih kotov ni najbolj primerna), kvadratni z prirezanimi koti ter osmerokotni. Dotok vode v rotacijske bazene preko cevi je lahko od zgoraj, tako da voda pada v bazen ali pa je cev ob robu bazena navpično ali vodoravno potopljena v bazen. Vedno pa je v rotacijskih bazenih odtok izveden na sredini bazena. Le ta je lahko talni, ali pa izveden tako da voda odteka po celotni višini bazena. Nekatere izvedbe so kombinirane, saj se po talnem izpusti odvajajo trdni delci, po vertikalnem odvzemu pa »čista« voda. Zaradi sredinskih odtokov se ustvarja v rotacijskih bazenih krožni primarni tok, kateri omogoča tudi delno samočiščenje bazena. V primerih, ko je dotok urejen preko cevi potopljene v bazen, se poleg primarnega ustvari tudi sekundarni tok, s katerim je samočistilna moč bazena še večja. 

Koritasti bazeni za vzrejo mladic so ravno tako lahko iz različnih materialov ter različnih velikosti in oblik. Dotok vode v take bazene naj bo izveden po celotni širini bazena, medtem ko so odtoki lahko talni ali pa prelivni.

Ne glede na vrsto, obliko ali velikost je vedno v prvi vrsti potrebno poskrbeti za dovolj sveže in s kisikom bogate vode. Tudi za vzrejo mladic se v svetu pri intenzivni proizvodnji vse bolj uveljavljajo recirkulacijski sistemi.

4.4 Gostota rib v bazenih

Gostoto naselitve rib merimo v kg / m3 in je odvisna od več dejavnikov in sicer predvsem od:

· vrste gojenih rib

· velikosti oz. razvojne faze rib

· namena reje rib

· pretoka vode in

· vsebnosti kisika v vodi

Verjetno ni potrebno posebej poudarjati, da so gostote naselitve z namenom vzreje za prehrano precej višje od gostot naselitev kadar vzrejamo avtohtone vrste za poribljavanja. 

Splošna načela gostote naselitve pri salmonidnih vrstah so naslednja:

· gostota naselitve raste z velikostjo oz. razvojno fazo rib (od kg / m3 pri zarodu do 100 in več kg / m3 pri konzumni ribi)

· gostota naselitve lahko raste z večjim pretokom in 

· gostota naselitve raste z večjo vsebnostjo kisika v vodi

Gostota naselitve pri intenzivni vzreji šarenke glede na razvojno fazo, kvaliteto in količino vode in tehnologijo vzreje. V fazi vzreje zaroda so gostote merjene v kg / m3 izredno majhne in niso višje od nekaj kg / m3. Kasneje z rastjo pa se gostote izredno hitro povečujejo. Mladice postrvi velikosti cca. 5 g se v rotacijskih bazenih giblje vse tja do 8 kg / m3, medtem ko je v pretočnih bazenih z veliko pretoka lahko še večja. Z velikostjo mladic se močno povečuje tudi gostota naselitve, tako da so gostote naselitve pri mladicah teže cca. 150 g že tja do 100 kg /m3. Seveda so tako visoke gostote mogoče le v pretočnih bazenih z visokim pretokom in visoko vsebnostjo kisika ali v recirkulacijskih sistemih. Poleg tega je izrednega pomena, da se pri visokih gostotah dnevno opravlja oskrba bazenov z rednim čiščenjem bazenov. Konzumno šarenko v modernih sistemih – pretočnih ali recirkulacijskih lahko gojimo tudi do gostot čez 100 kg/m3. Ob takšni intenzivnosti je potrebno stalno nadzirati vse pomembne parametre vode – vsebnost kisika, CO2, dušičnih spojin, pH. Poleg zadostnega pretoka je seveda potrebno zagotavljati tudi zadostne količine kisika in sicer s prisilnim dovajanjem kisika v vodo. Potrebno je poskrbeti za stalno odvajanje ribjih iztrebkov in ostankov hrane – v recirkulacijskih sistemih za to poskrbijo filtri, v pretočne in delno recirkulacijske sisteme pa lahko vgradimo t.i. konuse za odvajanje iztrebkov. Konusi so vgrajeni na koncu bazena in preko cevi izpeljani iz bazena. Na iztočni cevi je nameščen ventil. Ob odprtju ventila se v cevi in s tem v konusih ustvari podtlak, kateri učinkovito in hitro izsesa nečistoče iz bazena. V naših razmerah, kjer so ribogojni objekti narejeni na relativno majhnih pretokih brez dodatnega dodajanja kisika pa se gostote naselitve konzumne šarenke v večini primerov gibljejo od 30 – 60 kg / m3. 

Gostote naselitve avtohtonih salmonidnih vrst in pa tudi drugih salmonidov z namenom poribljavanja ali dopolnilnega vlaganja so precej manjše. Predvsem se moramo zavedati, da je cilj take reje popolnoma drugačen. Cilj vzreje za poribljavanje je predvsem vzdrževanje staleža avtohtonih vrst v odprtih vodah s poudarkom, da bi bil ta stalež kar se da genetsko kot tudi »značajsko« avtohton. To pomeni, da naj bi se pri vzreji za poribljavanje v kar največji možni meri izogibali klasični farmski reji, katera s seboj prinaša tudi določeno mero domestifikacije živali. Da bi se izognili domestifikaciji moramo skrbeti že od prvih razvojnih faz vzreje. Temu je potrebno prilagoditi tako tehnologijo krmljenja kot tudi gostoto naselitve. V takih rejah so pomembni dejavniki, ki odločajo o gostoti naselitve naslednji:

· vrsta rib

· velikost oz. vzrejna faza

· prostorske zmožnosti in

· vodne kapacitete.

V mnogih rejah avtohtonih vrst se namreč rejci srečujejo s problemom prostora in pa količino dovolj kvalitetne vode. To sta tudi poglavitna dejavnika zaradi katerih so gostote velikokrat večje od želenih. Pa vendar bi na splošno lahko priporočili, da naj gostota npr. potočne postrvi ne presega 15 – 25 kg / m3.

V primerih vzreje salmonidov z namenom dopolnilnih vlaganj (šarenka, zlatovčice…) zasledujemo nekoliko drugačen cilj. Po eni strani so dopolnilna vlaganja namenjena izlovu s strani športnih ribičev, zaradi česa morajo biti ribe kar se da »lovljive«, po drugi strani pa je izrednega pomena tudi izgled ribe. Pri velikih gostotah v modernih betonskih bazenih velikokrat ne moremo zagotoviti na izgled neoporečnih rib. Zaradi tega so gostote rib pri reji s tem namenom nekoliko nižje, poleg tega pa se taka vzreja lahko vrši tudi v drugačnih bazenih (zemeljskih nepravilnih oblik…) z drugačno intenzivnostjo reje. 

4.5 Vzdrževanje bazenov

Pod vzdrževanje bazenov razumemo delovne operacije s katerimi zagotavljamo kar najboljše pogoje za vzrejo rib. Pri intenzivni proizvodnji je zaradi velike gostote naselitve ter intenzivnega krmljenja potrebno tudi ustrezno vzdrževanje bazenov. Kot smo že nekajkrat poudarili v prejšnjih poglavjih je za uspešno proizvodnjo med najpomembnejšimi dejavniki higiena. Za ustrezno higieno je potrebno poskrbeti v vseh vzrejnih objektih – torej tako v valilnikih kot bazenih za zarod, mladice in konzumno ribo. 

Zelo pomembno je, da se vsi objekti oz. bazeni pred vsako naselitvijo nove sarže ustrezno pripravijo. Pod ustrezno pripravo razumemo, da so bazeni pred naselitvijo nekaj časa izpraznjeni. V času, ko so izpraznjeni se opravi temeljito čiščenje in razkuževanje bazenov. Poleg tega je priporočljivo, da se podrobno pregledajo tudi dotoki in odtoki v bazene, mreže na dotokih in odtokih, ventili, pipe, razni filtri (razen bioloških)… Vso opremo po potrebi obnovimo oz. popravimo ter jo tudi očistimo in razkužimo. V kolikor taka vzdrževalna dela opravljamo redno si s tem znižujemo stroške vzdrževanja, hkrati pa zaradi boljših pogojev znižujemo mortaliteto in z njo povezane stroške. 

4.6. Transport rib

Vsaka proizvodnja je povezana tudi s prodajo oz. oddajo, ki je seveda neločljivo povezana s transportom. Pri ribah v grobem ločimo transport iker in transport živih rib v različnih razvojnih fazah, ter transport mrtvih rib.

Za transport iker smo že omenili, da je vezan večinoma na transport iker z očmi. V tej fazi so namreč ikre toliko odporne, da v ustreznih pogojih prenesejo precejšnjo manipulacijo. Transport iker z očmi poteka v posebej za te namene izdelanih izoliranih zabojih – največkrat narejenih iz stiroporja. Stiroporaste zaboje se ovije v plastično folijo, vloži v nekoliko večje kartonske škatle, vmesni prostor pa se napolni z ekspandirano peno (npr. purpen). V stiropornem zaboju, je na vrhu položen led, pod njim so v pladnju naložene ikre z očmi, na dnu pa je puščen prazen prostor. Med transportom se namreč led počasi tali, ter vlaži ikre pod njim, medtem ko se voda zbira v spodnjem praznem delu zaboja. V takšni embalaži se lahko ikre uspešno transportirajo po celem svetu.

Medtem ko ikre lahko transportiramo relativno enostavno in z relativno majhnimi stroški, pa je transport rib nekoliko zahtevnejši. V prvi vrsti je poleg rib vedno potrebno prevažati tudi vodo, kar seveda precej zviša stroške transporta. Seveda pa se načini transporta rib razlikujejo glede na vzrejno fazo, količino rib in pa na razdaljo.

Manjše količine zaroda salmonidov lahko na krajše razdalje transportiramo kar v plastičnih vrečkah s kisikovo atmosfero (podobno poteka transport akvarijskih rib). Vrečke do tretjine napolnimo z vodo, drugi dve tretjini pa s kisikom iz jeklenke. Vrečke dobro zapremo in jo postavimo v primerno posodo, da se ne prevrača. 

Večje količine zaroda kot tudi mladice in konzumne in plemenske salmonide pa najvarneje in najučinkoviteje transportiramo v za prevoz rib prirejenih cisternah. Cisterne so navadno narejene iz plastike, največkrat pravokotnih oblik (zaradi boljšega izkoristka prostora). Cisterne imajo na vrhu odprtine s pokrovi, preko katerih se s črpalko ali ročno napolnijo z vodo in ribami. Večje cisterne imajo navadno za raztovor pri dnu odprtine, katere so prirejene tako, da se na njih lahko namestijo gibljive kolenaste cevi ali žlebove. Nekatere plastične cisterne so tudi delno izolirane, tako da težje prihaja do prekomernega segrevanja vode v njih. Poleg cistern, je za transport živih rib potrebna še druga oprema. Predvsem je pomembno, da je na vozilu zagotovljenega dovolj prostora za jeklenke s kisikom. Glede na dolžino prevoza in količino ter velikost rib je potrebno na vozilu zagotoviti dovolj kisika. Da pa kisik iz jeklenk neovirano prehaja v vodo v cisterni in se v njej tudi ustrezno raztopi je potrebno imeti ustrezne razpršilce. Kontrola vseh naprav, ki so potrebne za prenos kisika iz jeklenk v vodo je zaradi varnosti potrebno opraviti pred vsakim prevozom. Poleg naštetega je potrebno na vozilu s katerim transportiramo ribe vedno imeti tudi primerne posode (škafe) in mreže ustreznih dimenzij. V zadnjem času se na trgu pojavljajo tudi specializirani prevozniki, kateri imajo vozila prirejena izključno prevozu rib. Na takšnih kamionih je od 6 do 12 cistern s katerimi se lahko naenkrat prepelje do 4.500 kg živih postrvi. Takšna vozila imajo zaradi porabe kisika le-tega na vozilu v tekočem stanju ali pa kisik dodajajo v cisterne s t.i zračnimi črpalkami. Z njimi poleg dodajanja kisika dosežemo tudi odvajanje CO2. Poleg velikih količin se s takšnimi vozili lahko postrvi tudi po cestah prevažajo na izredno dolge razdalje. Pri dolgih transportih, pa je še vedno potrebno biti pazljiv na mogoče povišane vrednosti dušičnih spojin. Zaradi tega je potrebno pri zelo dolgih transportih načrtovati tudi menjavo vode. 

Količina rib, ki se prevaža v cisternah je odvisna od razvojne faze rib in tudi od ustreznosti opreme. Splošno pravilo velja, da se z večanjem velikosti rib lahko v isti cisterni prevaža tudi večje količine rib. Gostota rib v cisternah je poleg razvojne faze odvisna tudi od temperature vode med transportom. Temperatura vode med transportom naj bi bila med 8 – 12 0C. Pri nižjih temperaturah je lahko gostota rib nekoliko večja kot pri višjih temperaturah. Za okvirno predstavo navedimo, da lahko gostota šarenke v cisternah doseže ali preseže 200 kg / m3.

Poleg obveznega pregleda vseh tehničnih pripomočkov za transport žive ribe, je potrebno za transport ustrezno pripraviti tudi ribe. S krmljenjem prenehamo vsaj 2 dni pred transportom. Ravno tako je pomembno, da so ribe spočite, torej ni priporočljivo pred transportom opravljati nobenih manipulacij (npr. sortiranje). Učinkovito sredstvo, za zmanjšanje izgub pri transportu je tudi dodajanje kuhinjske soli v cisterno in sicer v koncentraciji od 0,3 do 0,5 %.

Transport sveže mrtve ribe določajo predpisi o prevozu živil. Osnovno pravilo, ki velja pa je, da se sveže ribe prevažajo na temperaturi talečega se ledu in ločene od ostalih vrst živil.

4.7 KRMLJENJE rib (vrste KRME, načini KRMLJENJA)

4.7.1 Vrste krme

V modernem ribogojstvu se danes uporablja zgolj industrijsko pripravljena krma. Med vsemi proizvajalci industrijskih krmil za živali, so ravno proizvajalci krme za ribe tehnološko najbolj dovršeni. Razlog je precej preprost – intenzivnost vzreje in dobro izkoriščanje krme namreč pri vzreji večine vrst rib dopušča tudi izdelovanje nekoliko dražje krme. V zadnjih nekaj letih, se je tudi v proizvodnji krme za ribe zgodila koncentracija, tako da je na trgu ostalo le še relativno malo proizvajalcev. Poleg koncentracije je prišlo tudi do specializacije proizvajalcev. Če so še pred nekaj leti uspešno delovala podjetja, ki so proizvajala krmo tako za ribe kot za druge vrste živali, so danes na trgu v pretežnem delu ostali le še specializirani proizvajalci krme za ribe. Danes se tako za vzgojo salmonidov uporablja skoraj izključno ekstrudirana krma v obliki granulatov in peletov. 

Osnovna hranila v krmi za ribe so:

· beljakovine in

· maščobe, medtem ko so

· ogljikovi hidrati v krmi prisotni zaradi konsistence krme

· vitamini

· minerali.

Od izbire krme in načina krmljenja je v veliki meri odvisna tudi ekonomika prireje. Stroški krme namreč predstavljajo največji posamični strošek pri proizvodnji salmonidov. Krmo za ribe lahko delimo glede na razvojno fazo rib, katerim je krma namenjena ali pa glede na energijsko vrednost krme. Glede na energijsko vrednost ločimo:

· nizko energijske (z do 16 MJ presnovne oz do 18 MJ prebavljive energije)

· srednje energijske (z do 18 MJ presnovne oz do 20 MJ prebavljive energije) ter

· visoko energijske (z nad 18 MJ presnovne oz nad 20 MJ prebavljive energije).

Glede na razvojno fazo pa ločimo:

· starterje – za vzrejo zaroda in mladic do cca. 50 g

· groverje – za vzrejo rib nad 50 g

· krma za plemenske jate.

Vse naštete vrste krme imajo nekatere svoje značilnosti. Starterji imajo zaradi potreb zaroda in mladic višje vsebnosti beljakovin (nad 50%) in nekoliko nižje vsebnosti maščob (do 25%), medtem ko je ogljikovih hidratov do 10%. Ravno tako je za starterje pomembno, da vsebujejo dovolj vitaminov in mineralov. Boljši starterji vsebujejo tudi imunostimulanse. S starterji se prične krmiti zarod po izgubi mešička in predstavljajo prvo hrano izvaljeni ribi. Zaradi tega je pomembno, da so narejeni iz najboljših surovin in pravilnih dimenzij. Pri vzreji večine salmonidnih vrst se prične krmiti starterje velikosti 0,3 oz. 0,5 mm. Različni proizvajalci ponujajo nato različne granulacije starterjev, katerih zadnja granulacija je pri velikosti 2,0 mm. Še ne dolgo nazaj so bili starterji do velikosti 1,0 mm na voljo le v granulirani obliki, danes pa so na voljo že tudi peleti velikosti 0,5 mm. Prednost peletov pred granulati je v enakomernejši velikosti in enakomernejši razporeditvi hranil v njih. 

Groverji oz. krme za pitanje po drugi strani vsebujejo večji delež maščob (do 35%) in in nekoliko nižjo vsebnost beljakovin (40 – 50%) v primerjavi s starterji. Na trgu so danes za salmonide na voljo skoraj izključno ekstrudirani peleti, katerih velikost variira od 3,0 do 9,0 v nekaterih primerih pa celo 11,0 mm. Tudi pri groverjih je kakovost surovin pomembna, vendar se pri teh krmah že v večji meri upošteva razmerje kakovost/cena. Ravno zaradi tega dejstva so tudi razlike med različnimi proizvajalci in različnimi tipi krm precejšnje.

Krma za plemenske ribe je zaradi njihove velikosti običajno premera 8,0 ali 9,0 mm, ter vsebuje barvila (karotenoide) za obarvanje iker. Tudi krma za plemenske ribe mora vsebovati visok odstotek beljakovin (okrog 50%), ter nizek odstotek maščob (do 15%). Nižja energijska vrednost krme za plemenske ribe je posledica nizkih energetskih potreb plemenskih rib (ni velike potrebe po prirastu). Zaradi pomembnosti plemenskih rib pa morajo biti surovine visoko kakovostne, vsebovati mora dovolj vitaminov in mineralov. Boljše krme za plemenske ribe ravno tako vsebujejo imunostimulanse.

Prav vse vrste krme morajo slediti večini od navedenih ciljev:

· visokemu dnevnemu prirastu

· nizkem količniku konverzije krme

· nizkim stroškom krme

· majhni obremenitvi okolja

· kvaliteti mesa rib.

Preden se odločamo o izbiri ustrezne krme, mora ribogojec tudi vedeti kaj je v danem trenutku njegov cilj. V primeru, da rejec potrebuje hitro rast, bo npr. izbral visoko energijsko krmo, ki zagotavlja hitrejšo rast. Vsa krma na tržišču mora biti ustrezno deklarirana tudi v slovenskem jeziku, kar seveda rejcem olajša izbiro. Potrebno pa je poudariti, da za kakovost krme niso pravi kazalniki zgolj deklarirane vrednosti beljakovin in maščob, temveč tudi surovinska sestava krme, ravno tako je pomembno poudariti, da boljšo energijsko vrednost podajajo podatki o presnovni kot o prebavljivi energiji.

4.7.2 Načini krmljenja

Način oz. tehnologija krmljenja je v veliki meri odvisna od namena reje in od pogojev reje. V kolikor gre za intenzivno rejo za prehrano bo le-tej prilagojeno tudi krmljenje. Pogostost krmljenja je sicer lahko enaka ne glede na intenzivnost reje, bistvene razlike pa so lahko v uporabi tipa krme in porabe krme. Pogostnost krmljenja je različna predvsem glede na različno razvojno fazo rib. Tako se zarod v začetni fazi krmi tudi do 10 krat dnevno (oz. na vsako uro). Z večanjem velikosti se zmanjšuje tudi pogostnost krmljenja. Konzumne ribe tako v normalnih pogojih lahko krmimo le še 2 krat dnevno, medtem ko se plemenska jata lahko krmi le 1 krat dnevno. 

Krmljenje lahko opravljamo:

· ročno

· s krmilniki (mehanskimi ali električnimi)

· preko računalniško vodenega sistema (silos-cev-bazen)

· s krmilnimi roboti

Nekateri ribogojci prisegajo na ročno krmljenje, saj so takrat v neposrednem stiku z ribo, jo lahko opazujejo in tudi v času krmljenja opazijo nekatere spremembe. Takoj ko namreč zaznamo spremembe obnašanja rib pri krmljenju, lahko sklepamo na težave pri reji (npr. premalo kisika v vodi, slabše zdravstveno stanje…). Vendar se moramo zavedati, da se je tudi pri ročnem krmljenju potrebno količinsko držati vsaj osnovnih navodil proizvajalca krme. Ročno krmljenje zahteva veliko časa in je bolj primerno za manjše obrate.

Krmljenje s krmilniki je predvsem primerno za vzrejo zaroda in mladic. Tako lahko na enostaven način brez prisotnosti človeka zagotovimo dovolj pogosto krmljenje. Seveda se krmilniki lahko uporabljajo tudi pri vzreji konzumnih rib, kar pa še vedno zahteva veliko človeškega dela. Prednost krmljenja s krmilniki je natančnejša časovna porazdelitev krmljenja in pa tudi natančnejša odmera količine krme. 

Računalniško vodeni sistemi krmljenja so primerni predvsem za velika pitališča, saj so taki sistemi dragi in investicijo opravičijo le pri zelo visoki proizvodnji.

Krmljenje s krmilnimi roboti se je uveljavilo predvsem v vališčih in objektih za vzrejo zaroda in mladic ter laboratorijski vzreji. Izrednega pomena so v objektih kjer se izvajajo krmilni ali drugi poizkusi, ter v objektih kjer se izvajajo selekcijski programi.

Ne glede na način krmljenja, pa je potrebno pri količini krme vedno biti pozoren na nekatere druge dejavnike kot so npr. temperatura vode ali vsebnost kisika v vodi. Prav vsebnost kisika v vodi pogojuje intenzivnost krmljenja. Gospodarna reja postrvi zahteva pri temperaturi vode 5 oC 42% nasičenost s kisikom, pri 20 oC pa kar 91% nasičenost s kisikom. Povedano drugače, zaradi večje aktivnosti rib v topli vodi mora biti pri temperaturi 20 oC preko 8 mg O2/l vode, pri 5 oC pa le okrog 5,5 mg O2/l vode. Za enostavnejši izračun potrebne količine krme izdajajo vsi proizvajalci t.i. krmne tabele, kjer so podane potrebne količine krme pri različnih temperaturah vode.

Glede na intenzivnost krmljenja ločimo krmljenje po volji in nadzorovano oz. restriktivno krmljenje. V primeru krmljenja po volji oz. do sitosti, se lahko zgodi, da bodo ribe pojedle več kot je potrebno in tudi več kot je navadno na voljo kisika. Prekomerno krmljenje poleg tega negativno vpliva na ribje počutje in uničuje apetit. Dan po prekomernem krmljenju ribe ne bodo jedle veliko, naslednji dan pa bo spet obstajala nevarnost prekomernega krmljenja. To pa seveda ni dobro, saj je potrebno ribam zagotoviti, da sproti presnavljajo zaužito krmo. Da to dosežemo se moramo posluževati nadzorovanega oz. restriktivnega krmljenja, kar pomeni da se nikoli ne krmi do sitosti. V primeru, da ribe ne pojedo vse krme, ki je predpisana po tabelah proizvajalca je potrebno takoj naslednji dan količino zmanjšati. Zmanjševanje naj poteka tako dolgo, dokler ribe ne bodo brez problemov zaužile vse krme.

Poleg količine je potrebno paziti tudi na pravilno velikost krme. Tudi v tem primeru se je najenostavneje držati navodil proizvajalca. Če npr. krmimo prevelike pelete za določeno kategorijo rib, bo kaj hitro prišlo do neizenačene rasti. Število peletov na kg krme se namreč z njihovo velikostjo zmanjšuje, zato v primeru krmljenja s prevelikimi peleti vse ribe ne pridejo do krme.

4.7.3 Količnik konverzije krme in prirast

Količnik konverzije krme nam pove koliko enot krme je potrebnih za eno enoto prirasta. Kot smo že povedali, ribe izredno dobro izkoriščajo krmo, tako da lahko količnik konverzije krme pri zelo kvalitetnih starterjih znaša okoli 0,5, pri zelo dobrih groverjih pa 0,7. To pomeni, da za 1 kg povečanja žive teže rib pokrmimo 0,5 oz. 0,7 kg krme. Seveda je konverzija krme odvisna tudi od kvalitete krme in glede na to lahko posplošimo, da je količnik konverzije krme pri starterjih med 0,5 in 1,0 ter pri groverjih med 0,7 do 1,4. 

Krmne tabele so sestavljene tako, da dosežemo nizek količnik konverzije krme in dober prirast. Med dnevno porabo krme in konverzijo krme ter prirastom namreč obstaja povezava. V primeru, da je nivo krmljenja nekoliko pod optimalnim, bo vsako povečanje povzročilo padec konverzije krme. Vzrok je preprost; t.i. vzdrževalna krma predstavlja pri nizkem nivoju krmljenja večji delež od celotne krme, kot pa pri višjem nivoju krmljenja. Ko delež vzdrževalne krme pada, se količnik konverzije krme približuje minimumu in nato spet narašča, kot posledica dejstva, da ribe pričnejo izkoriščati krmo slabše od optimalnega. 

Prirast po drugi strani narašča z naraščanjem dnevne porabe krme do točke, ko ribe ne morejo več presnoviti vse zaužite krme. Prirast bo potem pričel upadati s povečanjem deleža t.i. krmnega stresa.

Poizkusi so pokazali, da se najnižji količnik konverzije krme doseže pri nižjem nivoju krmljenja kot se dosežejo najboljši prirasti. Za intenzivne reje je torej najprimernejši nivo krmljenja nekje vmes.

4.7.4 Skladiščenje krme

Kot za vsako živalsko krmo, mora biti tudi skladišče za ribjo krmo higiensko neoporečno, zračno in suho. Potrebno je zagotoviti, da v stik s krmo ne morejo priti niti glodalci niti ptiči. Priporočljivo je, da krma ni direktno izpostavljena soncu, ter da temperature v skladišču ne presegajo 30 do 35 oC. Z izboljšanjem tehnologije obstojnosti vitaminov v krmi, je v primeru pravilnega skladiščenja le ta lahko uporabna 9 mesecev.

5 Ribogojni postopki za gojitev toplovodnih vrst rib

5.1 Selekcija – izbira plemenk, pogoji potrebni za plemenke

Odbira plemenk toplovodnih vrst rib temelji pri nas na direktni metodi, to je po odbiri na podlagi zunanjosti in po rastnosti plemenk. V svetu se v nekaterih selekcijskih centrih uporablja še indirektna odbira ali kot se imenuje tudi progeni test, ki pa temelji na dokončni odbiri plemenskih rib na podlagi lastnosti, ki jih prenašajo na potomce. 

Znotraj rase ali tipa krapa, upoštevamo predvsem zunanjost, hitrost rasti, izkoriščanje hrane, odpornost in kvaliteto mesa.

Odbrane ribe moramo ločiti in jih gojiti v posebnem ribniku za plemenke, kjer ne smejo biti pregosto naseljene. Skrbeti moramo za pravilno prehrano in redno opravljati zdravstveno kontrolo in kontrolo prirasta. Posebno pozornost je treba posvetiti vzdrževanju ribnika in prezimovanju. V ribniku mora biti na razpolago čim več naravne hrane in morajo imeti dobro vodo z dovolj kisika. Plemenke je najpogosteje potrebno dodatno krmiti s krmili bogatimi z beljakovinami. Samce krapov prvič uporabimo za drst pri 3 letih, samice po 4 letu. Samce lahko med 4 in 5 letom že izločimo, medtem ko je pri samicah optimalna starost za razmnoževanje med 5 in 6 letom. Med osmim in desetim letom samice običajno izločimo iz reje.

5.2. Drstni ribniki, kontrolirana drst toplovodnih vrst rib in valjenje iker

Krapa lahko razmnožujemo na dva načina:

· naraven način razmnoževanja v drstnih ribnikih 

· umeten ali kontroliran način razmnoževanja

Naraven način razmnoževanja se vse bolj opušča, v ribogojstvih poteka v posebnih drstnih ribnikih. Večinoma so v uporabi tako imenovani Dubiševi ribniki. Princip takega načina razmnoževanja je v tem, da poskušamo ustvariti take pogoje v ribniku, ki se bodo najbolj približali idealnim pogojem, ki jih krap potrebuje za naravno drst. Pri tem načinu smo odvisni od vremena, zato uspeh drsti ni vedno zanesljiv.

Umetno razmnoževanje je novejša metoda pridobivanja spolnih produktov pri krapu in zahteva nekoliko več znanja in prostorov z opremo. Ta metoda ima več prednosti in jo danes uporabljajo vsa moderna krapogojstva. V principu je podobna umetnemu razmnoževanju postrvi, vendar mnogo zahtevnejša. Šele Ihering je leta 1935 ugotovil, da se ob pomoči hipofize oziroma njenih hormonov, da doseči sprostitev iker pri ciprinidih v ujetništvu in njihovo smukanje. 

Za uspešno razmnoževanje krapov moramo vedeti, da nastajajo ikre v samici krapa dolgo časa in v več fazah. Za celoten razvoj je potrebna določena temperatura vode skozi daljše obdobje oziroma določeno število dnevnih stopinj. Za razvoj iker krapa, je potrebnih od 1.000 do 1.100 dnevnih stopinj. V naših klimatskih razmerah se ikre krapov razvijajo v samici celo leto. V hladnejših klimah se sploh ne razvijejo do konca in se krap ne razmnožuje, medtem ko se v tropskih pogojih lahko krap drsti tudi 3 krat na leto. Samci lahko pri višji temperaturi vode proizvajajo spermo celo leto. 

Razvoj ikre v ribi so strokovnjaki razdelili v 5 faz. Na prve 4 vpliva v glavnem temperatura vode, na 5 fazo pa hormoni hipofize. 

5.2.1 Naravna drst

Naravno razmnoževanje krapov se vrši v specialnih (posebnih) ribnikih za drst, pri temperaturi vode nad 18o C. Pri nas se krapi drstijo sočasno s fenološkim pojavom cvetenja akacije. Drstni ribniki naj imajo sledeče značilnosti:

· velikost 50 – 200 m2, sončna lega, mesto zaščiteno pred vetrovi, obiskovalci niso dovoljeni; 

· stabilno preskrbo z vodo, dotočna voda mora biti brez ribam škodljivih (strupenih) snovi, voda ne sme biti gnojena ali motna, po možnosti se ribnik napaja iz ribnika z naravno segreto vodo;

· deli ribnika imajo poglobljen obrobni jarek in pokrit enostavni drstni prostor s travo;

uporablja se izrecno samo za pridobitev krapovskih mladic, drugače je ribnik vedno suh (brez vode);

Razmnoževanje krapov poteka po naslednji shemi: 

· uporaba zdravih drstnih rib v starosti od 3 – 10 let

· nasaditev ribnikov v začetku obdobja lepega vremena (upoštevajoč vremensko napoved), ko pride do obdobja stabilnega vremena pri temperaturi vode 18 – 20 oC, razmerje samci : samicam = 2:1
· v kolikor se krapi tekom 48 ur ne zdrstijo, jih je potrebno odstraniti iz drstnega ribnika. Ribniki v katerih ni ribjih iker se morajo takoj osušiti, lahko pa jih čez nekaj dni ponovno uporabite.

pri naravni drsti rib ne hipofiziramo.

· po uspešni drsti drstnice izlovimo in vložimo v zato pripravljene rastne ribnike za matice.

potrebna je redna kontrola iker, k temu spada tudi dnevno merjenje temperature vode drstnega ribnika.

· zarod (ličinke, larve) se izvali po 60 – 90 dnevnih stopinjah vode (dnevne stopinje = povprečne dnevne temperature vode v oC X število dni do izvalitve; 3 – 5 dni). Po nadaljnjih 60 – 90 dnevnih stopinjah postane zarod – ličinke sposobne zunanjega prehranjevanja in pričnejo plavati, takrat jih moramo takoj izloviti, še preden je rumenjakova vrečka popolnoma porabljena.

· zarod se navadno transportira v plastičnih vrečah.

· pred naselitvijo v ribnik za zarod je potrebno izenačiti temperaturo vode v transportni vreči s temperaturo vode v ribniku.

5.2.2 Umetna drst

Razmnoževanje v toplovodnem vališču ima to prednost, da lahko neodvisno od vremenskih vplivov proizvajamo plavanja sposoben zarod. Pogoj je, da ostane temperatura vode od trenutka temperaturne prilagoditve matic krapov do izvalitve zaroda med 20 in 24 (C, čim bolj konstantna in z nihanji manj kot 2 (C.

Temperatura ne sme pasti pod 20 (C saj poleg tega, da traja razvoj iker in zaroda dlje, nižja temperatura povzroča tudi večjo neenakomernost v razvoju. Posledično se nadaljnji postopki pri valjenju ne dajo več časovno koordinirati.

Nad 24 (C se razvijajo embriji prehitro. Poveča se količina spačkov in neizvaljenih iker.

Za samo delo je pomembna zmožnost predvidevanja trajanja posameznih razvojnih faz, kar pa je možno le pri konstantni temperaturi. Nenadna sprememba temperature za več kot 2 (C škodi ikram in zarodu.

V vališču manjkajo valilni dražljaji, ki v naravi povzročijo izločanje hormonov iz hipofize. Ikrnice tu dosežejo polno drstno moč le, če jim te hormone injiciramo.

Osnovna pogoja za uspešno umetno razmnoževanje krapov sta konstantna temperatura in hipofiziranje ikrnic. Vse ukrepe, meritve, izračune in opažanja moramo sproti zapisovati kot podlago za nadaljnje delo in kontrolo uspešnosti.

5.2.2.1 Priprava matic

Pri umetnem drstenju potrebujemo enako število samic in samcev. Samice morajo biti drstno zrele. Take samice imajo na otip mehak trebuh. Pri samcih na to ne rabimo paziti, saj prej spolno dozorijo kot samice.

V vališču lahko drstno zrelost dosežemo že konec zime ali zgodaj spomladi, če imamo matice v topli vodi. Ta ukrep pa nima smisla, če moramo plavanja in hranjenja sposoben zarod hitro vložiti v zunanje vzrejne bazene. Tu se ob ugodnem vremenu sicer razvije dovolj potrebne hrane že od sredine do konca aprila, vendar do sredine maja obstaja velika nevarnost prihoda hladne fronte, ki lahko vodo ohladi pod 10 (C in tako pobije ves zarod. Datum valjenja v vališču se mora ravnati po vremenskih razmerah. Spolno zrele krape preselimo v vališče najkasneje med 5. in 10. majem. Če obstaja nevarnost, da ikre v samicah ne bi dozorele, praviloma zadostujeta dva do trije tedni v topli vodi.

Matic 3-4 dni pred prenosom v vališče ne hranimo. V vališču jih najprej damo, ločeno po spolu, v bazene z vodo enake temperature kot je bila zunanja. V bazen s krožnim pretokom in 2 m stranico lahko damo približno 4 samice ali 6 samcev, odvisno od vsebnosti kisika v vodi, ki mora biti nad 6 mg/l. Temperaturo v enem dnevu počasi dvigujemo na 20 – 24 (C. Potem ribe pustimo še dva dni v topli vodi, da se popolnoma temperaturno prilagodijo. Plemenk v vališču ne krmimo.

Hipofiziranje in odvzem spolnih produktov je možno le po predhodnem omamljanju rib. V narkozi sproščeno mišičje rib olajša injiciranje hipofizne raztopine. Po narkotiziranju rib ne smemo več uporabljati za prehrano ljudi.

Za omamljanje uporabimo 100 l vodne raztopine triklorbutanola (TCB) v koncentraciji 1/5.000 (20 g/100 l) ali metacain-methansulfonat (MS 222 podjetja Sandoz) v koncentraciji 1/10.000 (10 g/ 100 l). V omamno kopel damo naenkrat največ 3-4 krape. Število je odvisno od hitrosti dela. Za vsako odvzeto ribo lahko dodamo novo.

Če uporabljamo TCB so krapi omamljeni po 10 minutah. MS 222 deluje prej. Globina in trajanje omame je odvisna od časa izpostavljenosti sredstvu. Za zadostno omamo je značilno, da postanejo gibi škržnih pokrovov plitvi in da se na stran obrnjena riba ne vzravna več. Če škržni gibi prenehajo, je narkoza pregloboka. V tem primeru moramo ribo začasno prestaviti v čisto vodo.

Ko ribe vzamemo iz omamljajoče kopeli, jih splahnemo v čisti vodi, da raztopina ne more več delovati preko škrg in kože. Če krapi niso premočno omamljeni, se prebudijo po 10 – 20 minutah. Če narkoza ne deluje dovolj dolgo, jim med škržni pokrov in škrgo porinemo vato, namočeno v omamljajočo raztopino. Pri navedenih koncentracijah uspavala ni za krape nobene nevarnosti, tudi če ostanejo bolj dolgo v raztopini. Kljub temu jih moramo neprestano nadzorovati, da jih ne bi preveč omamili.

Omamljene krape stehtamo, saj je od teže odvisna količina hipofize. Če hipofiziramo v dveh obrokih, moramo vsako ribo posebej tudi označiti.

Najenostavneje jih označimo z volneno nitjo različnih barv, ki jo z iglo pretaknemo za velikim nažaganim trdim žarkom hrbtne plavuti in zvežemo v vozel.

Najkasneje po 24 urah mora biti ta označba tudi odstranjena. Za vzrejno delo moramo matice trajno označiti. V manjših ribogojstvih so najustreznejše mehke numerirane ploščice, ki jih z mehko V2A žico pritrdimo na trdi nažagan del predrepne plavuti. Druga možnost je obrezovanje parnih plavuti, pri čemer nikakor ne smemo zarezati v debelejšo mesnato osnovo plavuti. Degenerirane plavuti ponovno zrastejo v valovitem plavutnem vzorcu žarkov, po čemer jih kasneje razpoznamo. Če jim odstranimo plavutno osnovo, se plavut ne obnovi več. To pa po zakonu o zaščiti živali pomeni amputacijo in s tem prepovedano mučenje živali. S tem zakonom je prav tako prepovedano prej razširjeno hladno ali vroče žganje znakov v hrbtno mišičje in tetoviranje s Hőllensteinskim pisalom. V večjih ribogojstvih z dobrimi selekcijskimi programi so matice označene z mikročipi.

Kadar nočemo, da bi spustile ikre v bazenu, omamljenim samicam zašijemo spolno odprtino pred hipofiziranjem s križnim šivom. Ta ukrep ne pomeni samo zaščite pred nenadzorovanim odtekanjem povsem zrelih iker. Na podlagi madžarskih izkušenj doseže na ta način več iker spolno zrelost, ker je pri zaprti spolni odprtini v ikrišču večja prisotnost udeleženih encimov.

Neogibno potrebno je hipofiziranje le pri samicah. Pri samcih z njim hočemo doseči večjo količino sperme za odvzem. Za hipofiziranje uporabljamo razmaščene posušene možganske žleze praviloma od krapov. Lahko jih kupimo ali pa jih pripravimo sami.

Posušene hipofize v možnarju zdrobimo v fin prah in vmešamo v 0,65 % vodno raztopino kuhinjske soli, tako da vsebuje isto količino soli kot serum in limfne žleze rib.

Samica dobi večjo dozo hipofize kot samec. V praksi napravimo dva različna koncentrata raztopine, tako da pride na kg teže ribe 0,2 ml zadevnega koncentrata. Raztopina za samice vsebuje 3,5 - 4,5 mg, raztopina za samce pa 2 mg hipofize na 0,2 ml raztopine kuhinjske soli. Poprečno težo posamezne hipofize določimo tako, da na lekarniški tehtnici stehtamo vse hipofize skupaj in skupno težo potem delimo s številom hipofiz. Če so zelo neenake, jih prej sortiramo po velikosti. Če nimamo tehtnice predpostavimo, da tehta vsaka 3 – 4 mg. Poškodovane ali prelomljene hipofize dajemo samcem, ker koncentracija ni tako pomembna.

Samice hipofiziramo enkrat s polno dozo ali dvakrat v razmaku 12 – 24 ur, prvič z 10 % in drugič z 90 % doze. Pri prvi dozi točna količina ni tako pomembna. Za 5 - 6 kg težko samico lahko za prvo dozo uporabimo 1 hipofizo v 1 ml raztopine kuhinjske soli. Hipofiziranje v dveh delih, predvsem na začetku časa mrestenja, zagotavlja večji uspeh. Samce hipofiziramo le enkrat skupaj s samicami. Pri tem je vseeno ali prvič ali drugič.

Raztopino hipofize moramo pred uporabo dobro pretresti, da se drobni delci enakomerno razporedijo. Raztopino vlečemo v brizgalko skozi iglo, da ne bi prišli v brizgalko morebitni večji delci, ki bi lahko iglo zamašili. Igla ne sme biti pretanka. Primerne dimenzije so št. 12 ali 13.

Omamljene krape položimo na mizo, pokrito z mehko, mokro podlago.

Pri krapih zrcalarjih iglo vpeljemo med bočno linijo in hrbtno plavutjo, poševno v vsej dolžini v hrbtno mišičje. Raztopino zelo počasi stiskamo v tkivo, da se lahko razporedi po mišičju. Vbodno mesto med injiciranjem in tudi ko vlečemo iglo ven ter ko vmasiramo injicirano tekočino, držimo s prstom, da tekočina ne izteka. Pri luskinarjih damo injekcijo na bazi trebušne plavuti, v trebušno votlino. Pri tem ne smemo pregloboko vbosti, da ne poškodujemo jeter ali črevesja. Če vbodemo pregloboko, praviloma čutimo upor pri injiciranju. Takrat moramo iglo počasi vleči ven, dokler upor ne preneha. 

Hipofizirane krape, ločeno po spolu, vrnemo v bazene. Sedaj potrebujejo absolutni mir. Posebej pazimo na to, da ne prižigamo ali ugašamo luči. Časovni plan hipofiziranja planiramo tako, da lahko hipofiziramo in smukamo pri dnevni svetlobi.

Čas dozorevanja iker je odvisen od temperature. Pri 21 do 22 (C potrebujemo pri enkratnem hipofiziranju 16 – 18 ur, pri dvakratnem pa 12 – 13 ur po drugi dozi. Pri 22 – 23 (C se potreben čas zmanjša za približno eno uro.

Trenutek ovulacije se ugotavlja s temperaturo le približno. Če pa damo enega samca k samicam, jih ta stimulira k udarjanju takoj, ko so ikre v zadnjem stadiju zrelosti. Samice pustimo v bazenu še okoli 10 – 20 minut. Če jih udarja več naenkrat, osmukamo najprej najbolj divje.

Če naj spustijo ikre v bazen, damo v 2 m dolg bazen s krožnim tokom dve samici, ki nista zašiti in dva samca. Na dno odložene ikre po 2 – 3 urah poberemo z lopatko iz bazena, jih razlepimo s taninom in damo valit v Zugerjeve kozarce.

5.2.2.2 Odvzem spolnih produktov, osemenjevanje, nabrekanje, razlepljanje in valjenje iker

Samice pred odvzemom spolnih produktov omamimo in jih s previdnim otiranjem z mehko tkanino previdno osušimo. Ikre in sperma ne smejo na noben način priti v stik z vodo. Pri ikrah bi se mikropila (vstopno mesto spermija), zaradi začetka nabrekanja, predčasno zaprla. Spermiji, ki jih voda aktivira, živijo le še približno minuto.

Pri oplodnji sodelujejo hormoni, tako imenovani gamoni, ki jih vsebuje plodna tekočina samic in mleček samcev. Ženske plodne hormone imenujemo ginogamoni, moške pa androgamoni. Ginogamon I je nasprotnik Androgamona I, ki omamlja spermije. Ginogamon povečuje gibljivost spermijev in podaljšuje njihovo življenjsko dobo.

Najprej osmukamo samice, ki smo jim odstranili križne šive. Ikre vsake matice zberemo v posebni posodi. Za smukanje sta potrebni najmanj dve osebi. Ena drži krapa, stisnjenega k sebi, spredaj in na začetku repa v rahlo poševni stranski drži s spolno odprtino nad posodo.

Druga oseba osmuka ikre. Začne z obojestranskim rahlim pritiskom na trebuh v bližini spolne odprtine. Potem začenja vedno višje in vleče do spolne odprtine. Ko ikre ne izhajajo več, samico v navpični legi z repom navzdol rahlo potresemo, da osmukamo še spolno zrele ikre s koncev jajcevodov. Pri tem ne smemo uporabiti sile.

Ikre stehtamo zaradi določitve potrebne količine sperme, lahko pa na tej podlagi tudi grobo določimo število iker. 700.000 – 1.000.000 suhih iker tehta 1 kg. Osmukane ikre lahko, če ne dodamo vode, brez škode hranimo več ur.

Samce smukamo na enak način kot samice. Pipeta za odvzem sperme se uporablja le pri ribjih vrstah, ki dajo malo sperme. Pri krapih lahko računamo s povprečjem 10 – 20 ml. Razen če hočemo oploditi posamezne ikre s točno določeno spermo, se vsa sperma zbere v isti posodi in premeša. Tako se izognemo neuspehu, ki je včasih posledica neplodnih samcev. Če spermo hranimo suho in na hladnem, vzdrži pri 1 – 2 (C, od nekaj dni do dva tedna.

Za oploditev 1 kg jajčec potrebujemo 10 ml sperme. Doziramo jo z merilno menzuro ali 10 ml brizgalko brez igle. Spermo dodamo v posodo z ikrami in previdno, vendar temeljito premešamo s plastičnim mešalom ali peresom. Za aktiviranje spermijev dodamo na 1 kg iker 100 – 120 ml vode ali plodne raztopine, ki je po Woynarovichu (iz Tőlg in sodelavci, 1981) sestavljena iz 10 l vode, 40 g kuhinjske soli in 30 g ureje. V tej raztopini so spermiji bolj živahni kot v vodi in dalj živijo. Pomaga tudi, da se zelo lepljiva beljakovinska snov lažje loči od površine jajčec, ki so tako manj sprijeta.

Z dodajanjem vode ali plodne raztopine začnejo ikre nabrekati. Od tega trenutka naprej jih moramo tako močno mešati, da se ne zlepijo. Tekočino, ki se porabi za nabrekanje je potrebno vedno znova nadomestiti, tako da ostanejo ikre vedno pokrite s tekočino. Tekočino po 5 – 10 minutah nekajkrat odlijemo in prilijemo novo, da odstranimo odvečno spermo, ostanke propadlih jajčec in delce lepljive plasti. To »pranje« jajčec opravimo do konca nabrekanja večkrat, pri čemer gre za to, da sproti odstranimo ostanke lepljive plasti, ki se lušči. Ikre so vse manj lepljive in tudi mešamo lahko počasneje. Dokončno nabreknejo v eni uri do eni uri in pol, kar enostavno ugotovimo, saj so dokončno nabrekla jajčeca elastična in na pritisk težko počijo, medtem ko so nepopolno nabrekla jajčeca mehka in med palcem in kazalcem hitro počijo.

Pred prestavitvijo iker v valilnik ikre povsem razlepimo v raztopini 5 – 7 g tanina na 10 l vode, tako da se v Zugerjevih kozarcih ne sprimejo. Tudi ikre, ki so nabrekle v bazenu, razlepimo s taninom. Tanin razgrajuje beljakovine, zato najprej deluje na lepljive ostanke na površini ikre, kasneje tudi na ovojnico ikre, zato se moramo strogo držati spodnjih navodil. 

5 l predrazsluzenih iker zmešamo v 10 litrskem vedru s 400 – 500 ml raztopine tanina. Hitro mešamo 5 sekund in takoj dopolnimo vedro s svežo vodo. Previdno odlijemo tekočino in ikre še dva do trikrat oplaknemo s svežo vodo. Potem ikre še enkrat tretiramo s 300 – 400 ml raztopine tanina in jih še bolj temeljito oplaknemo.

Tudi če imamo ikre, ki so se oplodile v bazenu jih damo 5 l v vedro in primešamo 400 – 500 ml raztopine tanina. Ob stalnem mešanju ostanejo v raztopini točno 20 s, nakar vedro dopolnimo s svežo vodo, oplaknemo ikre, odlijemo vodo in to ponovimo še dva do štirikrat ob stalnem mešanju. Ta postopek ponovimo vsega skupaj trikrat. Na koncu ikre še posebej skrbno oplaknemo.

Ikre takoj po razlepljanju prestavimo v Zugerjeve kozarce na valjenje. Tu se odstranijo še zadnji ostanki tanina. 7 litrski kozarec sprejme 1,0 – 1,5 l nabreklih iker. En liter pomeni 80.000 – 120.000 kosov.

Dotok nastavimo tako, da na dnu ležeča jajčeca rahlo valovijo. Za to potrebujemo pretok 1,5 – 2,5 l/min. Dotok mora biti dovolj velik, da lahko v vodi vzdržuje nad 6 mg/l kisika. Drugače moramo vodo pred vstopom v valilnik dodatno prezračevati. Ikre se ne smejo premočno gibati, da ne pride do poškodb embria v občutljivih razvojnih fazah. To lahko povzroči večjo količino spačkov in večje izgube.

Stopnja oploditve iker pri krapih je med 80 – 95 %. Neoplojena jajčeca odmrejo, postanejo motna in zaradi bakterijske razgradnje mrtvega tkiva lažja od vode. Zaradi tega splavajo na površino valečih iker, od koder jih redno posesamo s stekleno cevko premera 1,0 – 1,5 cm, na kateri je nasajena mehka gumijasta cev. Moč sesanja se nastavlja s stiskanjem mehke cevi. Odmrla jajčeca hitro napade glivica Saprolegnia, ki lahko okuži tudi žive ikre in jih uniči. 

Zarod se pri 20 (C izvali po 3 do 3 ½ dnevih. Ta čas je poleg temperature odvisen tudi od oskrbe s kisikom, zato prihaja pri posameznih kozarcih do manjših časovnih zamikov.

Zarod se lahko izvali v valilniku ali pa v skodeli, v katero smo ikre ob začetku valjenja previdno zajeli. Proces traja nekaj ur. Če ne poteka v valilniku, je potrebno proces zelo pospešiti. Obnesla se je naslednja metoda:

Začetek valjenja zaznamo, ko se pojavijo prve ličinke z rumenjakovo vrečko v zgornji polovici Zugerjevega kozarca. Dotok vode za 5 do 10 minut zmanjšamo toliko, da se jajčeca pri dnu še komaj premikajo. Pri majhnem pretoku vode se nabirajo encimi, ki mehčajo ovojnico jajčeca, iz že popokanih jajčec in zmehčajo ovojnice še celih jajčec od zunaj. Povečan dotok kisika ob ponovni vzpostavitvi večjega pretoka vode v kratkem času privede do množičnega izleganja embrijev. Če bi se izleganje v valilnikih preveč zavleklo, se ga da pospešiti s kratko prekinitvijo dotoka vode.

Pri drugem načinu dotok vode ponovno zapremo in posesamo jajčeca iz valilnika v veliko ploščato skodelo napolnjeno z malo vode. Jajčeca ne smejo padati v vodo z velike višine. Skodelo napolnimo z vodo, ki ima za 1 – 2 (C višjo temperaturo od tiste v kozarcu. Vsebino spravimo v gibanje s kroženjem dlani po površini vode. Jajčeca se naberejo v sredini skodele. Množično valeči se zarod se zbira v prosti vodi. Po 5 – 10 minutah odsesamo preostala jajčeca in ovojnice v drugo, z nekaj vode napolnjeno skodelo in postopek ponovimo. Izgubi še ne povsem razvitih embrijev se ne moremo izogniti.

5.2.3 Razmnoževanje na krtačah iz umetnih snovi

Proske je leta 1978 razvil postopek, po katerem se v 3 x 6 m velikem bazenu dva para hipofiziranih krapov drstita na krtačah iz umetnih snovi. Iz perlonskih vlaken narejene okrogle krtače imajo premer 12 cm in dolžino 3 m. Položimo jih eno poleg druge tako, da se nalahno staknejo in tvorijo 6 m2 veliko strnjeno površino. Dno bazena pada v položni stopnici. Na plitkem delu ležijo valilne krtače, iz globokega dela se po drsti izlovijo matice. Ikre ostanejo v bazenu. Ličinke izlovimo, ko postanejo sposobne jesti.

Voda v bazenu ne sme pasti pod 18 (C. Če je bazen na prostem, temperaturo vode lahko ohranjamo tako, da cca 30 cm nad gladino vode bazen prekrijemo s prozornim polivinilom. Po potrebi vodo dogrevamo v krožnem toku preko toplotnega izmenjevalca. V zaprtem prostoru grejemo zrak okoli bazena.

Če v vodo dovajamo kisik, menjava vode ni potrebna. Za boljšo porazdelitev kisika v vodi, s pomočjo črpalke spravimo vodo v bazenu v rahlo kroženje.

Ta postopek ne zahteva intenzivnega dela.

5.3. Vzreja zaroda

Za vzrejo zaroda uporabljamo tako imenovane vzrejne ribnike za zarod, v katerih se začnejo krapi prvič prehranjevati z zunanjo hrano in dosežejo velikost 3 – 4 cm. Vzrejni ribniki za zarod v krapogojstvu niso nujni, vendar so priporočljivi za kontrolirano vzrejo. Vzrejni ribniki za zarod naj bi imeli naslednje lastnosti:

· mali ribniki s stabilno vodno preskrbo, ki se jih lahko v najkrajšem času napolni ali izprazni in izlovi;

· poljedelstvu primerna osušitev, možnost nasaditve zelenega gnojila (gorčice 10 kg/ha) ali nanos hlevskega gnoja,

· ribnik napolnimo z vodo dva do štiri dni pred naselitvijo Ko+ (Ko+, je zarod z rumenjakovo vrečko),

· za uspešno vzrejo moramo imeti dotočno vodo odgovarjajoče kvalitete.

Ukrepi gospodarjenja in gostota nasada:

· gostota nasada 50 000 – 200 000 Ko+/ha,

· čas nasaditve sredi meseca maja do začetka junija, najnižja temperatura 15o C,

· skrbna kontrola razvoja naravne hrane: v kolikor je hrana v treh do štirih tednih hranjenja popolnoma porabljena (požrta), moramo ribnike čim prej izloviti,

· izlov se mora izvršiti hitro in obzirno (najbolje s privabljajočim tokom) v hladnejših urah dneva. Izogniti se moramo vsakemu nepotrebnemu obremenjevanju krapov mesečnikov ( Kz = krap star približno 4 tedne - mesečnik, iz vzrejnega ribnika za mesečnike).

· po odlovu ribnika vemo s kakšno količino mesečnikov razpolagamo, zato je lažje načrtovati nadaljnjo vzrejo, kar pomeni, da lahko viške mladic prodamo ali v primeru primanjkljaja, proizvodnji ustrezno količino mladic dokupimo.

5.4. Prezimovanje

Prezimovanje je v naših podnebnih razmerah vezano na tisti del leta, ko je temperatura vode tako nizka, da ribe hrane ne sprejemajo več in posledično več ne priraščajo. To obdobje je od pozno jesenskih do zgodnjih pomladanskih dni. Glede na namen ločimo dve vrsti prezimovanja rib. Pri prvem ribe, ki jih ne prodamo takoj ob izlovu v jesenskem času, deponiramo v posebne ribnike, ki jim pravimo tudi zimovniki. V drugem primeru v zimovnikih prezimijo mladice, ki so namenjene za nadaljnjo vzrejo. V njih so ribe relativno gosto naseljene (do 20 kg na m3 vode), zato mora imeti zimovnik dober pretok vode. 

Zimovniki med drugim nudijo možnost, da se v času, ko ribe ne priraščajo, ribniki za vzrejo zaroda, mladic in konzumnih rib osušijo, obdelajo in pripravijo za naslednjo vzrejno sezono. Nega ribnikov in vzdrževalni ukrepi dvignejo produkcijsko varnost ribnika.

Zimovniki so ribniki z večjo globine vode (dobro je, da je globina vode več kot 1,5 m) in da obstaja tudi preko zime zadosten pretok kvalitetne vode.

Gostota rib (namenjenih za nadaljnjo vzrejo) na prezimovanju je pogojena predvsem z zmogljivostjo ribnika, vendar količina rib ne sme biti večja od 150.000 kom K1/ha, oziroma 30.000 kom do 40 000 K2/ha.

V blagih zimah, oziroma pri višjih temperaturah vode, je v zimovnikih možno previdno krmiti ribe s kompletnimi krmili. Potrebno je paziti, da ribe pojedo vso ponujeno hrano, kajti hrana ne sme ostajati v ribniku. V kolikor ribe v zimskem času ne dobijo nobene dodatne krme, lahko na teži izgubijo tudi nad 15 %.

Na zimovnikih je strogo prepovedano motenje rib v času prezimovanja (drsanje po ledu). Zimovniki so lahko preko poletja suhi, v mesecu septembru jih ponovno napolnimo.

5.4.1 Deponiranje konzumnih krapov

Deponiranje konzumnih krapov služi za odpravo priokusov (na primer po trohnobi, mulju ribnika), kakor tudi za prilagoditev potrebam oskrbe tržišča. Je pogoj za trgovanje s krapi in drugimi ribami, ki so namenjene za prehrano ljudi. Zaradi tega mora biti načrtovan in zgrajen tako, da so ribe lahko dostopne - glede na trenutne potrebe tržišča ter da voda pozimi ne zamrzne.

Dovodna voda za zimovnik mora biti prosta snovi, ki bi lahko vplivale na okus rib, ali na zdravje potrošnikov. Koncentracija kisika ne sme pasti pod 3,0 mg/l O2, pH vrednosti mora biti med 6,0 – 9,0, temperatura vode med 2 in 18o C. V kolikor zimovnik nima dodatnega prezračevanja vode, mora biti poskrbljeno za minimalni pretok vode v količini najmanj 1,0 l/s na tono rib. Pri zadovoljivem dodatnem prezračevanju vode se potreba po sveži vodi lahko zniža na 0,2 l/s pretoka vode na tono rib.

Trajanje deponiranja rib v zimovniku je odvisno od kondicije rib in temperature. Pri majhni gostoti rib je možno ribe v njem držati od Božiča do Velike noči, vendar to velja le za konzumne krape. Gostota deponiranja rib za kratek čas (do 10 dni) je tudi do 300 kg/m3, pri daljšem času deponiranja pa maksimalno do 150 kg/m3.

5.5. Odlovi rib – izpust, lovilne jame

Izlov ribnikov in depojev je manjši ali večji popoln izlov rib. Izlov krapskih ribnikov mora biti dobro pripravljen, drugače je lahko zaman ves trud in denar, ki smo ga vložili v vzrejo. 

Pred izlovom pripravimo vso potrebno opremo (mreže, sake, posode, sortirne mize…), ki morajo biti take, da pri manipulaciji ne poškodujemo rib. Posledice grobega ravnanja z ribami se lahko pokažejo takoj ali pa šele čez čas. Izlovi naj se ne vršiljo pri višjih ali zelo nizkih temperaturah. Za izlov so najprimernejši hladnejši dnevi, ko se temperatura vode spusti pod 10 oC. Izlovi rib se morajo vršiti hitro in pazljivo. Pri tem moramo upoštevati specifične potrebe posamezne vrste rib. Izlovi so lažji iz ribnikov, ki so pravilno konstruirani in imajo izlovno jamo. Ob spuščanju vode se ribe same umikajo v izlovno jamo, kjer jih lahko polovimo. Pomembno je, da zagotovimo dovolj velik dotok vode v izlovno jamo. Za manipulacijo so najodpornejši krapi in linji, medtem ko sta smuč in beli amur najbolj občutljiva. Pri izlovu ribe sortiramo po vrstah in velikosti. Ribe lahko prenašamo ročno ali pa s pomočjo elevatorja. 

Ribe lahko izlovimo v ribniku ali izven ribnika (to je odvisno od same izgradnje ribnika, dotoka sveže vode in drugih pogojev kot je prostor, možnost manipulacije z ribami, transport rib itd.).

Glede na izvedbo ribnika lahko ribe izlovimo na sledeče načine:

· pri ribnikih, kjer se voda lahko izpusti, počasi znižujemo vodno gladino, tako da se ribe zberejo v poglobitvi (izlovna jama) pred ali za menihom. Tako zbrane ribe lahko lažje izlovimo.

· pri zniževanju vodne gladine ribnikov je potrebno paziti na to, da se to opravi previdno in skrbno, da se prepreči oziroma zmanjša onesnaženje vode zaradi dvigovanja in odtekanja mulja (blata).

iz ribnikov, ki jih ni mogoče popolnoma izprazniti, ribe običajno izlovimo s poteznimi mrežami. Ribe zbrane v mrežah ali koncentrirane v določenem delu ribnika izlovimo. Možen je tudi delni izlov z električnim tokom, vršami ali z mrežami, ki se postavijo v vodo. V takšnih razmerah je popolni izlov le redkokdaj izvedljiv. 

· Pri delu z mrežami za ribe (saki, potezne mreže ali mreže za deponiranje rib) moramo paziti, da velikost mreže, razdalja med okenci v mreži in jakost materiala iz katerega je mreža, odgovarjajo velikosti in teži rib.

Za uspešen izlov rib, potrebujemo ustrezne povlečne mreže, ribogojniške sake, vedra, večje posode, vodno črpalko, različna prevozna sredstva in bazene za prevoz živih rib z ustreznim prezračevanjem vode v tranportnih bazenih in posodah, sortirne mize ali sortirno mizo, tehtnico, sodelavce, ki pomagajo pri izlovu (ti morajo biti opremljeni z ustrezno zaščitno opremo in morajo biti trezni). Pred izlovom moramo narediti plan izlova, predvsem določiti čas izlova in izlov uskladiti z distribucijo rib.

Po izlovu rib iz izlovne jame je najbolje ribe takoj sortirati po vrstah, velikosti in starosti rib, saj nam to v veliki meri olajša potek naslednjih produkcijski postopkov in poznejše prodaje. Sortiranje rib se lahko vrši ročno ali strojno. Strojno sortiranje se običajno uporablja na večjih ribogojstvih, kjer v ribniku gojijo samo eno vrsto rib. Sortiranje mora vedno potekati na mokri podlagi. Pri vseh postopkih sortiranja mora biti zagotovljeno, da se ribe ne poškodujejo. Ribe se lahko prenašajo samo v zato primernih vedrih ali posodah. Pletene košare, žičnate košare, posode z ostrimi robovi ali hrapavimi notranjimi stenami niso primerne za manipulacije z ribami.

Ker lahko zarod zaščitenih, prosto živečih vrst rib tudi pri najmanjših (najdrobnejših) dotočnih mrežah zaide v zaprte ribolovne vode, moramo pri izlovih upoštevati pomen varovanja ribjih vrst. Ujete zakonsko zavarovane male vrste rib (v kolikor ne gre za njihovo načrtno vzrejo) se mora pri izlovih vrniti nazaj v vodotok, škodljive neavtohtone vrste rib pa ustrezno uničiti ter neškodljivo odstraniti.

5.6. Transport iker in rib

Zaradi relativno kratkega časa valjenja iker krapovskih vrst, običajno ne transportiramo iker, temveč zarod z mešičkom ali plavajoči zarod. Transport običajno poteka v plastičnih vrečah.
Voda za transport mora biti kakovostna, posebno mora biti zajamčena izdatna preskrba s kisikom in to ves čas trajanja prevoza. To se lahko doseže z vpihovanjem zraka ali kisika.

Ribe lahko transportiramo v odprtih ali zaprtih sistemih. Odprti sistemi so v dotiku z odprto atmosfero, medtem ko so zaprti sistemi ločeni od proste atmosfere, tako da ni možna prosta izmenjava plinov. Zaprte sisteme kot so plastične vreče, se uporablja za transport zaroda ali manjših mladic. Vreče se do polovice prostornine napolni z vodo in preostalo polovico s plinastim kisikom. Pred transportom rib ne smemo krmiti, moramo pa razkužiti vso transportno opremo.

Krapovce transportiramo enako kot postrvje vrste, le da je gostota transportiranih rib drugačna. V primerjavi s krapi imajo postrvi, smuči, ostriži in ščuke večjo potrebo po kisiku, medtem ko so jegulje in linji bolj prilagodljivi. Za postrvi naj ne bi vsebnost kisika padla pod 5 mg O2/l in za krape ne pod 3 mg O2/l. 

Vse ribe (izvzeta sta jegulja in za krajši čas tudi krap) se morajo transportirati v vodi. Na razpolago morajo imeti toliko vode, da se jim omogoča gibanje – plavanje. V 1.000 litrski cisterni lahko prevažamo do 300 kg krapskih mladic ali do 500 kg konzumnih krapov.

5.7. Vzdrževanje ribnikov, čiščenje

Skrbna in redna nega ter vzdrževanje ribnikov sta temelja urejenega in uspešnega ribogojstva. Ukrepi nege zagotavljajo tekoče obratovanje in dajejo dobre gospodarske rezultate. Tako se izognemo izgubam rib zaradi bolezni, ribojedih vrst živali, kakor tudi ribjih škodljivcev. K ukrepom negovanja in vzdrževanja spadajo med drugim:

· košnja vodnih trav in travnate obale ribnika,

· odstranitev trstike in trstja,

· odstranitev gosto rastočih alg,

· spuščanje in osuševanje ribnika,

· obdelava dna ribnika oziroma odstranitev mulja (blata),

· apnenje, gnojenje in dezinfekcija, 

· varovalni ukrepi proti ribojedim živalskim vrstam in škodljivcem rib.

Ti ukrepi pogosto vodijo do sporov z naravovarstveniki, predvsem na območjih, ki so v varstvu države. Potrebno je jasno reči, da ribniki v ribogojstvu v prvi vrsti služijo produkciji rib, saj so s tem namenom bili tudi zgrajeni. To pomeni, da je v ribnikih primarno varstvo pri razmnoževanju in vzreji rib, kjer pa se mora upoštevati tudi varstvo narave in varstvo okolja.

Tudi ekstenzivno in sonaravno toplovodno ribogojstvo je v rednih razmakih vezano na gornje ukrepe negovanja in vzdrževanja, v kolikor ne bi radi ogrozili njegove gospodarske eksistence. Vrsta, način in izvedba vzdrževanja so odvisni od lege ribogojstva, ter se lahko varovanju narave in okolja prilagodijo.

6. Vzreja rib za prehrano

6.1. Vrste objektov

Za vsako vzrejo je izrednega pomena, da lahko človek v kar največji meri vpliva na proizvodni proces. Ravno zaradi tega je zelo pomembno, da so vzrejni objekti z vsemi detajli projektirani in izdelani tako, da v kar največji možni meri sledijo naslednjim načelom:

· živalim nudijo dobro okolje za dobro počutje,

· omogočajo kar najenostavnejše delo ljudem,

· so ekonomsko upravičeni.

Za zagotavljanje dobrega okolja in s tem počutja rib je potrebno v objektih in bazenih zagotavljati:

· primerno osvetlitev,

· primeren pretok glede na gostoto in kategorijo rib,

· primerno dnevno izmenjavo vode glede na gostoto in kategorijo rib,

· zadostno količino kisika,

· zadostno vzrejno prostornino ali površino,

· vzdrževanje higiene.

Za kar najenostavnejšo manipulacijo je potrebno:

· primerna osvetlitev,

· da so v objektih zagotovljene normalno prehodne poti,

· da so med bazeni zagotovljene dovolj velike manipulacijske površine,

· da so bazeni čimbolj pravilnih oblik,

· da bazeni omogočajo kar največjo mero samočiščenja.

Da so objekti ekonomsko upravičeni je potrebno pravilno izbirati lokacijo, vodni vir in seveda namen vzreje. Ne glede na to ali gre za vzrejo za trg ali vzrejo za poribljavanje, mora biti ekonomska upravičenost investicije vedno na prvem mestu. 

Objekti za vzrejo sladkovodnih hladnovodnih vrst rib so ne glede na vzrejano vrsto podobni. Opaznejša je razlika med objekti, ki se uporabljajo pri vzreji različnih kategorij rib. Tako lahko ločimo:

· objekte za vzrejo plemenskih jat,

· objekte za valjenje iker in vzrejo zaroda,

· objekte za vzrejo mladic in 

· objekte za vzrejo konzumnih rib ali pitališča.

Glede na intenzivnost vzreje ločimo:

· objekte za intenzivno vzrejo in

· objekte za ekstenzivno vzrejo

Objekti za intenzivno rejo so lahko:

· popolnoma pretočni objekti,

· delno re-cirkulacijski objekti in

· recirkulacijski objekti.

V sodobnem hladnovodnem ribogojstvu se bolj množično uporabljajo intenzivne metode vzreje, medtem ko so ekstenzivne metode omejene na vzreje z namenom repopulacije in ekološko proizvodnjo. V Evropi je toplovodno ribogojstvo, predvsem krapa in spremljevalnih vrst, vezano na polintenzivni način vzreje v zemeljskih ribnikih. Intenzivni način vzreje je vezan predvsem na recirkulacijske sisteme in praviloma na ribe višjega cenovnega ranga. Izjema je intenzivna reja toplovodnih rib v Izraelu, kjer poteka reja v bazenih z zelo velikim pretokom tople praktično brakične vode, ki jo črpajo iz velikih globin.
Pri načrtovanju vsake proizvodnje pri vseh ribogojnih objektih je seveda najpomembnejši detajl pravilno izveden odvzem vode. Enako kot za nas zrak, je voda za ribe vir kisika in s tem življenjsko nepogrešljiva. Ravno zaradi tega je potrebno pri presoji o primernosti lokacije za vzrejo rib v prvi vrsti preveriti »vodni potencial«. Pri projektiranju objektov je pomembno:

· da je vodni vir konstanten oz. da v vseh pogojih (suša, deževno obdobje…) lahko zagotavlja dovolj velik pretok,

· da voda po kvaliteti in temperaturi ustreza vzrejani vrsti rib.

Da je zagotovljen dovolj velik pretok, ter hkrati zagotovljena varnost v primerih naraslih voda. Poznamo različne vrste vodnih zajetij oz. odvzemnih objektov. Vrsta zajetja je odvisna predvsem od tipa vodnega vira, pa tudi od vrste ribogojnega objekta. 

Objekti za vzrejo konzumnih rib

Za vzrejo konzumnih rib sicer niso potrebni zapleteni sistemi, pa vendar je potrebno zaradi ekonomičnosti vzreje biti pazljiv pri projektiranju bazenov. Za vzrejo salmonidov poznamo naslednje tipe objektov:

· zemeljske ribnike

· zemeljske pretočne bazene

· betonske pretočne bazene

· rotacijski bazeni

· delne recirkulacijske sisteme (zahtevajo od 10 – 50 % sveže vode)

· recirkulacijske sisteme (zahteve po sveži vodi so manjše od 10 %)

Medtem, ko je intenzivna vzreja načeloma možna v pretočnih bazenih ali recirkulacijskih sistemih, je danes jasno, da pretočni zemeljski bazeni za intenzivno vzrejo niso najprimernejši. V zemeljski bazenih je največji problem vzdrževanje primerne higiene.

Moderni pretočni betonski bazeni so večinoma pravilnih oblik, s konstantnim padcem tal bazena (od 0,5 – 1%). Tla so ravna in brez kanalov za odvod trdnih delcev. Dotok vode je po celotni širini bazena, enako kot iztok. V tem primeru se zagotavlja kar najenakomernejši pretok po celem bazenu, s katerim se izognemo mrtvim kotom. Pomembno je, da se dotok vode lahko kontrolira. Izredno pomembna je izvedba iztoka. Iztoki naj bodo izvedeni tako, da je omogočen talni vlek (sistem dveh zapor). S tako rešitvijo je omogočena samočistilnost bazena, ki je pri intenzivni vzreji izrednega pomena.

Rotacijski bazeni za vzrejo konzumnih rib so lahko plastični ali betonski. Narejeni so na enakih osnovah kot rotacijski bazeni za vzrejo mladic, le da so večjih dimenzij. Praksa je pokazala, da za zelo intenzivno vzrejo konzumnih rib niso najprimernejši.

Delni recirkulacijski in recirkulacijski sistemi se ločijo glede na potrebe po sveži vodi. Delni recirkulacijski sistemi potrebujejo več kot 10 % sveže vode. Glede na % vode, ki kroži po sistemu, so različne potrebe po filtraciji. Višji kot je % vode, ki kroži po sistemu, boljše sisteme filtracije sistem zahteva. Poleg same filtracije so potrebni tudi sistemi dovajanja kisika v vodo. V delnih recirkulacijskih sistemih se lahko kisik dodaja preko zračnih črpalk, medtem ko se v recirkulacijskih sistemih kisik dodaja preko sistemov tekočega kisika ali pa preko generatorjev kisika. Vse navedeno v veliki meri velja tudi za vzrejo ciprinidnih vrst, ki se vzrejajo v recirkulacijskih sistemih.

6.2 Vrste rib

Medtem ko je vrst, ki se vzrejajo v živinoreji za proizvodnjo mesa relativno majhno, je število ribjih vrst, ki jih vzrejamo za meso zelo veliko. Če pa tem vrstam prištejemo še vrste, katere se vzrejajo za potrebe poribljavanja, lahko govorimo o izredno velikem številu. Po nekaterih podatkih se za proizvodnjo mesa vzreja okrog 150 ribjih vrst iz 25 – ih družin. Vendar se število vrst, katere človek goji v sladkovodnem hladnovodnem ribogojstvu močno zoži. Poenostavljeno lahko ugotovimo, da se v hladnovodnem ribogojstvu gojijo predvsem salmonoidi. Po svetu se za potrebe vzreje ribjega mesa v sladkih hladnih vodah goji veliko vrst salmonidov. Globalno pomembne vrste, katere se gojijo za meso pa so le:

· kalifornijska postrv ali šarenka (Oncorynchus mykiss),

· potočna zlatovčica (Salvelinus fontinalis),

· jezerska zlatovčica (Salvelinus alpinus) in

· v zgodnjem obdobju vzreje pred smoltifikacijo tudi atlantski losos (Salmo salar).

Število vrst, katere človek goji v sladkovodnem toplovodnem ribogojstvu je relativno veliko. V svetovnem merilu glavnino skupne mase vzrejenih organizmov predstavljajo krapovci in drugi ciprinidi. Po podatkih iz leta 2007 je bilo v svetovni akvakulturi celinskih voda  proizvedeno ca 30 milijonov ton rib. Od tega 18 milj. ton krapov, 2,5 milj. ton tilapij in za primerjavo, 2 milj. ton lososov in postrvi. Med državami je daleč največji proizvajalec Kitajska z ca. 30 milj. ton, sledi Indija s 3 milj. ton, Vietnam z 2 milj. ton, Tajska z 1,3 milj. ton, v Evropi smo vzredili ca 1 milj. ton rib in v ZDA 0,5 milj. ton rib.
7. Vzreja rib za poribljavanje

Izvajanje ribiškega upravljanja v ribiškem okolišu je prilagojeno pogojem posameznega ribiškega okoliša in namembnosti posameznih ribiških revirjev. 

Ribolov se lahko izvaja samo v določenem delu ribiškega okoliša, v ribolovnih revirjih. Izvajalci ribiškega upravljanja ga morajo izvajati na trajnosten način ob upoštevanju načel trajnostne rabe naravnih virov. Zaradi tega morata biti ribolovni režim in ribolovni pritisk – število ribolovnih dni v posameznem ribiškem revirju, uravnotežena z zmogljivostjo – nosilno kapaciteto posameznega revirja. Za doseganje tega cilja izvajalci ribiškega upravljanja izvajajo ukrepe, kot so gojitev rib in poribljavanje. Na ta način lahko hkrati z izvajanjem ribolova ohranjajo optimalno strukturo in velikost populacij lovnih vrst rib. 

Gojenje domorodnih vrst poteka na dva načina, v naravnem okolju na sonaraven način in v ribogojnicah v nadzorovanih pogojih. 

Sonaravna gojitev se začne z odvzemom spolnih celic s smukanjem spolno zrelih rib v naravi ali v ribogojnici. Odvzem spolnih celic v naravi je načrtovan in omejen v obsegu, ki je primeren in v skladu z načelom trajnostne rabe in potrebami izvajanja ribiškega upravljanja v posameznem ribiškem okolišu. V ribogojnici je dovoljen odvzem spolnih celic plemenkam, ki so vzrejene iz iker pridobljenih od domorodnih rib iz narave. Oplojene ikre se nato valijo v ribogojnicah, kjer je v nadzorovanih pogojih preživetje mnogo večje kot v naravi. Ikre z očmi oziroma zarod se nato vrne v naravno okolje, večinoma v gojitvene potoke. Sledi faza priraščanja v naravnem okolju, ki praviloma traja dve leti, včasih tudi več ali manj, odvisno od produktivnosti in hitrosti rasti v posameznem revirju. Takrat se mladice z elektroribolovom izlovijo in v okviru vzdrževalnih poribljavanj preselijo v ribolovne revirje.

Gojitev rib za poribljavanja se lahko izvaja samo v ribogojnicah, ki izpolnjujejo pogoje za gojenje rib za poribljavanja. Pogoje, ki jih morajo izpolnjevati ribogojnice za poribljavanja določi minister v posebnem pravilniku.

Poribljavanja, glede na njihov namen, delimo na vzdrževalna, dopolnilna in sanacijska. Vzdrževalna poribljavanja se izvajajo z mladicami ali odraslimi domorodnimi vrstami rib, redno letno, praviloma spomladi v času ugodnih vodostajev in praviloma po odhodu kormoranov. Dopolnilna poribljavanja se izvajajo z merskimi ribami domorodnih in tujerodnih vrst rib v času ribolovne sezone. Sanacijska poribljavanja se izvedejo zaradi naravnih nesreč ali havarij, vendar šele po izboljšanju razmer, torej potem, ko se življenjski pogoji za ribe na prizadetem območju izboljšajo.

7.1. Domorodne ribje vrste

Poleg domordnih  se v ribogojnicah vzreja tudi tujerodne vrste rib. 
Povž & Šumer (2005) navajata, da je v Sloveniji zabeleženih 16 tujerodnih vrst rib. Od teh jih je bilo 6 prinešenih z namenom vzreje, ostale pa v glavnem z namenom ribolova. Tujerodne vrste, ki jih zasledimo v slovenskih ribogojstvih so: šarenka, potočna zlatovčica, jezerska zlatovčica, ameriški somič, črni somič, sončni ostriž, postrvji ostriž, beli amur, srebrni tolstolobik, sivi tolstolobik, psevdorazbora, srebrni koreselj ali babuška, zlati koreselj ali zlata ribica in vzhodnoameriška gambuzija. Kljub nekaterim pozitivnim učinkom vzreje eksotičnih vrst rib, ima le-ta tudi negativne vplive na okolje saj prihaja do interakcij z lokalno floro in favno, vnosa novih bolezni in spremembe habitata.
Domorodna (avtohtona) živalska ali rastlinska vrsta je tista, ki je v določenem ekosistemu naravno prisotna. Tujerodna (alohtona) vrsta je tista, ki jo je naselil človek in v biocenozi določenega ekosistema pred naselitvijo ni bila prisotna (Zakon o ohranjanju narave, Uradni list RS, št. 96/2004).
Vzreja rib za repopulacijo oziroma za vlaganje v odprte ribolovne vode ima cilj vzrediti, predvsem avtohtone vrste rib, ki se bodo v naravnih pogojih odprte vode čim bolje znašle. 

Za repopulacijo vzrejamo tako postrvje vrste kot tudi nekatere ciprinidne vrste rib. Zaenkrat vzrejamo predvsem tiste, ki so tudi ribolovno zanimive. 

Od salmonidnih vrst vzrejamo za repopulacijo predvsem:

· potočno postrv,

· soško postrv,

· jezersko postrv,

· sulca in 

· lipana.

Od ciprinidnih pa:

· linja,

· smuča,

· ščuko,

· soma,

· podust, 

· ogrico,

· platnico in

· bolena.

Divje vrste rib so občutljivejše od domestificiranih in jih težje vzrejamo. Danes je za določene vrste avtohtonih vrst rib poznana tehnologija intenzivne vzreje do tržne, to je merske velikosti, vendar potrebujemo za uspešno vzrejo idealne pogoje v vseh pogledih. 

Intenzivna vzreja merskih rib v ribogojnicah za intenzivno vzrejo, je manj primerna za repopulacijo, predvsem zato ker vzrejene ribe niso prilagojene na naravne pogoje, v katerih se znajdejo, zato so te ribe ne glede na vrsto primernejše za dodatno vlaganje pod trnek. 

Plemenske ribe imamo lahko v ribogojnici, kjer jim moramo zagotoviti idealne pogoje. Pri nekaterih vrstah rib pa so ikre plemenk, če jih imamo stalno v ribogojnici slabe in smo pri njih še vedno vezani na plemenke, ki jih ujamemo v odprtih vodah. Izlov na drstiščih je zahteven in večkrat lahko ostanemo tudi brez reprodukcijskega materiala. Posebno plemenke sulca, lipana, podusti in platnice še vedno lovimo na drstiščih, medtem ko plemenke potočne in soške postrvi že uspešno vzrejamo v ribogojnicah.

Smukanje, valjenje iker in vzreja zaroda se tudi pri avtohtonih vrstah, za repopulacijo ne razlikuje dosti od vzreje rib za trg. Bistvena razlika med vzrejo rib za trg in vzrejo rib za poribljavanja je v izbiri plemenk in njihovih lastnosti, ki jih prenašajo na potomce. Pri vzreji rib za trg selekcijski programi favorizirajo predvsem lastnosti, ki so pomembne za ekonomiko proizvodnje, medtem ko morajo selekcijski programi za vzrejo rib za poribljavanja skrbeti predvsem za ohranjanje genetske pestrosti znotraj vrste.

Pri mladicah, ki gredo potem v odprte športno ribolovne vode je bolje, če jih ne vzrejamo na intenziven način. Drugih ciprinidnih vrst pri nas ne vzrejamo intenzivno, zato vzreja mladic za repopulacijo ni dosti drugačna od tiste za trg, medtem ko je pri salmonidnih vrstah ekstenzivni način vzreje v praksi le še pri vzreji za repopulacijo. 

Tako mladice postrvi, kot mladice ciprinidnih vrst tekočih vod, kot so podust, platnica in bolen lahko vzrejamo v krapskih ribnikih s hladnejšo vodo. Postrvi v ribnikih s temperaturo vode do 20 oC, druge pa v ribnikih s temperaturo vode do 25 oC.

Za vzrejo mladic potočne postrvi in v zadnjih letih tudi soške postrvi, je uveljavljena metoda vzreje v gojitvenih ali varstvenih potokih.
7.2 Vzreja rib v gojitvenih ali varstvenih potokih

Pri nas se je vzreja v gojitvenih potokih najbolj uveljavila za vzrejo mladic potočne postrvi in v zadnjih letih tudi soške postrvi. Poskusi so bili narejeni tudi z vzrejo sulca in lipana, vendar so bili manj uspešni.

Mladice vzrejene na sonaraven način, kakor tudi imenujemo tako vzrejo, so najprimernejše za repopulacijo večjih, odprtih, športno ribolovnih vod. 

V primerjavi z mladicami vzrejenimi v ribogojnih obratih za intenzivno vzrejo rib, so te mladice prilagojene na iskanje naravne hrane, znajo premagovati močnejši vodni tok, se skrivati pred sovražniki in tako dalje. 

Uspešna sonaravna vzreja v gojitvenih potokih je odvisna od vrste naravnih dejavnikov, na katere skorajda ne moremo vplivati, ampak jih moramo upoštevati in dejavnikov na katere lahko v določeni meri vplivamo. Naš vpliv na uspeh vzreje je precej manjši kot pri intenzivni vzreji v ribogojnici, vendar pomemben. 

Vzreja v potoku je lahko polletna, enoletna ali dveletna, le izjemoma, če je potok večji lahko vzrejamo ribe tudi v triletnem ciklusu. 

Pri polletni vzreji odlovimo mladice že v jesenskem času. Izlov mladic bo številčnejši. Z jesenskim izlovom se bomo izognili zgubam čez zimo, ki nastopijo zaradi ostrih zimskih pogojev z malo hrane in kanibalizmu, do katerega pride predvsem v potokih v katerih so drstišča na katera pridejo v jesenskem času ribe iz večjih vodotokov in čez zimo ostanejo v njih. Vprašljivo pa je kako se obnesejo mladice, ki so jeseni velike okrog 10 cm v večjih ribolovnih vodah, kjer so pogoji čez zimo lahko še slabši kot v gojitvenem potoku. 

Pri enoletnem ciklusu izlavljamo mladice spomladi. Mladice vložimo v večje vode, ko je v njih največ hrane in se lahko hitro prilagodijo tudi novim pogojem, v izpraznjen potok pa lahko takoj vložimo nov zarod. 

Če izlovimo potok na 2 leti govorimo o dvoletnem ciklusu vzreje.

V triletnem ciklusu vzreje, ki se že tudi uveljavlja v praksi, pustimo, da se mladice, ki tu tudi spolno dozorijo jeseni zdrstijo, spomadi, ko običajno dosežejo že mersko velikost, jih izlovimo in jih kot merske ribe vložimo v športno ribolovne vode. Potok mora biti za triletni vzrejni ciklus primerno velik. Te ribe so zaradi svoje velikosti že precej zanimive za krivolov, zato se odločimo za triletni ciklus vzreje v potokih, ki jih lahko učinkovito čuvamo. 

Na uspeh vzreje vplivajo predvsem:

· pravilna izbira potoka, 

· priprava potoka pred vlaganjem,

· vlaganje zaroda,

· vzdrževanje in kontrola potoka v času vzreje.

7.2.1 Izbira potoka 

Izbira potoka je eden glavnih dejavnikov, ki vpliva na uspeh vzreje. Na oceno kvalitete potoka vpliva predvsem:

· kvaliteta same vode, ki mora ustrezati vsem normativom za vzrejo postrvjih vrst rib,

· temperatura mora biti tekom leta v okvirih med 4 in 18 oC,

· Ph okrog 7,

· količina raztopljenega kisika okrog 10 mg/l, 

· konfiguracija struge. 

Za vzrejo so primerni predvsem potoki zgornjega postrvjega pasu. Bistveno je, da čez poletje ali pozimi v suši ne presušijo. Pretok vode mora biti tudi v suši vsaj 10 l/s. Globina vode naj bo vsaj 0,5 m. Primerno je, da je dno kamnito, brežina pa zaraščena z rastlinjem, ki nudi mladicam primerna skrivališča. Potok ne sme biti preveč hudourniški in prodonosen, saj so lahko izgube pri mladicah ob večjem dežju zelo velike. 

V potoku mora biti dovolj hrane, tako za zarod, kot tudi kasneje za večje mladice.

Možnost dostopa tudi z vozili, je vsaj pri izlovu pomemben dejavnik, ki precej olajša delo.

7.2.2 Priprava potoka za vlaganje zaroda

Z določenimi hidrotehničnimi posegi v strugi potoka lahko bistveno vplivamo na izboljšanje pogojev za sonaravno vzrejo. Uspešnost vzreje mladic se lahko v dobro urejenem potoku poveča tudi za nekajkrat.

Pri izboljšanju vzrejnih pogojev v potoku mislimo predvsem na izgradnjo prečnih pregrad, kjer se pri prelivanju vode ta bogati s kisikom, za pregrado pa se ustvarjajo tolmuni, ki so skrivališča za ribe. Pregrade zmanjšujejo hitrost vodnega toka, kar je predvsem pomembno pri hudourniških potokih.

Izgradnja pragov ni tako enostavna kot se zdi na prvi pogled in je zato najbolje, da načrtovanje prepustimo strokovnjakom, izvedbo pa za to pristojnim vodarskim službam. Z napačno postavljenim pragom lahko naredimo tudi veliko škodo na obrežnem pasu. 

Iz ekološkega gledišča so v neokrnjenih potokih vsaki posegi vprašljivi, nujni pa so pragovi in ukrepi, ki izboljšujejo pogoje za življenje vodnim bitjem v vseh reguliranih potokih, kjer brez pragov mladice praktično nimajo pogojev za svoj razvoj. 

Poleg čisto tehničnih ukrepov je potrebno pred spomladanskim vlaganjem zaroda, z elektroribolovom temeljito izloviti vse večje ribe, ki niso zaščitene z odredbo.

7.2.3 Vlaganje zaroda

Zarod lahko v potoke vlagamo v različnih fazah razvoja. V vsakem primeru mora biti zdrav in vitalen, kajti samo tak se lahko prilagodi naravnim pogojem. 

Dolgo je veljalo, da je najbolje vlagati zarod, ki porabi pribl. 2/3 mešička in se začne prehranjevati. Ta praksa je bila tudi pri nas najbolj razširjena. 

Kasneje so ugotavljali, da je treba zarod vložiti čim prej, da se takoj po izvalitvi začne navajati na naravne pogoje. V modi so bile posebne Viberjeve škatlice velike pribl. 10 cm, z režami. V škatlice se da manjša količina iker z očmi in se jo zakoplje v pesek na dno potoka. V škatlici se zarod izvali in ko porabi 2/3 mešička lahko splava skozi reže, prej pa ne. 

Danes se lahko tudi v ribogojnici vzredi zelo kvaliteten krmljen zarod ali mladica nad 5 cm, ki je neprimerno odpornejša in je njeno preživetje večje kot pri manjših kategorijah. Razlika je tudi v času vlaganja. Zarod z mešičkom moramo vlagati že v marcu, ko so vode lahko še snežne z malo hrane, medtem ko je večji zarod na razpolago v maju, ko je tudi v gorskih potokih hrane že več. 

Kako velik zarod bomo vlagali je odvisno od več dejavnikov in ni strogo pisanega pravila. 

Za vlaganje zaroda izberemo čas z daljšim obdobjem lepega vremena in ko ima potok srednji vodostaj. V takem vodostaju bomo lažje našli primerna mesta za vlaganje in zarod bo hitro našel zase primerna mesta oz. skrivališča. Smola z vremenom, ki lahko prinese hujše nevihte tik po vlaganju, lahko veliko zaroda uniči. 

Če ni primernih vremenskih pogojev je bolje z vlaganjem počakati nekaj dni ali tednov. V tem primeru je pomembno, da v ribogojnici, kjer imamo zarod naročen zanj primerno skrbijo in ga začnejo dovolj zgodaj krmiti. Če zarod ne dobi pravočasno hrane mu to lahko pusti dolgotrajne posledice. Oslabljen zarod se bo težko prilagodil naravnim pogojem in posledično bo stopnja preživetja manjša. 

Vlaganje zaroda mora biti dobro organizirano, da se zarod po potoku enakomerno porazdeli. Pred vlaganjem moramo izenačiti temperaturo vode v potoku in v transportni posodi, če je med njima večja razlika. To naredimo tako, da dolivamo vodo iz potoka v posodo z zarodom, iz katere smo prej nekaj vode odlili. 

Koliko zaroda vložimo v potok je odvisno od več dejavnikov. V vsakem primeru moramo računati, da ima vsak potok neko biološko nosilnost. To pomeni, da bomo iz potoka odlovili le neko določeno število mladic, čeprav bi količino vloženega zaroda večali. Količina vzrejenih mladic v istem potoku se iz leta v leto spreminja, saj pogoji niso vsako leto enaki. Biološka zmogljivost ali nosilnost se odraža s količino rastlinskih in živalskih organizmov, s katerimi se ribe prehranjujejo. Nosilna kapaciteta potoka je odvisna predvsem še od stanja habitata (število skrivališč, vodnatost, obrežna vegetacija, itd.). 

Seveda nam tudi obilje hrane ne zagotavlja, da bodo vse ribe, ki jih bomo vložili preživele do naslednjega leta, ampak moramo računati na nek kalo, ki je odvisen od vrste dejavnikov, ki smo jih že opisali. 

Iz literature in tudi prakse ugotavljamo, da lahko vzredimo glede na vloženi zarod v polletnem ciklusu do 40 % rib, v enoletnem 10 do 20 % in v dveletnem ciklusu med 5 in 10 % mladic. 

Glede na količino hrane, ki je v potoku razvrstimo tekoče vode po Legerovi skali v 10 razredov; 

· revne vode od I - III razred do 45 kg biomase na ha,

· srednje bogate vode IV - VI od 45 do 75 kg biomase na ha,

· bogate vode VII - X nad 75 kg biomase na ha.

Iz prakse je priporočljivo in smotrno vlagati v revne vode do 2 kosa zaroda na m2, v srednje bogate vode do 5 kosov zaroda na m2 in v bogate vode do 8 kosov.

Čezmerno vlaganje ne bo dalo boljših rezultatov, ampak se bodo samo povečali stroški nabave zaroda. Pri nas imamo s tem že precej izkušenj, ki jih še dopolnjujemo z biološkimi raziskavami. 

7.2.4 Vzdrževanje in kontrola potoka v času vzreje

V času vzreje, moramo potok redno nadzorovati in opazovati razvoj vloženega zaroda, preprečevati krivolov in morebitne posege vanj, kot so onesnaževanja, črpanje vode za različne potrebe in tako dalje. Pri dolgotrajnih sušah je potrebno iz kritičnih predelov ribe izloviti in jih prenesti v dele, kjer jim ne grozi presušitev. 

7.3. Poreklo rib

Poreklo rib nam pove kakšen je izvor plemenskih rib, ki jih nameravamo uporabiti za gojitev rib za poribljavanja. Pove nam od kod izvirajo plemenke oziroma njihovi predniki, ki so/bodo osnova za našo gojitev. V ta namen je v ribiškem katastru, podatkovni zbirki o izvajanju ribiškega upravljanja v Sloveniji, razvit poseben sistem šifriranja, ki nam omogoča sledenje in razlikovanje med posameznimi populacijami oziroma prostorskimi enotami – ribiškimi revirji in tudi sledenje porekla rib v primerih, ko so ribe kupljene v tujini. Na ta način lahko vsi ribogojci vodijo evidenco o poreklu rib in nato na predpisanih obrazcih vsako leto poročajo o svoji gojitvi v ribiški kataster (Pravilnik o gojitvi rib za poribljavanja, v fazi medresorskega usklajevanja).
V preteklosti se je v Sloveniji premalo pozornosti posvečalo izbiri plemenskih rib za poribljavanja. To še posebej velja za gojenje potočne postrvi, ki je najbolj množično gojena salmonidna vrsta v Sloveniji na območju donavskega porečja. Kljub temu sta bila sonaravna vzreja in poribljavanja s potočno postrvjo v Sloveniji zelo dobro organizirana. Ribiške družine, ki so imele ribolovne vode s potočno postrvjo so večinoma imele vališča, v katerih so valile ikre potočne postrvi. Ikre so pridobili s smukanjem plemenk potočnih postrvi na drstiščih v lastnih ribiških revirjih. Zarod so uporabili za sonaravno vzrejo v lastnih gojitvenih potokih, izlovljene mladice pa za poribljavanje svojih ribolovnih voda. Pridobivanje oz. smukanje je bilo naporno in zamudno opravilo, saj je bil uspeh smukanja odvisen od števila ujetih zrelih samic, ki so dale ikre. Zaradi tega so ribiške družine viške iker le izjemoma prodali, običajno v sosednje ribiške družine. Ker samice v naravi dozorevajo skoraj dva meseca, so izlovne ekipe lov plemenk in smukanje ponavljale toliko časa, da so pridobili dovolj iker, ali pa do konca drstne sezone. Prvotno so ribogojci zrele plemenke osmukali kar ob potoku in jih takoj spustili nazaj v potok. Kasneje so v ribogojnice kjer so imeli ustrezne bazene prenesli nedozorele samice in nekaj samcev in jih periodično pregledovali in smukali do konca drstne sezone, nakar so jih spustili nazaj v vodotoke iz katerih so jih odvzeli. Ta način se je izkazal za neprimernega, saj je veliko plemenk, ki niso bile prilagojene na ribogojniške razmere, zaradi raznih okužb, predvsem plesni, poginilo. Oba načina sta bila iz stališča ohranjanja lokalnih populacij zelo dobra.

Zaradi zahtev tržišča po konzumni potočni postrvi, se je nekje v devetdesetih letih prejšnjega stoletja, v Evropi izvršila selekcija potočnih postrvi, ki so bile primerne za vzrejo v ribogojnicah. Selekcija je bila narejena na atlantskem tipu potočne postrvi, ki se po mnogih lastnostih razlikuje od naše lokalno prisotne potočne postrvi donavskega tipa. Te ribe so bile pripeljane tudi v Slovenijo, kjer so jih ribogojci uporabili za formiranje plemenskih jat, tudi za potrebe poribljavanj s potočno postrvjo. Ker so bili samci atlantskega tipa še vedno občutljivi na plesni, so ribogojci težavo reševali na ta način, da so ikre atlantskih samic oplodili s spermo domačih samcev potočnih postrvi iz potokov. Zaradi tega so skozi leta potomci - križanci postajali po zunanjem izgledu vedno bolj podobni našim domačim potočnim postrvem, ki so genetsko donavskega tipa. Pri tem sta se pojavila dva problema. Prvi je vnos drugega genomskega tipa potočne postrvi v naše vode, ki je bil selekcioniran za vzrejo za trg in drugi je ta, da je z osnovanjem takšnih plemenskih jat, zaradi lažjega pridobivanja iker, skoraj v popolnosti zamrl prvotni način pridobivanja lokalno prisotnega genskega materiala za poribljavana v te iste lokalno prisotne vode. Zaradi dokaj enostavnega osnovanja plemenskih jat je prišlo do specializacije nekaterih ribogojnic, ki so ikre, zarod, mladice ali merske ribe začele prodajati po vsej Sloveniji in s tem širiti potočne postrvi z delnim atlantskim tipom genoma.

V zadnjem desetletju je bilo opravljenih nekaj preliminarnih genetskih analiz, trenutno pa poteka projekt Genetska analiza ogroženosti potočne postrvi (Salmo trutta) v Sloveniji in identifikacija njenih čistih virov (Snoj A.), ki kažejo, da je razširjenost »atlantske« domestificirane linije postrvi v slovenskih vodah velika in da skoraj povsod, kjer se izvaja aktivno ribiško upravljanje oz. poribljavanje s potočno postrvjo, že prevladujejo križanci. Temu problemu je potrebno v bodoče posvetiti vso pozornost in na podlagi predhodnih genetskih raziskav za gojitev potočne postrvi tako v ribogojnicah kot pri sonaravni gojitvi uporabljati ribe genskih tipov značilnih za lokalne populacije posameznih območij.

V vodna telesa, kjer določena vrsta še ni prisotna, njeno poribljavanje ni dovoljeno, oziroma je dovoljeno le na podlagi predhodne presoje vpliva na okolje ali na podlagi strokovnega mnenja ZZRS. Pri vseh poribljavanjih je treba upoštevati tudi prisotnost ekološko značilnih lokalnih populacij posameznih območij, okolišev in revirjev in temu prilagoditi predvidena poribljavanja.

V preteklosti se nadzor gojitve rib v ribogojnicah, razen iz veterinarskega nadzora, ni izvajal. Zaradi problemov vezanih predvsem na poreklo posameznih vrst rib, gojenih za poribljavanja v ribiške okoliše in vode posebnega pomena, je predvideno, da bo v bodoče taka gojitev dovoljena le v ribogojnicah, ki bodo imele dovoljenja za gojitev rib za poribljavanja.

7.4 Ribiška območja, okoliši in revirji ter izločene vode

Upravljanje ribolovnih virov v celinskih vodah ureja Zakon o sladkovodnem ribištvu (v nadaljnjem besedilu ZSRib). Ribolovni viri so prostoživeče ribe in druge vodne živali (v nadaljnjem besedilu: ribe). Upravljanje rib obsega širok spekter različnih dejavnosti, med seboj povezanih pod skupnim imenom – sladkovodno ribištvo. Ti sklopi so: načrtovanje, določitev prostorskih enot, določanje pravil za trajnostno rabo rib (ribolov), naloge v zvezi z ohranjanjem ugodnega stanja rib in doseganja dobrega ekološkega stanja, podeljevanje koncesij za ribiško upravljanje v ribiških okoliših, ribolov v komercialnih ribnikih, gojitev rib, evidence in poročanje, strokovno usposabljanje (gospodarji, čuvaji, elektroribiči, ribogojci), škode in odškodnine zaradi poginov rib, ribiškočuvajsko službo, javne službe ter druga za sladkovodno ribištvo pomembna vprašanja. 

Za izvajanje ribiškega upravljanja v ribiških okoliših lahko država podeli koncesijo. V letu 2009 je država podelila koncesije za izvajanje ribiškega upravljanja v vseh 67 ribiških okoliših. Ribiško upravljanje v Sloveniji na podlagi ribiškogojitvenih načrtov 2006-2010 izvaja 64 ribiških družin in Zavod za ribištvo Slovenije (v nadaljnjem besedilu: ZZRS) v vodah posebnega pomena. 

Ribiško upravljanje obsega: 

· programiranje, 

· izvajanje ukrepov za ohranjanje ugodnega stanja rib, 

· trajnostno rabo rib, 

· vodenje predpisanih evidenc in poročanje, 

· strokovno usposabljanje ribičk oziroma ribičev (v nadaljnjem besedilu: ribič), 

· izvajanje nadzornih nalog ribiškočuvajske službe, 

· izvajanje nalog in aktivnosti ob poginih rib 

· ter druge za ribiško upravljanje pomembne naloge. 

Programiranje zajema pripravo letnega programa, ki ga izvajalec ribiškega upravljanja izdela na podlagi srednjeročnega ribiškogojitvenega načrta. Vsi izvajalci ribiškega upravljanja v posameznih ribiških okoliših ribiško upravljanje izvajajo na podlagi letnega programa. Med ukrepe za ohranjanje ugodnega stanja rib in doseganje dobrega ekološkega stanja prištevamo evidentiranje in zaščito drstišč avtohtonih vrst rib, zaščito populacij avtohtonih vrst rib v rezervatih, izvajanje plašenja kormoranov, gojitev in poribljavanje avtohtonih vrst rib. Trajnostna raba rib pomeni izvajanje ribolova na način, ki omogoča vzdrževanje primerne velikosti in reprodukcijske sposobnosti populacij lovnih vrst rib. Ribiške družine in ZZRS v skladu s Pravilnikom o načrtovanju in poročanju v ribištvu redno poročajo o izvajanju ribiškega upravljanja. Predpisane evidence se vodijo v ribiškem katastru, ki ga vzpostavi in vodi ZZRS.

Ribiške družine v procesu strokovnega usposabljanja svoje člane usposobijo za ribiče. Ribiškočuvajsko službo morajo izvajalci ribiškega upravljanja organizirati tako, da so vse vode ribiškega okoliša nadzorovane. Ob poginih rib mora izvajalec ribiškega upravljanja izdelati skico kraja in zapisnik ter sešteti in izmeriti maso poginulih rib ločeno po posameznih vrstah rib. Zapisnik mora v roku 14 dni poslati ZZRS v ribiški kataster. Poleg tega mora poskrbeti za ravnanje s poginulimi ribami v skladu z veterinarskimi predpisi. Minister lahko s posebnim predpisom izvajalcem ribiškega upravljanja določi tudi druge za ribiško upravljanje pomembne naloge. 

Prostorske enote ribiškega upravljanja

Celinske vode so v Sloveniji za namene ribiškega upravljanja razdeljene na ribiška območja, ribiške okoliše in ribiške revirje. Ribiško območje je največja prostorska enota za ribiško upravljanje in združuje več ribiških okolišev s podobnimi ekosistemskimi značilnostmi. Ribiški okoliš pa je del ribiškega območja, ki omogoča smotrno izvajanje ribiškega upravljanja. Glede na način izvajanja ribiškega upravljanja je ribiški okoliš razdeljen na ribiške revirje. Ribiški revirji so lahko varstveni, ribolovni, brez aktivnega ribiškega upravljanja in prizadeti revirji. Vrste ribiških revirjev in njihove meje se določijo z ribiškogojitvenim načrtom. Varstveni revirji so gojitveni revirji za sonaravno gojitev domorodnih vrst rib, rezervati za vzpostavljanje ali ohranjanje populacij domorodnih ribjih vrst, rezervati za plemenke domorodnih ribjih vrst in rezervati genskega materiala domorodnih ribjih vrst. Ribolovni revir je del ribiškega okoliša, v katerem je dovoljen ribolov v skladu z zakonom. Revir brez aktivnega upravljanja je del ribiškega okoliša, v katerem se ne izvaja ribiško upravljanje in je prepuščen naravnim procesom. Prizadeti revir je tisti del ribiškega okoliša, v katerem je življenje rib zaradi poslabšanih življenjskih razmer oziroma kakovosti vode onemogočeno. 

Skupaj je v Sloveniji 12 ribiških območij, 67 ribiških okolišev in približno 3300 ribiških revirjev. 

8 Bolezni rib

V letu 2008 smo se v Sloveniji prvič srečali s koi herpes virozo (KHV) pri krapih in po dolgih letih ponovno z virusno hemoragično septikemijo (VHS) pri postrveh. Za obe bolezni upravičeno sumimo, da sta prišli k nam kot posledica prostega trgovanja in nove, popustljivejše zakonodaje. Z uvedbo prostega trgovanja so se v Evropski uniji na nek način odprle tudi meje širjenju ribjih kužnih bolezni. Ribogojec je danes, bolj kot kdaj prej, sam odgovoren za to, ali bodo njegove ribe nabavljene iz zdrave reje in ali bo njihovo zdravje tudi ohranjal. Poznavanje osnov bolezni rib, njihovega zdravljenja in predvsem preprečevanja je tako temelj za uspešno ribogojstvo.

Bolezen je reakcija organizma na škodljivo delovanje različnih faktorjev, ki motijo odvijanje normalnih življenjskih procesov. Nevarnost za nastanek bolezni se stopnjuje, kadar je organizem izpostavljen stresu. Njegovo delovanje takrat ni optimalno, je enostransko, odpornost (imunost) se zmanjša in tak organizem je občutljivejši za okužbe. Tudi pri ribah v intenzivni vzreji igra stres pomembno vlogo. Že sam način intenzivne reje je za ribe stresen, saj jih v naravi nikoli ne najdemo naseljene v taki gostoti. Posebno velja to za postrvi, ki se v naravi ne zbirajo v jate. Prav tako ni naravno obilno krmljenje in forsiranje rib k čim hitrejšemu prirastu. Do neke mere se ribji organizem na stres lahko prilagodi, vendar pa lahko takoj, ko neustrezni pogoji prestopijo kritično mejo, v jati nastopijo težave.

Dejavniki, ki vplivajo na nastanek bolezni so lahko biološki, fizikalni, kemični in vzrejni. 

1. Med biološke dejavnike štejemo povzročitelje kužnih bolezni, mikroorganizme, ki so lahko virusi, bakterije ali plesni. Zajedavske bolezni povzročajo paraziti. Kadar gre za okužbo z mikroorganizmi, govorimo o infekciji, kadar pa za okužbo s paraziti pa o invaziji.

2. Med kemične dejavnike spada neprimerna kemijska sestava vode (npr. pomanjkanje O2 v vodi, neprimeren pH, povečana količina CO2) ali hitre spremembe le-te. Med kemične dejavnike štejemo tudi onesnaženje vode s strupenimi snovmi, kot so strupi iz okolja (pesticidi in žveplovodik), toksini, ki se sproščajo pri razgradnji ribjih izločkov (amoniak in nitriti) ali toksini, ki se lahko izločajo v stari ali nepravilno skladiščeni krmi.

3. Fizikalni dejavniki, ki vplivajo na nastanek in razvoj bolezni so lahko:

· temperatura (previsoka, prenizka temperatura vode in hitre spremembe le-te),

· svetloba (UV žarki lahko poškodujejo ikre, kožo zaroda, mladic),

· plini (v vodi raztopljena prekomerna količina plinov lahko povzroči t.i. »plinsko bolezen«),

· udar električnega toka (strela, elektroagregat).

4 Vzrejni dejavniki so pravzaprav tehnološke napake (npr. pregosta naselitev, napake pri hranjenju in drugi neprimerni vzrejni pogoji).

Pogosto se zgodi, da najdemo v jati dve bolezni istočasno. Če sta se obe bolezni pojavili hkrati, govorimo o t.i. mešani infekciji/invaziji (npr. istočasna infekcija z dvema različnima bakterijama, npr. s povzročiteljem furunkuloze in miksobakterijami). Kadar pa nastane druga bolezen potem, ko je riba obolela že za neko primarno boleznijo, govorimo o t.i. sekundarni infekciji/invaziji (primarna infekcija z virusom in sekundarna bakterijska okužba, ki bolezensko stanje še poslabša). 

Glede na trajanje oz. potek bolezni ločimo:

· perakutne (zelo hitro potekajoče, kjer znakov bolezni, razen pogina, ne opazimo),

· akutne (hitro potekajoče bolezni z burnim potekom, ki zajamejo večji del jate in povzročajo običajno večji pogin) in 

· kronične (počasi potekajoče bolezni oz. bolezni, ki postanejo v jati kronično prisotne).

Prenos bolezni

Povzročitelj bolezni se lahko prenese neposredno (z ribe na ribo) ali posredno, npr. z ribjimi kadavri, notranjimi organi pri čiščenju rib ali ribjimi izločki (blato, urin, sluz, spolni produkti), z opremo in orodjem (mreže, hrapave in neprimerne posode za prenašanje rib, saki, podmetalke, sortirke, cisterne) ali preko drugih živali (ribojede ptice, nekateri črvi, polži) oziroma človeka. Ribe, ki prenašajo viruse ali bakterije, imenujemo klicenoske. To so lahko bolne ribe, ki kažejo jasne znake bolezni, lahko pa so klinično zdrave, pa kljub temu prenašajo povzročitelja.

Opazovanje rib

Sprememba v obnašanju rib je navadno prvi znak, da je v jati nekaj narobe. Zato moramo ribe redno opazovati, tako njihovo obnašanje, kot morebitne spremembe posameznih rib ali cele jate. Pazljivo opazovanje omogoča zgodnje odkrivanje bolezni.

Opazovanje obnašanja rib

Zdrave ribe kažejo določen vzorec obnašanja, ki se razlikuje glede na vrsto rib. V jati zdravih rib smo pozorni na naslednje:

· jatni nagon (plavanje v jati),

· migracijski nagon (enakomerno gibanje jate oz. posameznih rib),

· prehranjevalne navade (ješčnost),

· teritorialnost,

· počitek,

· komunikacija.

Nekatere nepravilnosti v obnašanju rib so lahko:

· plavanje, oddvojeno od jate,

· zbiranje na robovih ribnika/bazena,

· zbiranje na iztoku,

· mirovanje rib, ki ne zbežijo ob plašenju oz. lovljenju z mrežo,

· zadrževanje jate tik pod površjem ali na dotoku,

· sunkovito plavanje, plavanje na boku, vrtenje, ležanje na dnu bazenov,

· drgnjenje ob predmete, rastline, stene bazenov.

Opazovanje zunanjosti rib

Poleg obnašanja celotne jate opazujemo tudi zunanjost posameznih rib. Pri tem ugotavljamo, ali imajo:

· čist, nepoškodovan gobček,

· bistre oči,

· obstoj očesnega refleksa (zdrave ribe gledajo vedno navzdol ne glede na pozicijo ribjega trupa),

· primerno obarvanost,

· primerno zasluzenost,

· nepoškodovane plavuti,

· zaprt in čist anus,

· zaprt škržni poklopec.

Pri bolnih ribah lahko ugotovimo eno ali več naslednjih znamenj, ki kažejo na bolezensko stanje:

· temna obarvanost,

· močna zasluzenost, 

· shujšanost, 

· napetost v trebušnem delu,

· ukrivljenost hrbtenice in druge deformacije,

· privzdignjen škržni poklopec,

· izbuljene ali vdrte oči,

· krvavitve po telesu ali očesnem zrklu,

· rane in razjede po telesu,

· vati podobne obloge,

· vidne parazite (npr. bele pike kot proso, privzdignjene luske pri krapih …),

· razpad repne in drugih plavuti.

Kadar ribogojec v jati opazi prekomeren pogin, spremembe v obnašanju ali zunanjosti rib, mora o tem takoj obvestiti veterinarsko službo. Pravočasno odkritje bolezni je osnovni pogoj za uspešno zdravljenje.

8.1. Najbolj pogoste bolezni rib v Sloveniji

Bolezni so naštete v sklopih glede na njihove povzročitelje, in sicer:

· virusne,

· bakterijske,

· bolezni, ki jih povzročajo plesni,

· parazitarne ali zajedavske bolezni,

· bolezni, ki nastanejo zaradi sprememb v okolju in 

· zoonoze (ki se v Sloveniji redko pojavijo).

8.1.1 Virusne bolezni

Virusne bolezni povzročajo velike ekonomske škode in zanje je značilno, da jih ne moremo zdraviti. Antibiotiki nanje ne delujejo, ker poteka razmnoževanje virusov v sami celici gostitelja, kamor delovanje antibiotikov ne seže. Pri virozah je zato zmanjševanje stresa in izboljšanje pogojev reje najučinkovitejša pomoč. Ribe, ki prebolijo virozo, postanejo odporne, vendar ostanejo vse življenje prenašalke virusa (klicenoske). Zato je zelo pomembno, da so matične jate sistematično pregledane (vsakoletno vzorčenje ovarialne in semenske tekočine plemenk postrvi po letni Odredbi) in klicenoske pravočasno izločene. Prav tako je za preprečevanje viroz pomembno razkuževanje oplojenih iker.

Virusne bolezni rib niso nevarne za zdravje človeka.

Virusna hemoragična septikemija (VHS)

Bolezen je bila pri nas diagnosticirana že leta 1978, vendar so jo takrat uspešno zatrli in do lani (2008) ni povzročala večjih težav. V Evropi povzroča VHS velike ekonomske izgube. Očitno se je s priključitvijo EU in odprtim trgovanjem vnesla tudi v naše ribogojstvo, saj je bila v zadnjem letu in pol ugotovljena v več ribogojstvih. Je bolezen, ki se jo moramo trenutno v postrvjem ribogojstvu najbolj bati. Povzročitelj bolezni je VHS virus. Za bolezen so najbolj občutljive šarenke, zbolijo pa tudi potočna postrv, lipan, zarod in mladice ščuke ter številne vrste morskih rib. Bolezen najpogosteje izbruhne, ko so temperature vode med 10 – 14oC, še posebej spomladi, ko prihaja do hitrih temperaturnih sprememb vode. Obolijo lahko vse kategorije rib, posebno pa bolezen prizadene večje ribe konzumne velikosti. Poleg običajnih znakov, ki spremljajo mnoge bolezni (povečan pogin, temna obarvanost, oddvojeno plavanje, izbuljene oči) je za VHS v akutni fazi značilen pojav pikčastih krvavitev po notranjih organih in mišičnini (posebej v hrbtnem delu takoj za glavo). Takih rib ni več mogoče uporabiti za prehrano ljudi, ker so organoleptično neustrezne. Če ribe prebolijo prvi izbruh bolezni (akutno fazo), lahko bolezen preide v živčno obliko, ki se kaže v nenavadnem gibanju (spiralno plavanje in vrtenje). 

VHS ne moremo zdraviti. Bolezen je mogoče izkoreniniti le s sanacijo, kar pomeni popolno izpraznitev in presušitev ribogojnice, ter temeljito dvofazno dezinfekcijo. Sanacija je zaneslivejša v ribogojnicah, ki jih napajajo izvirne vode. Posebno previdno je potrebno nabavljati nove ribe. Vedno se pozanimajte, kakšen zdravstveni status glede viroz ima ribogojnica, kjer ribe nabavljate. Pri preventivi bolezni pomaga razkuževanje oplojene ikre, ki je v primeru VHS učinkovito, ker se virus tu zadržuje na površini iker.

VHS je kot bolezen uvrščena na seznam Priloge 3 Pravilnika o zahtevah za zdravstveno varstvo živali in proizvodov iz akvakulture ter o preprečevanju in nadzoru določenih bolezni vodnih živali (Ur.list RS 54/2008). Kot taka spada med bolezni, ki se obravnavajo kot posebej nevarne in jih je potrebno prijaviti na Veterinarsko upravo Republike Slovenije (VURS). Enako velja tudi za IHN in KHV.

Infekciozna hematopoetska nekroza (IHN)

Bolezen povzroča IHN virus. Občutljivi vrsti sta šarenka in losos. Ostale vrste postrvi ne zbolijo, lahko pa virus prenašajo. Včasih je bila bolezen omejena na S Ameriko, kjer se je pojavljala tudi pri postrveh in lososih v odprtih vodah. S prometom se je IHN prenesla v Evropo in vzhodno Azijo. V ZDA predstavlja ta bolezen glavni problem v intenzivni vzreji postrvi. Zaradi uspešnih ukrepov pri izkoreninjenju bolezni je v Evropi ta bolezen v upadanju. 

Bolezen najpogosteje izbruhne, ko so temperature vode med 10 – 12oC. Nad 16oC se bolezen ne pojavi. Najpogosteje obolijo mladice. Smrtnost je lahko le neznatna ali pa tudi 100%. Prvi znak bolezni je, da so ribe mirnejše, plavajo oddvojeno tik pod površino, so temneje obarvane, imajo izbuljene oči in napete trebuščke. Škrge so blede, v očeh, na bazi plavuti in po organih trebušne votline se lahko pojavijo pikčaste krvavitve. Karakteristična značilnost bolezni je belo obarvan feces, ki se vleče iz anusa. 

Zdravljenja ni. Tu veljajo iste zakonitosti kot pri prej opisani VHS. Sanacija je tudi tu edini možen način, da se virus izkorenini. Razkuževanje iker po oploditvi je pri IHN le delno učinkovito, ker se virus lahko nahaja tudi v notranjosti ikre. Zato je potrebno pregledovati plemenke (pregled semenske in ovarialne tekočine po Odredbi) in klicenoske izločiti.

IHN je kot bolezen uvrščena na seznam Priloge 3 Pravilnika o zahtevah za zdravstveno varstvo živali in proizvodov iz akvakulture ter o preprečevanju in nadzoru določenih bolezni vodnih živali (Ur.list RS 54/2008). Kot taka spada med bolezni, ki se obravnavajo kot posebej nevarne in jih je potrebno prijaviti VURS. 

Infekciozna pankreasna nekroza (IPN)

Bolezen povzroča virus IPN. Oboleva zarod šarenke in potočne zlatovčice. Bolezen se lahko prenese tudi s krapi, zlatimi ribicami, ščuko, čeprav te vrste ne obolijo. Virus je po svetu zelo razširjen (Evropa, S Amerika, Azija). Bolezen je prisotna tudi v Sloveniji. 

Najpogosteje izbruhne pri temperaturi 12oC, vendar ni toliko vezana na temperaturo, kot na velikost zaroda. Zarod zboli v času, ko se začne hraniti ali prve teden potem. Najprej poginejo večje in močnejše ribice v jati. Bolezen se prenaša s staršev na potomce preko spolnih produktov. Znaki bolezni se pojavijo nenadoma. Zarod pohitreno plava ali se vrti, ima razširjene trebuščke in je temno obarvan. Iz anusa visijo sluzavi trakovi. Smrtnost je lahko 10 – 90%.

Zdravljenja ni. Tu veljajo iste zakonitosti kot pri prej opisanih boleznih. Razkuževanje iker po oplodnji je pri IPN le delno učinkovito, ker se virus lahko nahaja v notranjosti ikre. Zato je potrebno plemenke, ki prenašajo virus, odstraniti iz jate. Da preprečimo obolevnost in velike izgube moramo paziti, da je zarod primerno redko naseljen. Za zaščito zaroda pred IPN obstaja tudi cepivo.

Spalna bolezen postrvi

je virusna bolezen postrvi, predvsem šarenke, ki je razširjena v intenzivni vzreji v državah srednje Evrope (Italija, Francija, Nemčija). Tudi pri nas smo že ugotovili bolezen s podobnimi znaki. Bolezen se pojavlja pri temperaturah med 8 – 15oC. Zbolevajo mladice, lahko pa tudi starejše ribe. Edini zunanji znak bolezni je ležanje rib na dnu bazenov, kakor da bi ribe »spale«. Ko jih vznemirimo, normalno odplavajo, kmalu nato pa spet poležejo po dnu. Smrtnost ni posebno velika, obolele ribe so slabo ješče in zato slabo priraščajo. Bolezen traja običajno mesec dni. 

Spomladanska viremija krapov (SVK)

Povzročitelj je virus SVK. Občutljive vrste so krap, koi krap, beli amur, koreselj, zlate ribe, ščuke, linj, jez, som. Do nedavna so mislili, da je virus omejen le na Evropo (prvič so ga opisali v Jugoslaviji, 1971), v zadnjem času pa so ga odkrili tudi v zmernih klimatskih področjih ZDA (2002), na Kitajskem in v Braziliji.

Izvor bolezni so bolne ribe v ribogojstvu ali v odprtih vodah. Virus se prenese preko izločkov rib z vodo in s paraziti, ki sesajo kri in se selijo iz gostitelja na gostitelja (pijavke in krapske uši). Prenos iz staršev na potomce ni dokazan. Na potek bolezni najpomembneje vplivata odpornost rib in temperatura vode. Najbolj so občutljivi krapi v starosti do enega leta. Bolezen izbruhne pri temperaturi 16 - 17oC. Bolezen se pojavlja sezonsko, od jeseni do konca pomladi. Najpogostejša je prav v spomladanskem času, ko je odpornost rib zaradi nižjih temperatur in zimskih razmer najnižja. Smrtnost je lahko tudi do 70%. Krapi, ki ozdravijo, postanejo doživljenjski klicenosci, pri katerih pa virusa ni možno vedno dokazati. Vdorno mesto za virus so škrge, kjer se virus najprej razmnožuje in od koder preide v kri in se raznese po organizmu. Bolni krapi so temni, plavajo počasi z motnjami v ravnotežju in iščejo mesta, kjer je v vodi več raztopljenega kisika. Krapi so videti napihnjeni, iz anusa jim lahko visi ostanek izločka.

SVK ni mogoče zdraviti. Bolezen je na velikih ribnikih zelo težko odpraviti, lažje pa je na manjših, ki so na vodi kratkega toka ali uporabljajo za napajanje izvirno vodo oziroma vrtino. Za preprečevanje SVK je zelo pomembno, kje nabavljate ribe in da v ribnikih ne mešate rib različnega porekla.

Koi herpes viroza (KHV)

Povzročitelj je KHV virus, ki je bližnji sorodnik povzročitelja koz krapov in spada v isto družino herpes virusov. Ribji herpes virusi se razlikujejo od človeških herpes virusov, tako da za človeka niso nevarni. Občutljivi vrsti sta koi krap in krap vseh starosti in kategorij. 

Bolezen je bila prvič opisana v Nemčiji leta 1997, ko je prišlo do masovnega pogina koi krapov. Od takrat so jo našli že v Avstriji, Belgiji, na Danskem, v Franciji, na Nizozemskem in Poljskem, v Švici, Veliki Britaniji, ter v ZDA, J Afriki, na Kitajskem, Japonskem in v Idoneziji. Veliko ekonomsko škodo je povzročila v proizvodnji krapov in koi krapov v Izraelu. Tudi v Sloveniji smo jo že ugotovili. Leta 2008 je izbruhnila v več ribnikih na Štajerskem.
Bolezen se razvije pri temperaturi 18-28oC. Za razvoj bolezni je posebno ugodno, ko pride spomladi do naglega porasta temperature vode na 23oC. Obolijo lahko vsi krapi, smrtnost pa znaša 25 – 90%. Krapi, ki bolezen preživijo, ostanejo doživljenjski klicenosci. Obolele ribe ne jedo, plavajo počasi in so brez orientacije, zadržujejo se tik pod površjem in lovijo zrak (»pušijo«). Očesi sta vdrti, po telesu pa je riba prekomerno zasluzena. Škrge so otečene, blede oziroma sive in močno zasluzene. Sum na KHV postavimo ob vsakem naglem poginu večjega števila krapov. Odvzamejo se vzorci škrg in notranjih organov za virusno analizo, ki potrdi ali ovrže sum bolezni.

Zdravljenja ni. Poskrbite, da nabavljate krape iz zdravih rej. Če imate prostor, kupljene krape naselite v poseben ribnik s temperaturo vode 23oC in jih redite ločeno 4 tedne (karantena). Mednje pomešajte deset svojih krapov, ki služijo kot indikator. Ribe opazujte in če v 4 tednih ni prišlo do bolezenskih sprememb in pogina, novo nabavljeni krapi verjetno niso nosilci KHV virusa. Lahko pa se da krape tudi laboratorijsko pregledati.

KHV je kot bolezen uvrščena na seznam Priloge 3 Pravilnika o zahtevah za zdravstveno varstvo živali in proizvodov iz akvakulture ter o preprečevanju in nadzoru določenih bolezni vodnih živali (Ur.list RS 54/2008). Kot taka spada med bolezni, ki se obravnavajo kot posebej nevarne in jih je potrebno prijavljati VURS. 

Koze krapov

Povzročitelj bolezni spada v skupino herpes virusov in je soroden povzročitelju KHV. Obolevajo krapi. Včasih so bile koze krapov v evropskih rejah krapov zelo razširjena bolezen. Čeprav ni povzročala velikih poginov, pa je bila ekonomska škoda vseeno velika, ker so bili oboleli krapi organoleptično neustrezni za tržišče (videz krapov). Danes je bolezen redka in poteka v blažji obliki. Na koži po telesu in plavutih rib vzbrstijo najprej majhne, sivkasto prozorne ali mlečno bele izrastline, ki se sčasoma namnožijo in povečajo. Koža je videti kot pokapljana s parafinom. Ribe hujšajo. Zaradi motenj v prometu z minerali postajajo kosti mehkejše, kar lahko povzroči deformacijo hrbtenice – krapi so lahko ukrivljeni do te mere, da se repna plavut uvije povsem do glave.

8.1.2 Bakterijske bolezni

Povzročitelji bakterijskih bolezni so mikroorganizmi, ki pri določenih pogojih vdrejo v organizem, se tu razmnožujejo in s krvjo raznesejo po njem. 

Večina bakterij lahko vsaj nekaj časa živi izven živega organizma. Nekatere bakterije, ki lahko ogrozijo zdravje rib, so lahko stalni prebivalci ribjega okolja in šele v primeru, ko je odpornost organizma znižana, vdrejo v ribji organizem in povzročijo bolezensko dogajanje. Pravimo, da so pogojno patogene. V organizem vdrejo bakterije preko poškodb na koži (to so lahko tudi mikro poškodbe, ki jih lahko povzročijo paraziti), preko škrg ali skozi prebavila. 

Bakterijske bolezni se običajno pojavijo pri višjih temperaturah vode in so pri nas vezane na pozno spomladanski in poletni čas. 

Uspešno jih zdravimo s kemoterapevtiki, predvsem antibiotiki, ki jih predpiše veterinar z receptom. Danes je v uporabi tudi že več vakcin za zaščito pred bakterijskimi obolenji.

Bakterijski nefritis (BKD)

BKD povzroča bakterija Renibacterium salmoninarum. Občutljive vrste so šarenka, zlatovčica, potočna postrv in druge vrste postrvi. Zelo občutljiv je tudi lipan. Nesalmonidne vrste ne obolevajo. Po svetu je BKD zelo razširjena bolezen. Imamo jo tudi v Sloveniji, kjer se je pojavila tudi v odprti vodi (Savi Bohinjki).
Izvor bolezni so bolne ribe in klicenoske. Bolezen se lahko širi horizontalno, iz ribe na ribo ali vertikalno, iz staršev na potomce. To je edina bakterijska bolezen, ki se lahko širi vertikalno, ker je povzročitelj skrit v ikri. Bolezen se pojavi pri temperaturi 15 oC.

Ribe so temneje obarvane, imajo izbuljene oči, blede škrge, povečan trebuh, krvavitve na bazi plavuti. Glavne spremembe najdemo na ledvicah, ki so otekle in posute z ognojki. Bolezen potrdimo z bakteriološko preiskavo.

Bakterijski nefritis se lahko zdravi z antibiotiki, vendar je zdravljenje dolgotrajno. Bolezen preprečujemo s tem, da pregledujemo matice na BKD, da bolezni ne prenašajo na potomce. Razkuževanje iker pri tem ne pomaga, ker se povzročitelj nahaja v ikrah. Prenos z ribe na ribo preprečimo s tem, da nabavljamo zdrave ribe in da izvajamo splošne higienske ukrepe.

Furunkuloza

Povzročitelj bolezni je bakterija vrste Aeromonas salmonicida. Obolijo lahko vse postrvske vrste rib, najbolj dovzetne pa so potočna zlatovčica in potočna postrv. Tudi lipan je zelo občutljiv na furunkulozo. Bolezen je razširjena povsod po svetu, razen Avstralije in J Amerike.
Izvor bolezni so bolne ribe in klicenoske, ki lahko bolezen prenašajo, same pa ne zbolijo. Najhitreje zbolijo ribe pri temperaturi okoli 15oC. Obolijo lahko mladice in odrasle ribe. Pri mladicah je lahko potek bolezni zelo hiter in smrtnost precejšnja, posebno pri višjih temperaturah. Pri spolno zrelih ribah in pri nižjih temperaturah je lahko potek bolj počasen – kroničen. Pri takem poteku se pojavljajo za bolezen tipične spremembe na koži, imenovane furunkli. Gre za nad ravnino kože dvignjena mesta, spremembe, v katerih je krvava gnojna tekočina. Te izbokline po določenem času počijo in nastanejo krvavo rdeče obrobljeni čiri. Diagnoza bolezni se potrdi z bakteriološko preiskavo.

Bolezen se zdravi z antibiotiki.

Preprečujemo jo lahko z vakcinacijo. Zanimivo je, da so s cepljenjem na Norveškem bolezen zmanjšali do te mere, da je poraba antibiotikov padla za 75%. Bolezen preprečujemo tudi z vzdrževanjem dobre kondicije rib, izogibanjem stresu in z dodajanjem probiotikov v krmo.

Eritrodermatitis krapov

Povzročitelj bolezni je bakterija vrste Aeromonas salmonicida, vendar druga podvrsta, kot pri furunkulozi. Zbolijo lahko vse vrste toplovodnih rib, čeprav so ene bolj, druge manj občutljive. Zelo občutljivi so krapi, koreslji, ščuke (kuga ščuk), odpornejše pa so vrste, ki že po naravi izločajo veliko sluzi (som, linj). Bolezen je razširjena povsod po Evropi in drugod po svetu, v ribogojstvih in odprtih vodah, razen na Novi Zelandiji.

Gre za kožno obolenje, ki lahko preide v septikemijo. Povzročitelj se naseli v manjših ranah, povzročenih pri manipulaciji z ribami. Na potek bolezni zelo vpliva temperatura vode. Poleti se bolezen hitreje razvije, vendar tudi prej mine in povzroča manjše izgube, kot v drugih letnih časih (spomladi in jeseni). Kjer se začne povzročitelj razmnoževati nastanejo najprej rdeči madeži, ki se širijo. Koža v sredini propade in nastanejo odprte rane, ki so lahko zelo globoke in segajo v mišičnino. V dobrih pogojih se rane zacelijo, v slabih, ko je odpornost organizma zmanjšana, pa lahko bakterije prodrejo v krvni obtok (sepsa) in povzročijo pogin.

Bolezen se zdravi z antibiotiki. Preprečujemo jo s primernim ravnanjem v krapogojstvu. Izogibamo se grobi manipulaciji z ribami in poskrbimo za pravočasno spomladansko naselitev. Preprečujemo invazije zunanjih parazitov.

Jersinioza – bolezen rdečih ust

Povzročitelj bolezni je bakterija vrste Yersinia ruckeri. Šarenka spada med najobčutljivejše vrste. Mladice so občutljivejše od odraslih rib. Bolezen danes pri nas ne predstavlja velikega problema.

Bolezen nastopi pri temperaturi vode nad 10oC, najhitreje pa poteka pri 18oC. Ribe postanejo mirnejše, temneje obarvane, slabo jedo in postajajo slabotnejše. Imajo napete trebuhe in izbuljene oči. Pogosto pride do krvavitev po sluznici ust in na bazi plavuti. Smrtnost je lahko visoka (50-70%).

Bolezen zdravimo z antibiotiki. Bolezen so uspešno zajezili z vakcinacijo mladic.

Flavobakterioze = miksobakterioze

Gre za skupek bolezni, ki jih povzročajo bakterije iz družine Flavobacteriaceae. Mednje prištevamo sindrom kolumnaris, baktriozo škrg in bolezen mrzle vode (sindrom zaroda šarenke).

Sindrom kolumnaris 

Bolezen povzroča bakterija vrste Flavobacterium columnarae. Povzročitelj je zelo razširjen v sladkih vodah in posebno v organsko onesnaženih vodah dolgo preživi brez gostitelja (ribe). Največkrat zbolijo mladice postrvi, vendar so občutljive vse vrste sladkovodnih rib. V Evropi je bolezen precej razširjena in v ribogojnicah pri nas pogosta.

olezen izbruhne pri višjih temperaturah, v organsko onesnaženi vodi. Ribe lahko poginejo nenadoma brez jasnih znamenj bolezni (subklinični potek), večinoma pa je potek počasnejši s kliničnimi znaki bolezni. Smrtnost je lahko do 50%. Bolezenske spremembe se najpogosteje pojavijo na škrgah in na koži okoli gobčkov in plavuti. Najprej se izloča večja količina sluzi, nato pa se pokažejo spremembe, ki so ostro omejene z rumenkastim robom in se hitro širijo. Velikokrat spremembe zajamejo področje hrbtne plavuti, ki dobesedno izgine in pojavi se poškodba v obliki sedla – t.i. »bolezen sedlastega hrbta«. Ob tem se na ranah naselijo tudi druge bakterije, ki lahko preko poškodb vdrejo v kri in riba pogine zaradi septikemije (generalne infekcije). Takšne ribe postanejo temno obarvane, imajo izbuljene oči, postanejo apatične in neješče.

Zdravljenje z antibiotiki je potrebno, kadar se bolezen generalizira in pride do poginov. Preprečujemo pa širjenje z dezinfekcijskimi kopelmi (formalin, sol) in vzdrževanjem dobrih higienskih razmer.

Bakterioza škrg

Bolezen povzroča bakterija vrste Flavobacterium branchyophilum, ki se razmnožuje izključno na škrgah. Najbolj občutljive so mladice šarenke, zbolijo pa lahko vse vrste rib (tudi toplovodne). Oboleva predvsem zarod in manjše kategorije mladic. Bolezen se vsako leto pojavlja tudi v naših ribogojstvih.

Temperatura ne vpliva na potek bolezni. Glavni razlog za izbruh so slabi higienski pogoji (kalna voda, umazan bazen, prašni delci v njem) in slabi pogoji vzreje (prevelika gostota rib), ki predstavljajo za ribe stres. Tudi invazija parazitov na škrgah poveča možnost izbruha bakterioze škrg. Značilen znak bolezni so zadebeljene in zlepljene škrge. Zaradi oteklosti so škržni poklopci dvignjeni in se ne prilegajo škržni odprtini, kot pri zdravi ribi. Ker takšne ribe ne morejo prejeti potrebno količino kisika, se lahko spremeni njihovo splošno stanje in lahko pride do pogina. Pogin nastopi zaradi zadušitve in samozastrupitve z amoniakom. Pogine lahko tudi do 80% rib. 

Bolezni se izognemo z vzdrževanjem dobrih higienskih razmer in opravljanjem kopeli z dovoljenimi dezinficiensi (Chloramin T, Halamid). 

Sindrom zaroda šarenke – bolezen mrzle vode 

Bolezen povzroča bakterija vrste Flavobacterium psychrophilum. Občutljive so vse vrste postrvi, delno pa tudi krapi, linji, koreslji. Najpogosteje obolijo mladice šarenke. Vsako leto se pojavlja tudi v naših ribogojstvih.
Bolezen se pojavlja pri nižjih temperaturah vode (pod 12oC). Prenaša se z ribe na ribo. Smrtnost je lahko tudi do 50%. Zarod ali mladice postanejo temneje obarvani, imajo izbuljene oči, krvavitve okoli anusa in na korenih plavuti. Pri večjih ribah je bolezen omejena na področje repne in drugih plavuti in jo zato imenujemo tudi »bolezen repnega stebla«. Bakterija se razmnožuje na koži plavuti in povzroča njeno propadanje. Proces napreduje tudi po steblu repa navzgor. Če poteka bolezen kronično, lahko pride do deformacije hrbtenice.

Bolezen zdravimo z antibiotiki, preprečujemo pa jo z vzdrževanjem dobrih higienskih razmer in zviševanjem odpornosti mladic in zaroda.

8.1.3 Bolezni, ki jih povzročajo plesni

Saprolegnioza – plesnivost rib

Plesen se običajno pojavi pri ribah sekundarno, zaradi slabše odpornosti. Povzroča jo plesen iz rodu Saprolegnia. Spore te plesni se nahajajo v odprtih vodah. Občutljive so vse vrste rib. Pri postrveh so najpogosteje prizadete ikre, zarod in matice. 

Saprolegnija se pojavi v hladni vodi in ob določenih stresnih situacijah – npr. pri plemankah med drstjo. Pri oploditvi iker zajame plesen najprej neoplojene in poškodovane ikre in (če iker ne prebiramo redno) se lahko razširi tudi na zdrave ikre, ki potem odmrejo. Pri malomarnem ravnanju z ikrami lahko zaradi plesni izgubimo vse ikre še pred valjenjem. Na površini kože ali iker se pojavijo vati podobne sivkasto-bele obloge, ki se le s težavo odstranijo. Zaplate se širijo in plesen lahko prekrije celo ribo. Močno prizadete ribe poginejo. 

Napad plesni preprečujemo z dobro tehnološko prakso pri smukanju rib in valjenju iker, kar pomeni redno prebiranje iker in izvajanje preventivnih kopeli v času valjenja iker in smukanja plemenk. Pri ravnanju s plemenkami pazimo, da jih ne poškodujemo (odstranimo zaščitne plasti sluzi) in jih po vsakem rokovanju okopamo v solni kopeli. Sol je odlično sredstvo za preprečevanje širjenja plesni. 

Branhiomikoza – gniloba škrg

Povzročitelj je plesen iz rodu Branchiomyces. Občutljive so predvsem toplovodne vrste rib – krapi in ščuke, tudi koreslji, linji in somi.

Gniloba škrg se pojavi poleti, ko je temperatura vode nad 20oC. Običajno zajame ribe v poltekočih in stoječih vodah, kjer prihaja do razkroja organskih snovi. Smrtnost je lahko do 50%, če so razmere za razvoj bolezni ugodne. Poginule ribe so vir novih infekcij.

Krapi prenehajo jesti, prihajajo na dotok vode ali pa se zadržujejo tik pod površjem in lovijo zrak (»pušijo«), čeprav je lahko koncentracija kisika v vodi povsem normalna. Škrge so zaradi razraščanja plesni v krvnih kapilarah in žilah močno spremenjene. Na določenih mestih pride do krvavitev, na drugih pa do nekroze (propada) zdravega tkiva škrg, tako da se na škrgah pojavijo rjavo- siva področja, ki dajejo videz gnitja škrg, lahko pa tudi temno rdeča mesta s krvavitvami. Plesen se razrašča v škrgah, kjer v začetku povzroča poškodbe in krvavitve škržnih lističev, kasneje pa pride do odmiranja (gnitja) škrg. To zmanjša funkcijsko sposobnost škrg, kar povzroča motnje pri dihanju. V tej fazi je lahko smrtnost velika. V poznejši fazi bolezni lahko od škrg ostanejo samo žbice – ogrodje sive barve. Pri krapih se lahko tkivo škrg v nekaj tednih tudi obnovi. Še posebno neugodno je, če do gnilobe škrg pride jeseni, ker si ribe v mrzlih jesensko-zimskih mesecih težko opomorejo.

Bolezen preprečimo z dobro higiensko prakso. Najpomembnejša je dobra kakovost vode – vode v ribnikih redno apnimo, da preprečimo prekomerno organsko onesnaženje.

8.1.4 Parazitarne ali zajedavske bolezni

Zajedavci ribam škodujejo na različne načine. Lahko povzročajo mehanske poškodbe na koži, ki so vdorna mesta za bakterije in viruse, odžirajo lahko ribi hranilne snovi, nekateri pa imajo tudi strupene izločke. V intenzivni vzreji so najpogostejše in najnevarnejše parazitoze, ki jih povzročajo praživali. Številne praživali so specializirane za parazitiranje v posameznih tkivih rib: na koži, škrgah, v krvi, črevesju. Če so na ribi le posamezni paraziti določene vrste, navadno ne povzročajo bolezenskih sprememb. Kadar pa postane ribji organizem zaradi nekega stresnega dejavnika manj odporen, se lahko paraziti na mestu delovanja močno razmnožijo in začno povzročati težave.

Za notranje parazitoze (endoparazitoze) je značilno, da parazit živi v ribjem organizmu (npr. v prebavnem traktu, očesu, organih). Za razvoj notranjih parazitoz je občutljivejši zarod in mladice. Paraziti lahko povzročajo izgubo apetita, vnetje črevesne stene in parenhima (tkiva) organov in posledično hujšanje. Takšne mladice so videti kot bucike, lahko imajo tudi razširjene trebuščke. Velike količine parazitov se v tem primeru izločajo z iztrebki. Povzročajo lahko tudi razmeroma visoko smrtnost. Endoparazitoze zdravimo z ustreznim antiparazitikom.

Najpogostejše endoparazitoze so (v oklepajih so navedena latinska imena rodov povzročiteljev): heksamitoza (Hexamita), kokcidioza (Eimeria), vrtoglavost (Myxobolus), vnetje ribjega mehurja (Sphaerospora), proliferativni nefritis - PKD (Tetracapsuloides), diplostomatoza (Diplostomum) in trakuljavost (Acantocephala).

Pri zunanjih parazitozah (ektoparazitozah) povzročitelji živijo na površini kože ali škrg. Kadar se pojavijo v večjem številu povzročajo gostitelju (ribi) bolezenske spremembe. Zunanjih parazitov je cela vrsta, omenimo naj le najpogostejše in najbolj nevarne: ihtioftiriaza (Ichthyophthirius), trihodinoza (Trichodina), hilodoneloza (Chilodonella), daktilogiroze (Dactylogyrus), girodaktiloze (Gyrodactilus), kostiaza (Costia), lerneoza (Lernea), ergasiloza (Ergasilus) in arguloza (Argulus). Tudi tu so v oklepajih našteta latinska imena povzročiteljev posameznih parazitoz.

Bolezenski znaki so pri zunanjih parazitozah odvisni od mesta, kjer se parazit nahaja. Najpogosteje je to nemir v jati, neješčnost in hujšanje rib, povečano izločanje sluzi, drgnjenje ob stene in dno bazena (kar se vidi kot »pobliskavanje«), razjede na plavutih (posebno hrbtnih), odprti škržni poklopci in »lovljenje zraka« na površini vode.

Prisotnost in vrsto parazita ugotovimo z mikroskopskim pregledom brisa kože, škrg (zunanji paraziti) ali črevesne vsebine (notranji paraziti). Zdravimo jih z uporabo ustreznega dezinficiensa in pravilnim režimom kopanja. Različni paraziti imajo namreč različne življenjske cikluse, kar moramo pri zdravljenju rib upoštevati, če želimo, da se zajedavec ponovno ne razmnoži (uničiti moramo tudi razvojne oblike zajedavca).

Razvoj zajedavcev preprečimo z zagotavljanjem dobrih zoohigienskih razmer (zadosten pretok čiste vode, bazeni brez mrtvih kotov), rednim razkuževanjem ribnikov in bazenov pred novo naselitvijo rib, večanjem odpornosti rib in zatiranjem polžev in drugih vmesnih gostiteljev.

8.1.5 Bolezni, ki nastanejo zaradi sprememb v okolju

Pomanjkanje kisika in zadušitev

Količina v vodi raztopljenega kisika je za ribe eden najpomembnejših dejavnikov. Njegova količina vpliva na dobro počutje rib (za krape je mejna vrednost 5 mg/l, za postrvi 7 mg/l) in posredno tudi na izkoristek krme oziroma prirast. Dolgotrajne nizke koncentracije kisika povzročijo motnje pri razmnoževanju (manjša količina spolnih hormonov).

Pri akutnem pomanjkanju kisika lahko pride do zadušitve. Najpogosteje se to zgodi v poletnih mesecih, ko se na toplovodnih ribnikih zelo namnožijo alge in začnejo te pospešeno razpadati. Še posebno nevarno je to v času, ko pride do hitre spremembe vremena in naglega padca zračnega pritiska. Poleti je v ribnikih najnižja koncentracija kisika v zgodnjih jutranjih urah, saj pride v nočnih urah v zelo zaraščenih ribnikih do velike porabe kisika (zelene rastline in alge ponoči porabljajo kisik). Zato v poletnih mesecih ribe večkrat opazujemo zgodaj zjutraj tik pred zoro. Pri pomanjkanju kisika plavajo tik pod gladino. Pomanjkanje kisika v poletnih mesecih preprečujemo z apnenjem ribnika (uničevanje alg) in aeriranjem vode. Od toplovodnih vrst rib je za pomanjkanje kisika najobčutljivejši smuč.

Do pomanjkanja kisika in zadušitev pa lahko pride tudi v zimskem času, ko je ribnik prekrit z ledom, nanj pa pade sneg, ki notranjost ribnika močno zasenči. V takšnih mračnih pogojih fotosinteza ne poteka. Zato je primerno, da se led na več mestih prebije, kar omogoči aeracijo vode.

Plinska bolezen

Nastane zaradi prevelikega pritiska v vodi raztopljenih plinov (največkrat dušik). Do tega pojava lahko pride v izvirni vodi, ki izvira pod velikim pritiskom. Pri ribah pride do pojava mehurčkov v krvi (embolija) ali v tkivih (emfizem). Sčasoma postanejo vidni s prostim očesom (mehurčki v očeh, pod kožo plavuti med žbicami in na škrgah). Kadar pri tem nastanejo nepovratne poškodbe, lahko ribe poginejo, lahko pa takšno stanje povzroči stres in večjo občutljivost za sekundarne bakterijske infekcije in druge bolezni. Najobčutljivejši za povišan skupni pritisk plinov v vodi je zarod, ikre so manj občutljive in tudi z rastjo rib občutljivost pada. Vodo, ki vsebuje preveč plinov, je potrebno na dotoku ustrezno razpliniti. 

Zastrupitve 

Zastrupitve povzročajo razne kemikalije, ki pridejo v vodotok z odpadnimi vodami iz kanalizacij, izpustov iz tovarn ali ob nepravilni uporabi fitofarmacevtskih sredstev. Stopnja obolevnosti oziroma pogina je odvisna od občutljivosti posameznih vrst rib, ki v taki vodi živijo. Pri akutnih zastrupitvah pride do hitrega pogina, na ribah pa ne opazimo nobenih značilnih bolezenskih sprememb. Zastrupitve lahko povzročajo kisline in lugi (kisli dež, preveč apnenja), amoniak (organske nečistoče), prosti klor (vodovodna voda), cianidi (toksini nekaterih vrst alg), fenoli (nafta, katran), žveplovodik (bakterijska razgradnja organskih snovi), detergenti, pesticidi in drugo.

8.1.6 Zoonoze

So bolezni ali okužbe, ki se naravno prenašajo z živali na človeka in obratno. V našem podnebnem pasu in ob naših prehranjevalnih navadah niso pogoste. Iz rib na človeka se lahko prenesejo naslednje bolezni oziroma infekcije:

· Mikobakterioza je bolezen akvarijskih rib, ki jo povzroča bakterija Mycobacterium marinum. Pri rokovanju z bolnimi tropskimi ribami lahko pride do infekcij kože preko poškodb na njej. Zdravi se z antibiotiki.

· Streptokokna infekcija je okužba z bakterijo Streptoccoccus iniae, ki povzroča bolezenske spremembe pri tilapiji. Povzroča infekcijo vbodnih ali drugih kožnih ran, preko katerih lahko bakterija vdre v organizem človeka in povzroči infekcijo možganov - encefalitis.

· Vibrioza je okužba z bakterijami iz rodu Vibrio. Prenašajo jo morske ribe, do infekcije pa lahko pride pri hranjenju z surovimi ribami (zastrupitev s hrano), lahko pa bakterija povzroča tudi infekcije ran, s katerimi je prišla v stik pri rokovanju z ribami.

· Botulizem E je okužba s toksinom bakterije Clostridium botulinum. Bakterija za svoj razvoj ne potrebuje kisika, zato živi v mulju na dnu ribnikov. Pri zanjo neugodnih pogojih oblikuje spore. Bakterija in spore se nahajajo v črevesju rib. Ko riba pogine, nastanejo v razpadajočem kadavru ugodni pogoji za izločanje toksina. Riba, ki poje del takšnega kadavra, lahko pogine zaradi delovanja nevarnega toksina, ki vpliva na živčni sistem, ki pripelje do paralize in pogina. Človek se lahko okuži pri delu s takšnimi ribami. Za učinkovito preprečevanje je potrebno ribnike redno čistiti in odstranjevati mulj ter poginule ribe, da ne razpadajo na dnu, ljudje pa se morajo pri pobiranju kadavrov primerno zaščititi. 

· Anisakidoza je okužba s parazitom Anisakis, ki parazitira v morskih ribah. Človek se lahko invadira pri hranjenju z nezadostno termično obdelanimi ribami (termična obdelava na 60oC parazita uniči v 5 minutah; tudi zamrzovanje takih rib ga uniči). Pri tem parazitu je riba le vmesni gostitelj.

· Difilobotrioza je invazija s široko trakuljo Diphylobothrium latum, pri kateri je riba le vmesni gostitelj. Pojavlja se v severnem hladnem temperaturnem pasu. Okužbo preprečimo z dobro termično obdelavo, temeljitim mariniranjem in soljenjem rib, ki jih uživamo. 

8.2. Preventiva

Preventiva v ribogojstvu pomeni izvajanje določenih tehnoloških in sanitarnih ukrepov, s katerimi ustvarjamo pogoje, ki so ustrezni za vzrejo rib in neustrezni za razvoj bolezni.

8.2.1 Tehnološki ukrepi 

Vrsto tehnoloških ukrepov ste obravnavali že v poglavjih o gojenju hladnovodnih in toplovodnih vrst rib. Pravzaprav morajo biti vsi tehnološki postopki reje organizirani tako, da zagotavljajo preventivo pred vnosom, nastankom ali razvojem bolezni v jati. 

Našteli bomo najvažnejše ukrepe, ki jih morate upoštevati pri nabavi iker/zaroda/rib, da bi se izognili vnosu bolezni:

· Če imate lastno vališče, je priporočljivo, da se oskrbujete z ikrami, ki jih smukate in valite sami. Ikre salmonidnih vrst rib naj bodo razkužene pred in po transportu (razkuževanje z jodovimi pripravki). Le izjemoma nabavljajte zarod ali mladice. Če nimate na voljo lastnega vališča, nabavljajte mladice in se izogibajte nabavi konzumnih rib.

· Ikre/zarod/ribe vedno nabavljajte v ribogojnicah, ki so zanesljivo proste kužnih bolezni ali imajo vsaj enak epizootiološki status kot vaša ribogojnica. Danes je skrb za nabavo zdravih rib povsem v rokah kupca, zato je še pomembneje, da ribogojec sam preveri, kakšne ribe kupuje. Pri tem se lahko opre na podatke o okuženih ribogojnicah (VURS), do informacij pa mu lahko pomaga tudi naša služba (NVI). Priporočamo, da je kupec sam prisoten na mestu nakladanja in da spremlja pošiljko rib do svojega objekta. Tako lahko preveri, če so ribe klinično zdrave (ne kažejo znakov bolezni) in nepoškodovane. V lastnem objektu pa je priporočljivo, da novo nabavljene ribe najprej naselite v ločen prostor – karanteno.

· Karantena je bazen ali ribnik, ki je tehnološko povsem ločen od ostalega dela ribogojnice in ima poseben dotok in iztok vode. Voda na iztoku naj bi se razkuževala ali zlivala v kanalizacijo. Včasih je bila pri uvozu rib karantena zakonsko predpisana, danes pa je zakonodaja, ki smo jo povzeli po EU, glede tega veliko bolj ohlapna in karantena ni več predpisana. Ribe naj bodo v karanteni vsaj 3 tedne. Medtem v jato novo nabavljenih rib vselimo tudi nekaj svojih rib iste vrste, ki služijo kot indikator morebitne kužne bolezni. Ribe v karanteni skrbno opazujte. V bazen/ribnik, kjer jih boste vzrejali, jih preselite v primeru, da je karantena potekala brez zapletov. V času karantene lahko pokličete tudi veterinarja, ki ribe klinično pregleda in opravi tudi morebitne laboratorijske teste.

· Priporočljivo je, da matično jato ali ribe za vlaganje v odprte vode vedno vzgojite sami (RD).

· Sistem vzreje »vse notri – vse ven« (»all in – all out« sistem) je sistem vzreje, kjer se po končanem proizvodnem procesu ta zaključi, bazen/ribnik se v celoti izprazni, očisti in temeljito razkuži. Še posebno priporočljiv je ta sistem v vališčih in pri vzreji mladic.

· Zaščita pred ribojedimi ptiči - pred plenjenjem ribojedih ptičev zaščitimo ribje jate z mrežo, ki jo napnemo nad bazeni ali ribniki.

8.2.2 Sanitarni ukrepi

Dezinfekcija je osnovni sanitarni ukrep, s katerim neposredno uničimo ali zmanjšamo količino povzročiteljev bolezni. V ribogojstvu je potrebno izvajati dezinfekcijo:
· bazenov, ribnikov, vališč

· orodja, opreme in ribiškega pribora, ki prihajajo v stik z ribami

· prevoznih sredstev

· vode, kadar je to potrebno in mogoče

· oplojenih iker

· rok, obutve in obleke delavcev

· okolice ribnikov in zemeljskih površin.

Osnova uspešne dezinfekcije je temeljito predhodno čiščenje (bazenov, korit, orodja in opreme, pribora, obutve). Površine, ki so gladke in čiste se veliko učinkoviteje razkužijo, saj organska nečistoča zmanjšuje učinek dezinfekcije. Vse površine najprej mehanično očistimo. Pri tem uporabljamo visokotlačni pralni aparat in vodo, segreto na 60 – 70oC. Višje temperature ne uporabljamo, ker bi lahko poškodovala nekatere materiale (npr. najlonske mreže). Pri čiščenju lahko uporabimo ustrezen detergent in mehanično ščetkanje, da odstranimo vse nečistoče. Ob koncu čiščenja predmete in površine izperemo z zadostno količino čiste, tekoče vode.

Kadar dezinficiramo, se moramo ustrezno zaščititi s primerno osebno zaščitno obleko, obutvijo, pokrivalom, očali in masko. Med ravnanjem z razkužili ne jemo, ne pijemo in ne kadimo. Po opravljeni dezinfekciji dobro operemo roke in ostale nezaščitene dele telesa, zaščitno obleko in opremo.

Kemični dezinficiensi morajo biti skladiščeni v posebnem prostoru, tako da ne predstavljajo nevarnost za ljudi, živali in okolico.

Glede na način in čas razkuževanja ločimo tekočo, preventivno in zaključno dezinfekcijo.

Tekoča dezinfekcija je vsakodnevno razkuževanje in zajema dezinfekcijo pribora in opreme, vzdrževanje učinkovitih dezbarier (razkuževalnih barier) na vhodih v objekte, sprotno razkuževanje rok pred delom z ribami in razkuževanje vode z UV žarki ali ozonom, če je to zagotovljeno. Z njo preprečujemo širjenje bolezni med jatami rib znotraj enega ribogojstva.

Preventivno dezinfekcijo izvajamo po vsakem preseljevanju rib iz bazena, vališča, ribnika. V krapogojstvu je za to primeren zimski odmor med preselitvijo rib v zimovnik in ponovno spomladansko naselitvijo. Pri postrveh razkužujemo bazene po vsaki izpraznitvi in pred naselitvijo nove jate. Namen preventivne dezinfekcije je preprečevanje prenosa povzročiteljev bolezni z ene generacije rib na drugo.

Zaključna dezinfekcija se izvede v primeru izkoreninjenja (eradikacije) bolezni, ko je ta v ribogojstvu že prisotna. Pred tem moramo iz objekta odstraniti vse ribe, objekt očistiti in nato izvesti temeljito dvofazno dezinfekcijo. Dvofazna dezinfekcija pomeni uporabo dveh različnih dezinficiensov, z namenom, da uničimo čim širši spekter škodljivih mikroorganizmov. Kadar gre za bolezen, ki se nahaja na seznamu Priloge 3 Pravilnika o zahtevah za zdravstveno varstvo živali in proizvodov iz akvakulture ter o preprečevanju in nadzoru določenih bolezni vodnih živali (Ur.list RS 54/2008) (to so VHS, IHN, KHV) mora biti takšna končna dezinfekcija opravljena po predhodnem pisnem sanacijskem načrtu (ki ga potrdi veterinarska inšpekcija) in pod nadzorom veterinarske službe. Lahko jo opravi ribogojec sam ali za to posebej usposobljena služba, ki izda službeno potrdilo o razkužbi.

Ločimo fizikalne in kemične postopke dezinfekcije. V splošnem velja, da je učinek razkuževanja tem boljši, če razkuževanje traja dlje in se izvaja pri višji temperaturi. Glede na doziranje dezinficiensov pa je potrebno poudariti, da optimalno delovanje razkužila dosežemo, če uporabimo koncentracijo, ki je navedena v navodilu. S povečevanjem koncentracije učinkovitost razkužila ne povečamo, obremenjujemo pa s tem okolje in ogrožamo svoje zdravje.

Fizikalni postopki dezinfekcije so izsušitev in izpostavljanje sončni svetlobi oz. žarčenje z UV žarki ter uporaba suhe in vlažne toplote (pare). Sončna svetloba je sama po sebi najboljši dezinficiens. Tako se UV svetloba uporablja tudi za razkuževanje vode v recirkulacijskih sistemih. V ta namen uporabljajo posebne UV svetilke, ki žarčijo UV žarke določene valovne dolžine.

Fizikalna dezinfekcija je še posebno pomembna za razkuževanje zemeljskih ribnikov, ki jih težko razkužimo kemično. Poskrbeti pa je treba, da je izsušitev res temeljita. Še učinkoviteje je, če odstranimo vrhnjo plast mulja (20 – 40 cm) in jo deponiramo na mesto, kjer ga ne more izpirati dež, ki bi omogočil klicam, da bi prodirale v podtalnico. V mulju se namreč skrivajo odpornejše oblike povzročiteljev boleznim, kot so spore in jajčeca določenih parazitov. Tudi dovodne kanale je potrebno redno čistiti, odstranjevati rastlinje, mulj, polže in ribe. Tako pripravljeno dno dezinficiramo tudi kemično – apnimo. Potem, ko je bil ribnik dlje časa izpraznjen, je priporočljivo, da se najprej napolni z vodo, ribe pa vselimo po 5-10 dneh.

Tabela 2: Fizikalni postopki dezinfekcije (priporočila OIE)
	Postopek dezinfekcije
	Mesto delovanja
	način uporabe
	Opombe

	izsušitev, sončna svetloba
	vse površine, tudi zemeljske
	3 mesece pri povprečni temp. 18oC
	čas delovanja lahko skrajša kemična dezinfekcija

	suha toplota
	betonske, kamnite, kovinske, keramične površine
	obžiganje z vročim plamenom
	

	vlažna toplota
	cisterne za prevoz rib
	obdelava s paro pri 100 oC (5 min.)
	

	UV žarki
	vse čiste površine
	10 – 125 mJ/cm2
	


Kemični postopki dezinfekcije 

Mednarodno priporočena sredstva za kemično dezinfekcijo so navedeni v Tabeli 2.
Tabela 3: Kemični postopki dezinfekcije (priporočila OIE)
	Dezinficiens
	Mesto delovanja
	Doza in način uporabe
	Opombe

	Gašeno apno – kalcijev hidroksid - CaOH
	zemeljske površine
	2700 kg/ ha
	deluje, kadar pride v stik z vlago, zato ga posujemo tik pred rosenjem ali na vlažne površine

	Apneno mleko
	betonske površine
	1 del apna na 3 dele vode 

(deluje takoj)
	premažemo 3x v razmaku 2 ur; dodamo mu lahko 1-2% NaOH, 3% formalin ali klorno apno. Proti algam mu lahko dodamo 0,01-0,015% bakrovega sulfata (modre galice).

	Živo apno *
	zemeljske površine
	0,5 kg/m2 (4 tedne)
	deluje, kadar pride v stik z vlago, zato ga posujemo tik pred rosenjem

	Klorno apno

- Ca(OCl)2
	zemeljske površine
	500-700 kg/ha
	

	Formalin
	površine v zaprtih prostorih
	5 % koncentracija

(deluje takoj)
	

	Kvarterne amonijeve spojine (P3 Triquart, Actomar B 100)
	plastične površine
	0,2 – 1,0 % (15 min.- 1 ura)
	

	Kalcijev hipoklorit*
	vse čiste površine in voda
	30 mg prostega Cl / l

(nekaj dni) 
	inaktivacija v nekaj dneh ali neutralizacija z Na-tiosulfatom

	Natrijev hipoklorit*
	vse čiste površine in voda
	30 mg prostega Cl / l

(nekaj dni)
	inaktivacija v nekaj dneh ali neutralizacija z Na-tiosulfatom

	Natrijev hidroksid – kaustična soda - lužni kamen *

- Na OH
	neravne površine, razpoke (beton, asfalt)
	2% koncentracija
	koroziven za kovine

	Jodofori (Betadine, Actomar K 30)
	oprema in pribor; dezbariera
	200 mg joda/l (nekaj sekund) ali 100 mg joda/l (10 min.)
	

	Peroksidi (Virkon S = Ekocid S)
	vse čiste površine, oprema in pribor 
	1 % (1 minuta)
	učinkovit virocid

	Peroksi-ocetna kislina (Persan S 15)
	cevni sistemi
	0,1 % (30 min.)
	iz cevi iztočimo razkužilo v bazene in ga pustimo stati nekaj ur, nato razredčenega izpustimo v odtok. 

	Izocianolna kislina (Izosan G)*
	vse čiste površine in voda
	0,02% koncentracija
	koroziven; optimalno delovanje pri 30oC


* posebno nevarne spojine – zelo toksične za vodne živali!

Dezinfekcija iker se uporablja za preprečevanje prenosa virusnih in bakterijskih bolezni s staršev na potomce pri postrvjih vrstah rib. Z dezinfekcijo preprečujemo prenos tistih bolezni, kjer se povzročitelj lahko nahaja na površini ikre (furunkuloza, VHS), ne prepreči pa se prenos bolezni, kjer povzročitelj prodrejo v ikro (npr. BKD, IPN, deloma tudi IHN). 

Pri samem smukanju je najbolje, da se ikre osmukajo na cedilo, ker ovarialna tekočina lahko vsebuje večje količine bakterij ali virusov. Prav tako pazimo, da med ikre ne primešamo iztrebkov, ki tudi lahko vsebuje povzročitelje bolezni. V ta namen uporabljamo za oploditev čisto pitno vodo in/ali oploditveno raztopino (pospeševalec).

Oplojene ikre razkužujemo z jodovimi pripravki (jodofori). Pazimo, da uporabimo tiste jodove pripravke, ki ne vsebujejo detergentov. pH raztopine mora biti 7 - 7,5 in ga moramo večkrat kontrolirati. Pri pH 6 je razkužilo za ikre strupeno, pri pH nad 8 pa ni več učinkovito. Najbolje je, če ikre razkužujemo dvakrat. Prvič razkužujemo takoj po oploditvi (ko ikre otrdijo), drugič pa v fazi oči (kakšnih 5 - 10 dni pred valjenjem), ko so ikre najbolj odporne. Nujno moramo razkuževati ikre, namenjene izvozu in ikre, ki jih uvozimo. Za ikre v fazi valjenja in za ikre morskih rib je dezinfekcija lahko strupena.

Postopek dezinfekcije

Po spiranju oplojene ikre razkužujemo v koncentraciji 100 mg J/l 30 minut. Pri tem ikre vsakih 5-10 minut počasi premešamo. V enem litru takšne raztopine lahko razkužite 2000 iker. Po končani dezinfekciji ikre dobro izperemo. Med postopkom kontroliramo barvo raztopine. Primerna barva učinkovite raztopine je oker, ko posvetli oziroma postane rumena, jo moramo menjati.

Razkuževalne bariere (dezbariere) – namestimo jih na vhodu v postrvjo ribogojnico, vališče oz. med posameznimi tehnološkimi deli. Najbolje je, da so oblikovane kot pladnji iz nerjaveče pločevine z robovi, visokimi 10 cm, v katere damo penasto gobo, ki jo natopimo z ustreznim dezinficiensom (npr. jodoforom, Virkonom S) v delovni koncentraciji. Pazimo, da je razkužilo vedno učinkovito. Kadar stoji dezbariera na prostem, podaljšamo delovanje razkužila, če ima posoda pokrov, ki ga pred uporabo privzdignemo in nato razkužilo znova pokrijemo.

Dezinfekcija vozil in posod za prevoz živih rib

Po vsakem raztovarjanju moramo posode oz. bazene za prevoz živih rib dobro mehanično očistiti z vročo vodo pod pritiskom. Sledi razkuževanje, za kar lahko uporabimo npr. 5% raztopino formalina ali 1% raztopino Virkona S. Operemo in razkužimo tudi kolesa in podvozje vozila.

Zbiranje in odstranjevanje kadavrov

Poginjene ribe je treba sproti odstranjevati iz vode. Ribe, ki poginejo zaradi bolezni, so v prvih dneh po poginu velik izvor povzročiteljev bolezni. Poleg tega pa se med razpadom razvijajo škodljivi produkti (amoniak, dušik …), ki slabšajo kvaliteto vode. Med razkrojem v vodi pride tudi do pospešenega razvoja bakterij, ki za svoj razvoj ne potrebujejo kisika (anaerobne bakterije), ki pa lahko izločajo živčne strupe, ki so škodljivi za vodne in druge organizme (botulizem E) (glej poglavje Zoonoze). V krapskih ribnikih je zaradi nedostopnosti in kalne vode to težje izvajati, vendar pa je potrebno sproti odstraniti vse kadavre, ki jih naplavi in se zadržujejo ob brežini.

Kadavre, ki jih redno odstranjujemo iz bazenov/ribnikov (redni dnevni kalo), hranimo v za to posebej namenjen zamrzovalnik in jih občasno predamo veterinarsko-higienski službi (VHS) za odvoz v kafilerijo. V Sloveniji je odvoz kadavrov organiziran preko VHS službe, ki deluje v okviru NVI. Odvoz tako zbranih kadavrov je brezplačen. Pri oddaji kadavrov je potrebno pridobiti potrdilo o oddaji, ki ga shranimo med dokumente ribogojnice.

Drugi postopki neškodljivega odstranjevanja ribjih trupel so še siliranje, kompostiranje, izkoriščanje za bioplin.

O poginih je potrebno redno voditi evidenco. Ti podatki so potrebni tako za analizo uspešnosti in izboljšanje zdravstvenega varstva, kot za samo diagnostiko bolezni.

8.3. Zdravljenje

Kadar pride v jati rib do bolezenskih sprememb je potrebno zdraviti celo jato. Ribe, ki jih gojimo v naših ribogojnicah, so v osnovi namenjene prehrani ljudi in prehajajo v človekovo prehrambeno verigo, zato ne smejo vsebovati ostankov zdravil, ker bi s tem neposredno ali posredno ogrožale naše zdravje. Izbor zdravil za zdravljenje bolezni rib je zato omejen in zakonsko predpisan. Paziti je potrebno, katero zdravilo uporabimo, v kakšni količini in na kakšen način ga apliciramo ribam. Vse to predpiše veterinar, ki na osnovi kliničnega pregleda in rezultatov opravljenih preiskav postavi diagnozo. Veterinar mora vpisati diagnozo in zdravljenje v Dnevnik veterinarskih posegov. Poleg tega izda ribogojcu strokovno navodilo v katerem natančneje določi potek zdravljenja. Ribogojec mora zdravljenje izvajati natančno po navodilu in vsako aplikacijo zdravila vpisati v Dnevnik veterinarskih posegov. Ob tem zapiše, katero jato je zdravil (identifikacija živali), katero zdravilo in v kakšni dozi je uporabil, način dajanja zdravila in datum zdravljenja. Ob vsakem zdravljenju mora biti navedeno tudi ime, priimek in podpis osebe, ki je zdravilo aplicirala. Strokovno navodilo je priloga Dnevnika in se pripne vanj.

Da se zavaruje zdravje ljudi, ki ribe uživajo, se od vsakem zdravljenju predpiše karenca. Karenčni čas je najkrajša doba, ko se zdravilo po zadnjem dajanju še lahko nahaja v ribjem organizmu (v mesu rib). V tem času se zdravilo razgradi oziroma izloči iz telesa. Po preteku karenčne dobe je riba primerna za prehrano ljudi. Karenčna doba je odvisna od temperature in je krajša pri višjih temperaturah, pri katerih je metabolizem rib hitrejši, zaradi česar se tudi zdravilo hitreje izloči iz organizma. Izraža se v dnevnih stopinjah (oD).

Karenca mesa rib (v dnevih) se z uporabo dnevnih stopinj izračuna kot kvocient med dnevnimi stopinjami (oD) in povprečno temperaturo (T) vode v °C.

 karenca = oD / T vode

Primer: Če je predpisana karenca za zdravilo 80oD pomeni, da je pri temperaturi vode 10°C ribje meso primerno za prehrano ljudi 8 dni po zadnji aplikaciji zdravila. 

Če za zdravilo karenca ni posebej predpisana, se smatra, da velja karenca 500oD.

Tudi karenčni čas mora ribogojec vpisati v Dnevnik veterinarskih posegov in sicer natančno datumsko določeno, kar pomeni, da se ob zadnjem zdravljenju vpiše datum, do kdaj traja karenca.

Vsa zdravila, ki se uporabljajo morajo biti odobrena za uporabo za zdravljenje rib. Določene snovi so za uporabo prepovedane. Tako so prepovedali uporabo nekaterih sredstev, ki so se včasih v ribogojstvu pogosto uporabljala (npr. malahitno zelenilo in druga organska barvila, K-permanganat, insekticid diklorvos - triklorfonski preparat Neguvon). Nekatere substance, ki ne predstavljajo nevarnosti za ribe, človeka in okolje niso posebej predpisane, vendar se v ribogojstvu lahko uporabljajo (npr.kuhinjska sol, ocetna kislina …).

Lastnik rib, namenjenih prehrani ljudi in vlaganju v odprte vode lahko izvaja zdravljenje le pod veterinarskim nadzorom. Kadar lastnik zdravi samoiniciativno in ne upošteva priporočenega načina zdravljenja, doz, karenčne dobe, mu veterinarska inšpekcija lahko prepove trgovanje z ribami!

8.3.1 Načini zdravljenja rib

Ribam lahko dajemo (apliciramo) zdravilo na različne načine. Najpogosteje jih zdravimo s kopelmi ali zdravilo primešamo v hrano (per/os).

Kopeli so najpogostejši način zdravljenja. Uporablja se za zdravljenje parazitoz (zunanji paraziti), zdravljenje ran in obolenja škrg, narkotiziranje rib ali cepljenje proti kužnim boleznim. V primeru, da ribe ne jedo, se lahko kopeli uporabljajo tudi za zdravljenje sistemskih obolenj z antibiotiki.

Zdravljenje s kopelmi je odvisno od lastnosti vode: temperature, trdote in pH. Pri višji temperaturi vode, v mehkejši vodi in ob bolj kislem pH moramo zdravilo še previdneje dozirati, ker v taki vodi močneje deluje. 

Kopeli so za ribe stres. Zato jih uporabljamo premišljeno, kadar je to res potrebno.

Priporočljivo je opraviti predpreiskus. Posebej je to primerno takrat, kadar neko kopel izvajamo prvič in še nimamo izkušenj, kako bodo ribe prenesle določeno zdravilo oziroma njegovo koncentracijo. Predpreiskus opravimo na manjši količini rib (npr. 100 rib). Zdravilo najprej raztopimo v manjši količini vode in ga nato enakomerno razpršimo po celotni površini vode, v kateri se ribe nahajajo. V času kopeli mora biti pretok zaprt, da se določena koncentracija zdravila lahko vzdržuje ustrezno dolgo. Zato je najbolje, da ribam med izvajanjem kopeli dovajamo kisik ali atmosferski zrak. Ribe med kopanjem ves čas opazujemo. Če se pojavijo znaki stiske (ribe hlastajo za zrakom na površini, so nemirne in skačejo iz vode), ki se po določenem času (največ nekaj minut) ne umirijo, kopel takoj prekinemo tako, da odpremo dotok. 

Kopeli vedno opravimo zjutraj, preden bazen obsije sonce. Ribe pred kopeljo ne krmimo, da je poraba v vodi raztopljenega kisika med kopeljo manjša.

Posode, v katerih kopeli opravljamo naj bodo iz plastičnih mas. Pomembno je, da pred začetkom kopeli natančno vemo, v kakšni količini vode bomo ribe okopali, da tako pripravimo ustrezno koncentracijo zdravila oz. učinkovine, ki jo bomo uporabili.

Pri kopanju pazimo tudi na to, da opremo in pribor pred in po uporabi razkužimo. Ribogojci morajo v času izvajanja kopeli nositi zaščitno opremo (obleko, obutev, masko). Po opravljeni kopeli moramo raztopine odstraniti na način, ki ni škodljiv za okolje. 

Glede na trajanje ločimo potopne, kratkotrajne, dolgotrajne in permanentne (trajne) kopeli. 

Potopne kopeli trajajo 10 sekund do največ 5 minut, odvisno od koncentracije zdravila, temperature vode in velikosti zdravljene ribe. Uporablja se za cepljenja, narkotiziranje in kot antiparazitarne kopeli. Pri tem načinu ribe v mreži potopimo v zdravilno kopel in jih zadržimo v njej natančno določen čas. Ista količina zdravila se lahko uporabi 4 – 6 krat. Pri potopnih kopelih je lahko koncentracija rib bistveno večja (tudi do 60 kg /100 l vode), kot pri dlje trajajočih.

Kratkotrajne kopeli trajajo 10 minut do 1 ure in se v ribogojstvu najpogosteje uporabljajo. Pri tem prekinemo pretok vode, dodamo ustrezno količino razredčenega zdravila oziroma kemikalije in pustimo, da deluje primerno dolgo. Po preteku določenega časa odpremo pretok z zadostno količino sveže vode. 

Dolgotrajne kopeli se izvajajo v nižjih koncentracijah in trajajo nekaj ur do en dan. Največ se uporabljajo v akvaristiki. Po končani kopeli zamenjamo tretjino vode.

Permanentne kopeli se uporabljajo v odprtih, nepretočnih ribnikih, kjer ustrezno količino raztopljenega zdravila enakomerno poškropimo po površini in pustimo, da se zdravilo v vodi razgradi po določenem času.

Zdravilna krma je lahko pripravljena (medicirana krma) ali tako krmo pripravijo po navodilu veterinarja ribogojci sami. To obliko zdravljenja najpogosteje uporabljamo pri zdravljenju bakterijskih obolenj z antibiotiki. Neučinkovita je, kadar ribe slabše jedo, bodisi zaradi prenizkih temperatur vode ali pa, kadar so neješče zaradi bolezni. Zato je s takšnim zdravljenjem potrebno pričeti čim prej, dokler večina rib še sprejema hrano. 

Pomembno je, da so ribe pred zdravljenjem lačne, zato v tem času zmanjšamo obrok vsaj za tretjino, da ribe pojedo vso hrano. Zdravljenje vedno izvedemo do konca, kakor predpiše veterinar, tudi če se stanje rib med zdravljenjem že močno izboljša. Tako preprečimo nastajanje rezistence povzročiteljev na določeno zdravilo.

Pri pripravi zdravilne krme vedno upoštevamo navodilo veterinarja. Pri zdravljenju postrvi zdravilo primešamo peletirani hrani. Pri tem uporabimo neko vezivo (npr. jedilno olje v količini 2 litra /100 kg hrane). Raztopljeno zdravilo enakomerno razpršimo po tankem sloju pelet na plastični foliji in dobro premešamo. Kadar potrebujemo večje količine tako pripravljene krme, lahko primešamo zdravilo krmi v mešalcu za beton.

Za zdravljenje krapov pripravimo testo, v katerega enakomerno vgnetemo primerno količino zdravila. Za boljši okus lahko dodamo sladkor ali janeževo olje, kar dodatno privablja krape.

Najbolje je, da pripravimo zdravilno krmo vedno svežo, tik pred krmljenjem, ker se lahko sicer zdravilo na zraku razgradi in slabše učinkuje.

Za zdravljenje mladic, ki jih je potrebno krmiti z živo hrano (npr. brancini) se uporablja način, ki se imenuje bioinkapsulacija. To je postopek, s katerim dosežemo, da v vališču vzgojena hrana (npr. Artemia) vsebuje zdravilo (npr. nek kemoterapevtik).

Ostali načini dajanja zdravil se uporabljajo redkeje. Vbrizgavanje zdravil, cepiv ali hormonov v trebušno votlino (intraperitonealno) ali v mišice (intramuskularno) se uporablja pri vakcinaciji rib in pri hormonskem tretiranju plemenk pred drstenjem. Je zamuden in v praksi manj uporaben, vendar najbolj učinkovit način aplikacije zdravil.

8.3.2 Vrste zdravil:

· antimikrobni pripravki (antibiotiki in kemoterapevtiki) in 

· antiparazitiki

1. Antibiotiki in kemoterapevtiki so spojine, ki delujejo na povzročitelje bolezni v krvi in tkivih organizma in v pravilni dozi ne poškodujejo zdravih tkiv ribe. Delujejo na bakterije in notranje zajedavce, niso pa uspešni pri boju z virusi, ker virusi živijo v celici organizma, kamor kemoterapevtik (npr. antibiotik) ne prodre. Antibiotiki so lahko naravnega (bakterijskega) ali sintetičnega izvora. Sintetično pridobljeni antibiotiki spadajo med kemoterapevtike, kamor prištevamo celo vrsto antimikrobnih pripravkov sintetičnega izvora.

Da bi ustavili širjenje bolezni, moramo zdravljenje s kemoterapevtiki začeti dovolj zgodaj. Pri tem se lahko še dan ali dva pogin povečuje, po nekaj dneh pa se ustavi in se začne zmanjševati, če je terapija ustrezna. Antibiotično zdravljenje se lahko izvaja izključno po navodilih veterinarja, ki postavi diagnozo. Navadno se opravi bakteriološka preiskava, s katero ugotovimo povzročitelja. Ob tem se izvede tudi antibiogram, s pomočjo katerega izberemo najustreznejši antibiotik. Antibiotiki in drugi kemoterapevtiki se izdajajo le na veterinarski recept in jih ni dovoljeno prodajati v prosti prodaji. Pomembno je, da navodila za zdravljenje dosledno upoštevamo, predvsem pa terapije ne smemo predčasno prekiniti, saj to ustvari pogoje za razmnoževanje odpornejših sevov bakterij in ustvarjanje rezistence mikroorganizmov na uporabljene vrste antibiotikov. Kadar antibiotično zdravljenje predčasno prekinemo ali zdravimo s prenizkimi dozami, ne uničimo vseh patogenih bakterij. Najodpornejše med njimi ostajajo in se hitro razmnožujejo naprej. Tako se razvijajo vedno odpornejši sevi patogenih mikroorganizmov in ščasoma lahko postane antibiotik zanje povsem neučinkovit.

2. Antiparazitiki se običajno uporabljajo v obliki kopeli. Delujejo na zunanje parazite in plesni ter na bakterije, ki povzročajo spremembe na koži in škrgah. Najpogostejši antiparazitiki, ki jih uporabljamo v ribogojstvu so: natrijev klorid (kuhinjska sol), formalin, kloramin T, bronopol, bakrov sulfat, kalicijev oksid (apno). Poleg teh se lahko uporabljajo kalcijev in kalijev klorid, ocetna kislina, vodikov peroksid in še nekateri drugi. Uporabljamo lahko le dovoljene substance v koncentraciji, ki jo predpiše veterinar potem, ko ugotovi, za katerega povzročitelja gre. Predpiše tudi čas trajanja in število ponavljanj kopeli. 

Kuhinjska sol (NaCl) je v ribogojstvu eno od najdlje uporabljenih sredstev. Ima celo vrsto prednosti: v primernih koncentracijah je neškodljiva za ribe, okolje in človeka, je lahko dostopna in poceni ter enostavna za uporabo. Posebno uporabna je v postrvjem ribogojstvu. Manj primerna je za uporabo v velikih ribnikih oziroma bazenih, ker jo, za doseganje primerne koncentracije, potrebujemo velike količine. 

Za zdravljenje ektoparazitoz pri postrveh se uporabljajo naslednje koncentracije:

· 1 – 1,5 % raztopina NaCl - zarod in mladice do teže 100 g (10 – 15 min.)

· 1,5 – 3 % raztopina NaCl – postrvi nad 100 g telesne teže (15 – 30 min.) - višje koncentracije krajši, nižje daljši čas.

Enake koncentracije lahko uporabimo tudi za zdravljenje nekaterih bakterijskih obolenj (kolumnaris, bakterioza škrg).

Pri sladkovodnih ribah solne kopeli delujejo tudi protistresno, ker preprečujejo povečano propustnost vode v telo in izgubo soli (elektrolitov) skozi škrge. To se uspešno uporablja pri prevozih rib (transportne kopeli). Za prevoz postrvi se uporablja 0,7% raztopina NaCl. 

Formalin (36% formaldehid) se v ribogojstvu veliko uporablja, čeprav je neprijeten za rokovanje in so njegovi hlapi za človeka škodljivi. Potrebno ga je skladiščiti v senčnih prostorih pri temperaturi okoli 15oC. Formalin uporabljamo v temperaturnem razponu od 5-26oC. Nepravilno (pod 5oC) in predolgo skladiščenje lahko povzroči nastanek paraformaldehida (beli kristali na dnu in stenah posode), ki je za ribe izredno strupen. Takšnega formalina za kopeli ne smemo več uporabljati in ga je potrebno neškodljivo odstraniti. 

Formalin se uporablja za zdravljenje zunanjih parazitoz. Za uničenje nekaterih vrst zunanjih parazitov ni dovolj učinkovit, ker ne uniči vseh razvojnih oblik parazita (npr. pri bolezni belih pik). Paziti moramo, da so vrednosti kisika v vodi dovolj visoke. Različne vrste in različne kategorije rib so na formalin različno občutljive (poškodbe škrg). Šarenka je med občutljivejšimi vrstami. Za kratkotrajne kopeli se uporablja doza 125-250 ml formalina/m3 vode (60 min.). Kopeli ponovimo 2 – 3 krat v dnevnih intervalih. Kadar uporabljamo maksimalno dozo kopamo vsake tri dni. Nad 21 oC in pod 10 oC naj doza ne presega 167 ml/m3. 

Za zdravljenje ektoparazitoz lahko uporabljamo tudi kombinacijo formalina in soli (NaCl). Sol potencira učinek formalina, zato ga lahko uporabimo manjšo količino kot sicer, obenem pa blagodejno vpliva na ribe. Sol je tudi ekološko veliko manj problematična kot formalin. 

Za kopanje mladic velikosti do 100 g se uporablja doza 1,5 dl formalina + 0,5-0,8% NaCl / m3, za kopanje večjih mladic in odraslih rib pa doza 1,5 dl formalina + 1% NaCl / m3. 

Da bi preprečili razvoj plesni, se v vališčih s formalinom dezinficira oplojene ikre. Iker ne kopamo prvih 24 ur po oploditvi, ker bi jih lahko poškodovali. Doza za kopanje iker je 1–2 ml formalina/ l vode (15 min.) ali 0,23 ml/ l vode (60 min.). Pri tem je pomembno, da se razkuževanje izvaja v rednih 7-10 dnevnih intervalih in da se kljub kemični dezinfekciji ikre redno prebira. Za preprečevanje razvoja plesni pri samih ribah pa je formalin (v netoksičnih dozah) premalo učinkovit.

Formalin uporabljamo tudi za razkuževanje površin (bazenov, vališč in opreme). Posebno primeren je za razkuževanje zaprtih prostorov, kjer njegovi hlapi lahko učinkujejo precej dlje kot zunaj. V tem primeru uporabljamo 5% raztopino formalina (glej formalin kot dezinficiens).

Kloramin T (Chloramin T, tudi Halamid) je preparat na bazi klora, ki se uporablja kot antiparazitik pri invaziji z monogenimi trematodi (girodaktiloza, daktilogiroza) in za zdravljenje bakterioze škrg. Dozirati ga moramo previdno, ker je klor za ribe sicer zelo toksičen in lahko z njim hitro poškodujemo škrge. Uporabljena doza je odvisna od trdote in pH vode (glej Tabelo 3).

Tabela 4: Kloramin T – doze glede na trdoto vode in pH vrednosti (Noga, 1996)
	pH
	Doza (mg/l)

	
	Mehka voda
	Trda voda

	6,0
	2,5
	7,0

	6,5
	5,0
	10,0

	7,0
	10,0
	15,0

	7,5
	18,0
	18,0

	8,0
	20,0
	20,0


Bronopol - Pyceze (50% bronopol) je novejši prepatrat, ki se uporablja za preprečevanje in omejevanje plesni (Saprolegnia sp.) pri postrveh in postrvjih ikrah. Za tretiranje iker se uporablja 1 ml preparata Pyceze/ 10 l vode (30 min.). Ikre lahko kopamo šele 24 ur po oploditvi. Za kopanje plemenk se uporablja 1 ml Pyceze / 25 l vode (30 min.) 14 dni zapored.

Bakrov sulfat (modra galica - CuSO4) se uporablja za zdravljenje zunanjih parazitoz ter za uničevanje alg v ribnikih in manjših jezerih. Z njim delamo zelo previdno, saj so ribe nanj zelo občutljive. Njegovo delovanje je odvisno od alkalnosti vode. V vodi z višjo alkalnostjo se za doseganje istega učinka uporabijo višje koncentracije kot v vodi, ki je manj alkalna. Pri uničevanju alg moramo paziti, da ne uničimo naenkrat prevelike količine alg, ker lahko to povzroči hiter padec kisika v vodi (razkroj organskih snovi v vodi). Zato je bolje tretirati vodo večkrat v razmaku nekaj dni in uporabiti manjšo količino pripravka. Poleg alg se z bakrovimi pripravki uniči tudi druge organizme (npr. plankton, polže). Pred uporabo je potrebno baker dobro raztopiti (slabo topen) in raztopljenega enakomerno razpršiti po celotni površini ribnika. Za uporabo v ribogojstvu o doziranju v literaturi skoraj ni podatkov. V akvaristiki je za izvajanje kratkotrajnih kopeli priporočena doza 4 mg/l, za izvajanje trajnih kopeli pa je maksimalna doza 2,5 mg/l (odvisno od alkalnosti vode!).

Tabela 5: Doze CuSO4 glede na skupno alkalnost vode (Noga, 1996)
	skupna alkalnost (mg/l)
	CuSO4.5H2O (mg/l)

	20 do 49
	0,25 do 0,50

	50 do 99
	0,50 do 0,75

	100 do 149
	0,75 do 1,00

	150 do 200
	1,00 do 2,00


Apneno mleko se uporablja predvsem za krapovce, postrvi so nanj občutljivejše. Uporablja se kot antiparazitik ter uspešno zatira prekomeren razvoj alg v ribnikih. Za uničevanje prosto živečih razvojnih oblik lernee se uporablja doza 100 – 150 kg apna/ha površine (pri pH 8,5). Za preprečevanje nastanka alg se uporablja v dozi 150 – 250 kg apna/ha površine. 

8.3.3 Drugi farmacevtski pripravki:

· anestetiki

· imunomodulatorji

· cepiva

· probiotiki

· hormoni.

1. Anestetiki

Uporabljamo jih ob manipulaciji z ribami, da s kratkotrajno narkozo (anestezijo) ribe umirimo in z njimi lažje delamo. Ribe tako doživijo manjši stres, kot bi ga sicer. Najpogosteje se uporabljajo pri pregledovanju plemenk in med smukanjem le-teh. Anestetike predpiše veterinar. Tudi na učinek anestetika vplivajo temperatura in trdota vode in temu je potrebno prilagoditi dozo. Ribe naj bodo pred narkozo lačne, med narkozo pa jih skrbno opazujemo. Z njimi delamo takoj, ko opazimo da so izgubile ravnotežje (ko se obrnejo na bok), delo opravimo skrbno in kolikor se da hitro, nato pa jih potopimo v večjo količino tekoče in s kisikom bogate vode, da se čim prej prebudijo. Priporočljivo je, da nastopi narkoza v 3-4 minutah in da se riba v sveži vodi zbudi po 4 minutah.

2. Imunomodulatorji – so snovi, ki povečujejo imunsko odpornost organizma. Dodajamo jih k hrani. Uporabljamo jih lahko občasno, pred pričakovanim stresom (npr. pred transportom, sortiranjem, drstjo), ni pa priporočljivo, da bi jih dodajali ves čas. Pomembnejši imunostimulatorji so cepiva, vitamini, rastni hormon in prolaktin, sojin lecitin in nekateri drugi izvlečki iz rastlin ali morskih alg, nekatere glivice ter nekatere sintetične spojine imunostimulacijskega delovanja (npr. levamisol).

3. Cepiva (vakcine) – so učinkovine, ki dvignejo odpornost organizma in preprečijo, da bi bolezen množično zajela ribjo jato. Uporabljajo se za cepljenje proti tistim boleznim, ki v posamezni ribogojnici ali celo na nekem geografskem področju redno povzročajo večjo ekonomsko škodo. Cepivo mora biti poceni, enostavno za uporabo, učinkovito, obstojno in neškodljivo za ribe.

Po svetu so na voljo cepiva proti bakterijskem nefritisu, furunkulozi, jersiniozi, kolumnaris sindromu, laktokokozi, piscirikeciozi, sindromu zaroda šarenke, streptokokozi.

Vakcine se uporabljajo kot potopne kopeli ali v obliki intraperitonealnih injekcij. Slednji način je najučinkovitejši, vendar se kopeli zaradi enostavnosti in cenenosti postopka pogosteje uporabljajo. Izdelano je že prvo oralno cepivo, ki ga dobijo ribe kot hrano, učinkovina je pri tem zaščitena pred delovanjem prebavnih encimov.

4. Probiotiki – so snovi, ki vsebujejo mikroorganizme ali druge naravne snovi za preprečevanje bakterijskih obolenj rib in imajo ugoden vpliv na metabolizem. Tudi ti proizvodi morajo biti odobreni za uporabo v ribogojstvu. 

5. Hormoni – uporabljajo se ribja tkiva, ki vsebujejo hormone (npr. hipofiza), lahko pa so tudi sintetičnega izvora. V ribogojstvu se smejo uporabljati le pri razmnoževanju, za pospeševanje dozorevanja spolnih celic pri samcih in samicah. Z uporabo hormonov je omogočeno pridobivanje zaroda v natančno določenem časovnem obdobju tudi takrat, ko v naravi to ni mogoče. To omogoča, da so zarod oz. mladice na voljo vse leto (npr. uvoz iker iz ZDA skozi vse leto). Pri nas se uporabljajo hormoni v proizvodnji mladic krapov. Uporabljati se smejo le po navodilu veterinarja.

Drug način uporabe hormonov v ribogojstvu je proizvodnja enospolne populacije rib, kar predstavlja določeno proizvodno prednost. Tak primer so samci tilapije, ki rastejo hitreje od samic. Da dobijo ribe istega spola, mladicam tilapij 25-50 dni v hrano dodajajo moške hormone. Drug način pridobivanja istospolnih generacij pa je tak, da mladice samcev s pomočjo ženskih spolnih hormonov estrogenov preobrazijo v samice, ki potem v odrasli dobi pri parjenju z običajnimi samci dajo izključno moške potomce.

Ob koncu še enkrat poudarimo, da se zdravljenje in tretiranje rib z omenjenimi preparati sme izvajati le po navodilu veterinarja in da morajo biti vsi posegi vpisani v Dnevnik veterinarskih posegov tako s strani veterinarja, ki poseg predpiše, kot s strani ribogojca, ki ga izvede!

PAGE  

[image: image39.jpg]1B

Lavod za
ribistvo
Slovenije



